**PSALMII**

După Biblia și Psaltirea apărute până la 1914, care au ca bază de traducerea Septuaginta. Aranjarea stihurilor s-a făcut după Psaltirea apărută cu binecuvântarea

Bisericii Ortodoxe Grecești

CATISMA ÎNTÂI

*PSALMUL 1*

*Psalm al lui David; nescris deasupra la evrei.*

1. Fericit bărbatul (omul) care n-a umblat în sfatul necinstitorilor, şi în calea păcătoşilor n-a stătut şi pe scaunul pierzătorilor n-a şezut.

2. Ci în legea Domnului e voia lui şi în legea Lui va cugeta ziua şi noaptea.

3. Şi va fi ca pomul cel răsădit lângă izvoarele apelor, care rodul său va da în vremea sa şi frunza lui nu va cădea, şi toate câte ar face vor spori.

4. Nu aşa necinstitorii, nu aşa; ci ca praful ce-l spulberă vântul de pe faţa pământului.

5. Pentru aceasta nu se vor scula necinstitorii la judecată, nici păcătoşii în sfatul drepţilor.

6. Că ştie Domnul calea drepţilor iar calea necinstitorilor va pieri.

*PSALMUL 2*

*Psalm a lui David; nescris deasupra la evrei.*

1. Pentru ce s-au întărâtat neamurile, şi popoarele au cugetat cele deşarte?

2. Stătut-au de faţă împăraţii pământului, şi boierii s-au adunat împreună asupra Domnului şi asupra Unsului Său.

3. Să rupem legăturile lor, şi să lepădăm de la noi jugul lor.

4. Cel ce locuieşte în ceruri va râde de dânşii, şi Domnul îi va batjocori pe ei.

5. Atuncea va grăi către dânşii întru urgia Sa, și întru mânia Sa îi va tulbura pe ei.

6. Iar Eu sunt pus împărat de Dânsul, peste Sion muntele cel sfânt al Lui, vestind porunca Domnului.

7. Domnul a zis către Mine: Fiul Meu eşti Tu, Eu astăzi Te-am născut.

8. Cere de la Mine, şi voi da Ţie neamurile moştenirea Ta, și biruinţa Ta marginile pământului.

9. Paşte-vei (Păstori-vei) pe ei cu toiag de fier, ca vasele olarului zdrobi-vei pe dânșii.

10. Şi acum, împăraţi înţelegeţi; învăţaţi-vă toţi care judecaţi pământul.

11. Slujiţi Domnului cu frică şi vă bucuraţi Lui cu cutremur.

12. Luaţi învăţătură, ca nu cândva să se mânie Domnul şi să pieriţi din calea cea dreaptă.

13. Când se va aprinde degrab mânia Lui, fericiţi toţi cei ce nădăjduiesc spre Dânsul.

*PSALMUL 3*

*Psalm a lui David, când fugea de la faţa lui Abesalom fiul său.*

1. Doamne, ce s-au înmulţit cei ce mă necăjesc? Mulţi se scoală asupra mea.

2. Mulţi zic sufletului meu: ”Nu este mântuirea lui, întru Dumnezeul lui!”

3. Iar Tu, Doamne, sprijinitorul meu eşti, slava mea şi Cel ce înalţi capul meu.

4. Cu glasul meu către Domnul am strigat, şi m-a auzit din muntele sfânt al Lui.

5. Iar eu m-am culcat şi am adormit; sculatu-m-am, că Domnul mă va sprijini.

6. Nu mă voi teme de mii de popoare, care împrejur mă împresoară.

7. Scoală, Doamne, mântuieşte-mă, Dumnezeul meu, că Tu ai bătut pe toţi cei ce mă vrăjmăşesc în deşert; dinţii păcătoşilor ai zdrobit.

8. A Domnului este mântuirea, şi peste poporul Tău binecuvântarea Ta.

Slavă Tatălui și Fiului și Sfântului Duh.

Și acum și pururi și în vecii vecilor. Amin!

Aliluia, Aliluia, Aliluia, Slavă Ție Dumnezeule *(de trei ori)*.

Doamne miluiește *(de trei ori)*.

Slavă Tatălui și Fiului și Sfântului Duh.

Și acum și pururi și în vecii vecilor. Amin!

*PSALMUL 4*

*Întru sfârşit, în laude; psalm a lui David.*

1. Când Te-am chemat, m-ai auzit, Dumnezeul dreptăţii mele; întru necaz m-ai desfătat.

2. Milostiveşte-Te (Îndură-Te) spre mine şi ascultă rugăciunea mea.

3. Fii oamenilor, până când grei la inimă? Pentru ce iubiţi deşertăciunea şi căutaţi minciuna?

4. Şi cunoaşteţi că minunat a făcut Domnul pe cel cuvios al său; Domnul mă va auzi când voi striga către Dânsul.

5. Mâniaţi-vă şi nu păcătuiți; de cele ce ziceţi în inimile voastre, întru aşternuturile voastre vă umiliți.

6. Jertfiţi jertfa dreptăţii, şi nădăjduiţi spre Domnul.

7. Mulţi zic: „Cine va arăta nouă cele bune?” Însemnatu-s-a peste noi lumina feţei Tale, Doamne.

8. Dat-ai veselie în inima mea; din rodul grâului, vinului şi al untului de lemn al lor ce s-au înmulţit.

9. În pace împreună mă voi culca şi voi dormi, că Tu, Doamne, îndeosebi, întru nădejde m-ai aşezat.

*PSALMUL 5*

*Întru sfârşit, pentru cea moştenitoare; psalmul lui David.*

1. Graiurile mele ascultă-le, Doamne, înţelege strigarea mea.

2. Ia aminte glasul rugăciunii mele, Împăratul meu şi Dumnezeul meu.

3. Căci către Tine mă voi ruga, Doamne; dimineaţa vei auzi glasul meu.

4. Dimineaţa voi sta înaintea Ta şi mă vei vedea; că Dumnezeu, Cel ce nu voieşte fărădelegea, eşti Tu.

5. Nu va locui lângă Tine cel ce vicleneşte; nici vor petrece călcătorii de lege în preajma ochilor Tăi.

6. Urât-ai pe toţi cei ce lucrează fărădelegea; pierde-vei pe toţi cei ce grăiesc minciuna.

7. Pe bărbatul sângiurilor şi vicleanul urăşte Domnul.

8. Iar eu întru mulţimea milei Tale voi intra în casa Ta, închina-mă-voi spre Sfântă Biserica Ta, întru frica Ta.

9. Doamne, povăţuieşte-mă întru dreptatea Ta; pentru vrăjmaşii mei, îndreptează înaintea Ta calea mea.

10. Că nu este în gura lor adevăr, inima lor este deşartă.

11. Mormânt deschis grumazul lor, cu limbile lor vicleneau; judecă-i pe ei, Dumnezeule.

12. Să cadă din sfaturile lor; după mulţimea nelegiuirilor lor, leapădă-i pe ei, că Te-au amărât, Doamne.

13. Şi să se veselească toţi cei ce nădăjduiesc întru Tine; în veac se vor bucura,şi Te Vei sălăşlui întru dânşii.

14. Și se vor lăuda întru Tine toți cei ce iubesc numele Tău, că Tu vei binecuvânta pe cel drept.

15. Doamne, cu arma buneivoiri ne-ai încununat pe noi.

*PSALMUL 6*

*Întru sfârşit, în laude, pentru al optulea veac; psalmul lui David.*

1. Doamne, nu cu mânia Ta să mă mustri pe mine, nici cu urgia Ta să mă pedepseşti.

2. Miluieşte-mă, Doamne, că neputincios sunt; vindecă-mă, Doamne, că s-au tulburat oasele mele, și sufletul meu s-a tulburat foarte; și Tu, Doamne, până când?

3. Întoarce-Te, Doamne; izbăveşte sufletul meu, mântuieşte-mă, pentru mila Ta.

4. Că nu este întru moarte cel ce Te pomeneşte pe Tine; iar în iad cine se va mărturisi Ţie?

5. Ostenit-am întru suspinul meu, spăla-voi în fiecare noapte patul meu, cu lacrimile mele aşternutul meu voi uda.

6. Tulburatu-s-a de mânie ochiul meu, învechitu-m-am întru toţi vrăjmaşii mei.

7. Depărtaţi-vă de la mine toţi cei ce lucraţi fărădelege, că a auzit Domnul glasul plângerii mele.

8. Auzit-a Domnul cererea mea, Domnul rugăciunea mea a primit.

9. Să se ruşineze şi să se tulbure foarte toţi vrăjmaşii mei, să se întoarcă şi să se ruşineze foarte degrab.

Slavă…

*PSALMUL 7*

*Psalmul lui David, pe care l-a cântat Domnului, pentru cuvintele lui Husi,*

*fiul lui Iemeni.*

1. Doamne, Dumnezeul meu, spre Tine am nădăjduit; mântuieşte-mă de toţi cei ce mă prigonesc şi mă izbăveşte,

2. ca nu cândva să răpească ca un leu sufletul meu, nefiind cel ce izbăveşte, nici cel ce mântuieşte.

3. Doamne, Dumnezeul meu, de am făcut aceasta, de este nedreptate în mâinile mele,

4. de am răsplătit celor ce-mi răsplătesc mie rele, să cad adică de la vrăjmaşii mei deşert.

5. Să prigonească așadar vrăjmaşul sufletul meu, şi să-l prindă și să calce la pământ viaţa mea, şi slava mea în ţărână să o aşeze.

6. Scoală-Te, Doamne, întru mânia (urgia) Ta, înalţă-Te întru hotarele vrăjmaşilor Tăi.

7. Și Te scoală, Doamne, Dumnezeul meu, cu porunca care ai poruncit, și adunare de popoare Te va înconjura; şi pentru aceasta la înălţime Te întoarce.

 8. Domnul va judeca popoarele. Judecă-mă, Doamne, după dreptatea mea, şi după nerăutatea mea asupra mea.

9. Sfârşească-se așadar viclenia păcătoşilor, şi vei îndrepta pe cel drept, Cel ce cerci inimile şi rărunchii, Dumnezeule.

10. Dreptatea este ajutorul meu de la Dumnezeu, Cel ce mântuieşte pe cei drepţi la inimă.

11. Dumnezeu este judecător drept şi tare şi îndelung răbdător, și nu aduce mânie (urgia) înfiecare zi.

12. De nu vă veţi întoarce, sabia Sa o va luci, arcul Său l-a încordat şi l-a gătit pe el.

13. Şi într-însul a gătit vasele morţii, săgeţile Sale celor ce se ard le-a lucrat.

14. Iată, a chinuit nedreptate, zămislit-a durere şi a născut fărădelege.

15. Groapă a săpat şi a deschis-o, şi va cădea în groapa pe care a făcut-o.

16. Întoarce-se-va durerea lui pe capul lui, şi pe creştetul lui nedreptatea lui se va pogorî.

17. Mărturisi-mă-voi Domnului după dreptatea Lui, şi voi cânta numele Domnului Celui Preaînalt.

*PSALMUL 8*

*Întru sfârşit, pentru teascuri; psalm al lui David.*

1. Doamne, Domnul nostru, cât este de minunat numele Tău în tot pământul! Că s-a înălţat mare cuviinţa Ta mai presus de ceruri.

2. Din gura pruncilor şi a celor ce sug ai săvârşit laudă, pentru vrăjmaşii Tăi, ca să sfărâmi vrăjmaşul şi izbânditorul.

3. Că voi vedea cerurile, lucrul degetelor Tale, luna şi stelele, pe care Tu le-ai întemeiat.

4. Ce este omul, că-l pomeneşti pe el? Sau fiul omului, că-l cercetezi pe el?

5. Micşoratu-l-ai pe el cu puţin faţă de îngeri, cu slavă şi cu cinste l-ai încununat pe el, și l-ai pus pe dânsul peste lucrul mâinilor Tale.

6. Toate le-ai supus sub picioarele lui: oile şi boii, toate, iar încă şi dobitoacele câmpului,

7. păsările cerului şi peştii mării, cele ce străbat cărările mărilor.

8. Doamne, Domnul nostru, cât este de minunat numele Tău în tot pământul.

Slavă Tatălui și Fiului și Sfântului Duh.

Și acum și pururi și în vecii vecilor. Amin!

Aliluia, Aliluia, Aliluia, Slavă Ție Dumnezeule *(de trei ori)*.

Nădejdea noastră, Doamne, slavă Ție.

CATISMA A DOUA

*PSALMUL 9*

*Întru sfârşit, pentru cele ascunse ale fiului; psalm a lui David.*

1. Mărturisi-mă-voi Ţie, Doamne, cu toată inima mea, spune-voi toate minunile Tale.

2. Veseli-mă-voi şi mă voi bucura întru Tine, cânta-voi numele Tău, Preaînalte.

3. Când se vor întoarce vrăjmaşii mei înapoi, slăbi-vor şi vor pieri de la faţa Ta.

4. Că ai făcut judecata mea şi îndreptarea mea, şezut-ai pe scaun, Cel ce judeci dreptatea.

5. Certat-ai neamurile, şi a pierit necinstitorul; numele lui l-ai stins în veac şi în veacul veacului.

6. Vrăjmaşului i-au lipsit săbiile întru sfârşit, şi cetăţi ai sfărâmat.

7. Pierit-a pomenirea lui cu sunet, și Domnul în veac rămâne.

8. Gătit-a la judecată scaunul Său, și El va judeca lumea întru dreptate, judeca-va popoarele cu îndreptare.

9. Şi S-a făcut Domnul scăpare săracului, ajutor în vremi bune, întru necazuri.

10. Şi să nădăjduiască spre Tine cei ce cunosc numele Tău, că nu ai părăsit pe cei ce Te caută pe Tine, Doamne.

11. Cântaţi Domnului, Celui ce locuieşte în Sion, vestiţi între neamuri isprăvile (faptele) Lui.

12. Că Cel ce caută a sângiurile lor Şi-a adus aminte, nu a uitat strigarea săracilor.

13. Miluieşte-mă, Doamne, vezi smerenia mea de către vrăjmaşii mei, Cel ce mă înalţi pe mine din porţile morţii,

14. ca să vestesc toate laudele Tale în porţile fiicei Sionului; bucurane-vom de mântuirea Ta.

15. Afundatu-s-au neamu­rile întru stricăciunea pe care au făcut-o, în cursa aceasta pe care au ascuns-o, s-a prins piciorul lor.

16. Cunoaşte-se Domnul judecăţi făcând; întru faptele mâinilor lui s-a prins păcătosul.

17. Întoarcă-se păcătoşii la iad, toate neamurile cele ce uită pe Dumnezeu.

18. Că nu până în sfârşit va fi uitat săracul, răbdarea săracilor nu va pieri până în sfârşit.

19. Scoală-te, Doamne, să nu se întărească omul, să se judece neamurile înaintea Ta.

20. Pune, Doamne, dătător de lege peste ei, să cunoască neamurile că oameni sunt.

21. Pentru ce, Doamne, stai departe, treci cu vederea în vremi bune, întru necazuri?

22. Când se mândreşte necinstitorul se aprinde săracul, se prind în sfaturile pe care le gândesc.

23. Că se laudă păcătosul întru poftele sufletului său, şi cel ce face strâmbătate se binecuvântează.

24. Întărâtat-a pe Domnul cel păcătos; după mulţimea mâniei Lui nu va căuta.

25. Nu este Dumnezeu înaintea lui; spurcate sunt căile lui în toată vremea.

26. Lepădate sunt judecăţile Tale de la faţa lui, peste toţi vrăjmaşii săi va stăpâni.

27. Că a zis în inima sa: Nu mă voi clătina, din neam în neam fără de răutate.

28. A cărui gură este plină de blestem, şi de amărăciune şi de vicleşug, sub lim­­ba lui, osteneală şi durere.

29. Stă la pândă în ascuns cu cei bogaţi, ca să ucidă pe cel nevinovat.

30. Ochii lui spre cel sărac privesc; pândeşte întru ascuns, ca leul în culcuşul său.

31. Pândeşte ca să apuce pe sărac, să apuce pe sărac ca să-l tragă la el.

32. În cursa aceasta îl va smeri pe el; se va pleca şi va cădea întru ale luicând va stăpâni pe săraci.

33. Că a zis întru inima sa: Uitat-a Dumnezeu, întors-a faţa Sa ca să nu vadă până la sfârşit.

34. Scoală-Te, Doamne, Dumnezeul meu, înalţă-Se mâna Ta, nu uita pe săracii Tăi până în sfârşit.

35. Pentru ce a întărâtat necinstitorul pe Dumnezeu? Că a zis întru inima sa: Nu va căuta.

36. Vezi, că Tu la durere și mânie privești, ca să-l dai pe el în mâinile Tale.

37. Ţie s-a lăsat săracul; sărmanului (orfanului), Tu fii ajutor.

38. Zdrobeşte braţul păcătosului și vicleanului; se va căuta păcatul lui (Lui) şi nu se va afla.

39. Domnul este Împărat în veac, şi în veacul veacului; pieriţi, neamuri, din pământul Lui.

40. Pofta săracilor o ai auzit, Doamne, la gătirea inimii lor a luat aminte urechea Ta,

41. judecă orfanului şi smeritului, ca să nu adauge încă a se mari omul pe pământ.

*PSALMUL 10*

*Întru sfârşit. Psalm al lui David.*

1. Spre Domnul am nădăjduit, cum veţi zice sufletului meu: „Mută-te în munţi ca o pasăre”?

2. Că iată păcătoşii au încordat arcul, gătit-au săgeţi din tolbă, ca să săgeteze întru întuneric pe cei drepţi la inimă.

3. Că cele ce Tu le-ai săvârşit, ei le-au stricat; iar dreptul ce a făcut?

4. Domnul în Biserica cea sfântă a Lui, Domnul în cer are scaunul Lui.

5. Οchii Lui spre cel sărac privesc, genele Lui cercetează pe fii oamenilor.

6. Domnul cercetează pe cel drept şi pe cel necinstitor, iar cel ce iubeşte nedreptatea îşi urăşte sufletul său.

7. Vărsa-va peste cei păcătoşi curse, foc şi pucioasă şi suflare de vifor este partea paharului lor.

8. Că drept este Domnul şi dreptăţi a iubit, îndreptări a văzut faţa Lui.

Slavă…

*PSALMUL 11*

*Întru sfârşit, pentru a opta, psalm al lui David.*

1. Mântuieşte-mă, Doamne, că a lipsit cel cuvios, că s-au împuţinat adevărurile de la fiii oamenilor.

2. Deşertăciuni a grăit fiecare către aproapele său, buze viclene în inimă, şi în inimă au grăit rele.

3. Pierde-va Domnul toate buzele cele viclene, și limba cea plină de mândrie,

4. pe cei ce au zis: Limba noastră o vom mări, buzele noastre la noi sunt; cine ne este nouă Domn?

5. Pentru necazul săracilor, şi suspinul nenorociţilor, acum mă voi scula, zice Domnul; pune-Mă-voi întru mântuire, îndrăzni-voi întru ei.

6. Cuvintele Domnului, cuvinte curate, argint lămurit în foc, cercat de pământ, curăţit de şapte ori.

7. Tu, Doamne, ne vei păzi şi ne vei apăra de neamul acesta și în veac.

8. Împrejur necinstitorii umblă; după înălţimea Ta ai înmulţit pe fiii oamenilor.

*PSALMUL 12*

*Întru sfârşit. Psalm al lui David.*

1. Până când, Doamne, mă vei uita până în sfârşit? Până când întorci faţa Ta de la mine?

2. Până când pune-voi sfaturi în sufletul meu, durere în inima mea ziua şi noaptea?

3. Până când se va înălţa vrăjmaşul meu asupra mea? Caută, auzi-mă, Doamne, Dumnezeul meu.

4. Luminează ochii mei, ca nu cumva să adorm întru moarte, ca nu cumva(cândva) să zică vrăjmaşul meu: „Întăritu-m-am asupra lui”.

5. Cei ce mă necăjesc se vor bucura de mă voi clătina; iar eu spre mila Ta am nădăjduit.

6. Bucura-se-va inima mea de mântuirea Ta; cânta-voi Domnului, Celui ce mi-a făcut mie bine, şi voi cânta numelui Domnului Celui Preaînalt.

*PSALMUL 13*

*Întru sfârşit; psalm al lui David.*

1. Zis-a cel nebun întru inima sa: Nu este Dumnezeu. Stricatu-s-au şi urâţi s-au făcut întru meşteşugiri, nu este cel ce face bunătate, nu este până la unul.

2. Domnul din cer a privit peste fiii oamenilor, să vadă de este cel ce înţelege, sau cel ce caută pe Dumnezeu.

3. Toţi s-au abătut, împreună-netrebnici s-au făcut, nu este cel ce face bunătate, nu este până la unul.

4. Au nu vor cunoaşte toţi cei ce lucrează fărădelegea, cei ce mănâncă pe poporul Meu întru mâncare ca pâinea?

5. Pe Domnul nu l-au chemat; acolo s-au temut de frică, unde nu era frică, că Domnul este în neamul drepţilor.

6. Sfatul săracului l-aţi ruşinat, iar Domnul nădejdea lui este.

7. Cine va da din Sion mântuirea lui Israel? Când va întoarce Domnul robia poporului Său, bucura-se-va Iacov şi se va veseli Israel.

Slavă…

*PSALMUL 14*

*Întru sfârşit; psalm al lui David.*

1. Doamne, cine va locui în locaşul Tău? Sau cine se va sălășlui în muntele cel sfânt al Tău?

2. Cel ce umblă fără prihană şi lucrează dreptatea, cel ce grăieşte adevăr în inima sa.

3. Care n-a viclenit cu limba sa, şi nu a făcut aproapelui său rău, şi ocară n-a primit asupra celor de aproape ai săi.

4. Defăimatu-s-a înainte lui cel ce vicleneşte, iar pe cei ce se tem de Domnul îi slăveşte.

5. Cel ce se jură aproapelui său și nu se leapădă; argintul său nu l-a dat cu camătă şi daruri asupra celor nevinovaţi n-a luat.

6. Cel ce face acestea nu se va clătina în veac.

*PSALMUL 15*

*Inscripţia lui David.*

1. Păzeşte-mă, Doamne, că spre Tine am nădăjduit. Zis-am Domnului: Domnul Meu eşti Tu, că bunătăţile Mele nu-Ți trebuie.

2. Sfinţilor celor din pământul Lui, minunate a făcut Domnul toate voile Sale întru dânşii.

3. Înmulţitu-s-au slăbiciunile lor, după acestea s-au sârguit.

4. Nu voi aduna adunările lor din sângiuiri,nici nu voi pomeni numele lor prin buzele Mele.

5. Domnul este partea moştenirii Mele şi a paharului Meu; Tu eşti Cel ce iarăşi aşezi moştenirea Mea Mie.

6. Funiilemi-au căzut între cei puternici, și că moştenirea Mea puternică-Mi este.

7. Bine voi cuvânta pe Domnul, Cel ce M-a înţelepţit pe Mine, încă şi până în noapte M-au pedepsit rărunchii Mei.

8. Mai-nainte am văzut pe Domnul înaintea Mea pururea, că de-a dreapta Mea este, ca să nu Mă clatin.

9. Pentru aceasta s-a veselit inima Mea, şi s-a bucurat limba Mea, încă şi trupul Meu se va sălăşlui spre nădejde.

10. Că nu vei lăsa sufletul Meu în iad, nici nu vei da pe Cel cuvios al Tău să vadă stricăciune.

11. Cunoscute Mi-ai făcut căile vieţii, umplea-Mă-vei de veselie cu faţa Ta; cu bucurie de-a dreapta Ta întru sfârșit.

*PSALMUL 16*

*O rugăciune a lui David.*

1. Ascultă, Doamne, dreptatea mea, ia aminte cererea mea, ia în urechi rugăciunea mea nu din buze viclene.

2. De la faţa Ta, judecata mea să iasă, ochii meii să vadă dreptăți.

3. Cercat-ai inima mea, noaptea ai cercetat-o; cu foc m-ai lămurit, şi nu s-a aflat întru mine nedreptate.

4. Ca să nu grăiască gura mea lucruri omeneşti, pentru cuvintele buzelor Tale, eu am păzit căi aspre.

5. Îndreptează paşii mei întru cărările Tale, ca să nu se clatine paşii mei.

6. Eu am strigat, că m-ai auzit, Dumnezeule; pleacă urechea Ta către mine şi ascultă graiurile mele.

7. Minunate fă milele Tale, Cel ce mântuieşti pe cei ce nădăjduiesc spre Tine.

8. De cei ce stau împotriva dreptei Tale păzeşte-mă, Doamne, ca pe lumina ochiului.

9. Întru acoperământul aripilor Tale mă vei acoperi, de către faţa necinstitorilor care m-au necăjit pe mine.

10. Vrăjmaşii mei sufletul meu l-au cuprins; grăsimea lor au încuiat, gura lor a grăit mândrie.

11. Scoțându*-*măacum, m-au înconjurat, ochii lor şi-au pus ca să mă plece la pământ.

12. Apucatu-m-au ca un leu gata de vânat şi ca un pui de leu ce locuieşte în ascunzişuri.

13. Scoală-Te, Doamne, întâmpină-i pe ei şi-i împiedică; izbăveşte sufletul meu de cel necinstitor, cu sabia Ta de la vrăjmaşii mâinii Tale.

14. Doamne, din puţini de pe pământ, desparte-i pe ei în viaţa lor, şi de cele ascunse ale Tale s-a umplut pântecele lor.

15. Săturatu-s-au fii lor, şi au lăsat rămăşiţele pruncilor lor.

16. Iar eu întru dreptate mă voi arăta feţei Tale, sătura-mă-voi când mi se va arăta slava Ta.

Slavă…

CATISMA A TREIA

*PSALMUL 17*

*Întru sfârşit, slugii Domnului, lui David, care a grăit Domnului cuvintele cântării acesteia în ziua în care l-a izbăvit pe el Domnul din mâna tuturor vrăjmaşilor şi din mâna lui Saul, şi a zis:*

1. Iubi-Te-voi, Doamne, vârtutea mea; Domnul este întărirea mea, şi scăparea mea, şi izbăvitorul meu.

2. Dumnezeul meu, ajutorul meu, şi voi nădăjdui spre Dânsul, apărătorul meu şi cornul mântuirii mele, şi sprijinitorul meu.

3. Lăudând voi chema pe Domnul şi de vrăjmaşii mei mă voi mântui.

4. Cuprinsu-m-au durerile morţii şi râurile fărădelegii m-au tulburat.

5. Chinurile iadului m-au înconjurat, îmtâmpinatu-m-au cursele morţii.

6. Şi când mă necăjeam am chemat pe Domnul, şi către Dumnezeul meu am strigat.

7. Auzit-a glasul meu din Biserica cea sfântă a Lui, şi strigarea mea înaintea Lui va intra în urechile Lui.

8. Şi s-a clătinat şi s-a cutremurat pământul, şi temeliile munţilor s-au tulburat şi s-au clătinat, că s-a mâniat pe ele Dumnezeu.

9. Suitu-s-a fum întru mânia Lui, şi foc de la faţa Lui se va aprinde; cărbuni s-au aprins de la Dânsul.

10. Şi a plecat cerurile şi S-a pogorât, şi negură sub picioarele Lui.

11. Şi S-a suit pe heruvimi şi a zburat, zburat-a peste aripile vânturilor.

12. Şi Şi-a pus întunericul ascundere a Lui, împrejurul Lui cortul Lui, apă întunecoasă în norii văzduhurilor.

13. De strălucire înaintea Lui norii au trecut, grindină şi cărbuni de foc.

14. Şi a tunat Domnul din cer, şi Cel Preaînalt a dat glasul Său.

15. Trimis-a săgeţi şi i-a risipit pe ei, şi fulgere a înmulţit, şi i-a tulburat pe ei.

16. Şi s-au arătat izvoarele apelor, şi s-au descoperit temeliile lumii, de certarea Ta, Doamne, de suflarea duhului mâniei Tale.

17. Trimis-a din înălţime şi m-a luat; ridicatu-m-a din ape multe.

18. Izbăvi-mă-vade vrăjmaşii mei cei tari şi de cei ce mă urăsc pe mine, că s-au întărit mai mult decât mine.

19. Întâmpinatu-m-au ei în ziua răutăţii mele; şi Domnul a fost întărirea mea.

20. Şi m-a scos întru lărgime, izbăvi-mă-va, că m-a voit.

21. Şi-mi va răsplăti mie Domnul după dreptatea mea, şi după curăţia mâinilor mele îmi va răsplăti mie.

22. Că am păzit căile Domnului, şi nu am fost necinstitor de Dumnezeul meu.

23. Că toate judecăţile Lui înaintea mea, şi îndreptările Lui nu s-au depărtat de la mine.

24. Şi voi fi fără prihană cu Dânsul, şi mă voi păzi de fărădelegea mea.

25. Şi îmi va răsplăti mie Domnul după dreptatea mea, şi după curăţia mâinilor mele, înaintea ochilor Lui.

26. Cu cel cuvios, cuvios vei fi, şi cu omul nevinovat, nevinovat vei fi, și cu cel ales, ales vei fi, şi cu cel îndărătnic, te vei îndărătnici.

27. Că Tu pe poporul cel smerit îl vei mântui, şi ochii mândrilor vei smeri.

28. Că Tu vei lumina lu­minătorul meu, Doamne, Dumnezeul meu, lumina-vei întunericul meu.

29. Că întru Tine mă voi izbăvi de ispită, şi cu Dumnezeul meu voi trece zidul.

30. Dumnezeul meu, fără prihană este calea Lui, cuvintele Domnului cu foc lămurite, ocrotitor este tuturor celor ce nădăjduiesc spre Dânsul.

31. Că cine este Dumnezeu afară de Domnul? Sau cine este Dumnezeu fără numai Dumnezeul nostru?

32. Dumnezeu, Cel ce mă încinge cu putere, şi a pus fără prihană calea mea.

33. Cel ce face picioarele mele ca ale cerbului, şi peste cele înalte mă pune.

34. Care înveți mâinile mele la război, şi ai pus arc de aramă braţele mele.

35. Şi mi-ai dat mie apărător mântuirea mea, şi dreapta Ta m-a sprijinit.

36. Şi certarea Ta m-a îndreptat întru sfârşit, şi certarea Ta aceasta mă va învăţa.

37. Lărgit-ai paşii mei sub mine, şi nu au slăbit urmele mele.

38. Urmări-voipe vrăjmaşii mei, şi-i voi prinde pe dânşii, şi nu mă voi întoarce până ce se vor sfârşi.

39. Necăji-voi pe dânşii, şi nu vor putea să stea, cădea-vor sub picioarele mele.

40. Şi m-ai încins cu putere spre război; împiedicat-ai pe toţi cei ce s-au sculat asupra mea, sub mine.

41. Şi spatele vrăjmaşilor mei l-ai făcut să se întoarcă înaintea mea, şi pe cei ce mă urăsc pe mine i-ai pierdut.

42. Strigat-au, şi nu era Cel ce mântuieşte; către Domnul, şi nu i-a auzit pe ei.

43. Şi-i voi zdrumicape ei ca praful în faţa vântului, ca tina uliţelor îi voi sfărâma pe dânşii.

44. Izbăvi-mă-vei de pricirea poporului, pune-Mă-vei cap neamurilor.

45. Poporul, pe care nu l-am cunoscut, Mi-a slujit Mie; întru auzul urechii M-a ascultat.

46. Fiii străini au minţit Mie; fiii străini s-au învechit şi au şchiopătat din cărările lor.

47. Viu este Domnul, binecuvântat este Dumnezeu meu, şi să Se înalţe Dumnezeul mântuirii mele.

48. Dumnezeule, Cel ce-mi dai izbândire şi ai supus popoarele sub mine, izbăvitorul meu de vrăjmaşii mei cei mânioşi.

49. De la cei ce se scoală asupra mea mă vei înălţa; de omul nedrept mă vei izbăvi.

50. Pentru aceasta mă voi mărturisi Ţie întru neamuri, Doamne, şi numele Tău voi cânta.

51. Cel ce măreşti mântuirile împăratului, şi faci milă unsului lui, lui David, şi seminţiei lui până în veac.

Slavă…

*PSALMUL 18*

*Întru sfârşit; psalm al lui David.*

1. Cerurile spun slava lui Dumnezeu, şi facerea mâinilor Lui o vesteşte tăria.

2. Ziua zilei spune cuvânt, şi noaptea nopţii vesteşte ştiinţă.

3. Nu sunt graiuri, nici cuvinte, ale căror glasuri să nu se audă.

4. În tot pământul a ieşit vestirea lor, şi la marginile lumii graiurile lor.

5. În soare a pus locaşul Său; și el ca un mire ce iese din cămara sa, bucura-se-va ca un uriaş să alerge calea lui.

6. Din marginile cerului ieşirea lui, şi întâmpinarea lui până la marginea cerului, şi nu este cine să se ascundă de căldura lui.

7. Legea Domnului este fără prihană, întoarce sufletele; mărturia Domnului credincioasă, care înţelepţeşte pruncii.

8. Dreptăţile Domnului sunt drepte, veselesc inima; porunca Domnului e strălucită, luminează ochii.

9. Frica Domnului este curată, rămâne în veacul veacului; judecăţile Domnului adevărate, îndreptate împreună.

10. Dorite sunt mai vârtos decât aurul şi decât piatra scumpă de mult preţ, şi mai dulci decât mierea şi fagurul.

11. Pentru (Și ) că robul Tău păzeşte acestea; şi când păzeşte acestea, (în păzi­rea acestora) răsplătire multă este.

12. Greşealele cine le va pricepe? De cele ascunse ale mele curăţeşte-mă, şi de cele străine scapă pe robul Tău.

13. De nu mă vor stăpâni, atunci fără prihană voi fi, şi mă voi curăţa de păcat mare.

14. Şi vor fi întru bună-plăcere cuvintele gurii mele, şi cugetul inimii mele înaintea Ta este pururea, Doamne, ajutorul meu şi izbăvitorul meu.

*PSALMUL 19*

*Întru sfârşit; psalm al lui David.*

1. Auză-te Domnul în ziua necazului, scutească-te numele Dumnezeului lui Iacov.

2. Trimită ţie ajutor dintru cel sfânt, şi din Sion sprijinească-te pe tine.

3. Pomenească toată jertfa ta, şi arderea de tot a ta bine plăcută să-i fie.

4. Dea ţie Domnul după inima ta, şi tot sfatul tău să-l plinească.

5. Bucura-ne-vom de mântuirea Ta, şi întru numele Domnului Dumnezeului nostru ne vom mări.

6. Plinească Domnul toate cererile tale; acum am cunoscut că a mântuit Domnul pe unsul Său.

7. Auzi-l-va pe dânsul din cerul cel sfânt al Său, întru puteri (stăpânie) este mântuirea dreptei Lui.

8. Aceştia în căruţe şi aceştia pe (în) cai, iar noi în numele Domnului Dumnezeului nostru vom chema.

9. Aceştia s-au împiedicat şi au căzut, iar noi ne-am sculat şi ne-am îndreptat.

10. Doamne, mântuieşte pe împăratul şi ne auzi pe noi, în orice zi Te vom chema.

*PSALMUL 20*

*Psalm al lui David.*

1. Doamne, întru puterea Ta se va veseli împăratul, şi de (pe) mântuirea Ta se va bucura foarte.

2. După pofta inimii lui i-ai dat lui, şi de voia buzelor lui nu l-ai lipsit pe dânsul.

3. Că l-ai întâmpinat pe el cu binecuvântările bunătăţii, pus-ai pe capul lui cunună de piatră scumpă.

4. Viaţă a cerut de la Tine, şi i-ai dat lui lungime de zile în veacul veacului.

5. Mare este slava lui întru mântuirea Ta, slavă şi mare cuviinţă vei pune peste el.

6. Că-i vei da lui binecuvântare în veacul veacului, veseli-vei pe dânsul întru bucurie cu faţa Ta.

7. Că împăratul nădă­jduieşte spre Domnul, şi întru mila Celui Preaînalt nu se va clătina.

8. Află-se mâna Ta asupra tuturor vrăjmaşilor Tăi, dreapta Ta să afle pe toţi cei ce Te urăsc pe Tine.

9. Că-i vei pune pe ei ca un cuptor de foc în vremea feței Tale.

10. Domnul întru mânia Sa îi va tulbura pe ei, şi-i va mânca pe ei focul.

11. Rodul lor de pe pământ îl vei pierde, şi sămânţa lor dintre fiii oamenilor.

12. Că au gândit asupra Ta rele, cugetat-au sfaturi, care nu vor putea să stea.

13. Că-i vei pune pe dânşii spate, întru cei rămaşi ai Tăi vei găti fața lor.

14. Înalţă-Te, Doamne, întru puterea Ta; cânta-vom şi vom lăuda puterile Tale.

Slavă…

*PSALMUL 21*

*Întru sfârşit, pentru sprijinirea cea de dimineaţă, psalm al lui David.*

1. Dumnezeule, Dumnezeul Meu, ia aminte spre Mine; pentru ce M-ai lăsat? Departe de mântuirea Mea sunt cuvintele greşealelor mele.

2. Dumnezeul meu, striga-voi ziua şi nu vei auzi; şi noaptea şi nu spre nepricepere Mie.

3. Iar Tu în Cel Sfânt locuieşti, lauda lui Israel; spre Tine au nădăjduit părinţii noştri, au nădăjduit, şi i-ai izbăvit pe dânşii.

4. Către Tine au strigat şi s-au mântuit, spre Tine au nădăjduit şi nu s-au ruşinat.

5. Iar eu sunt vierme şi nu om, ocara oamenilor şi defăimarea poporului.

6. Toţi cei ce M-au văzut M-au batjocorit, grăit-au cu buzele, clătinat-au cu capul;

7. Nădăjduit-a spre Domnul, izbăvească-L pe El; mântuiască-L pe El, că-L voieşte pe El.

8. Că Tu eşti Cel ce M-ai tras din pântece, nădejdea Mea de la sânii Maicii Mele.

9. Spre Tine M-am aruncat din mitras, din pântecele Maicii Mele Dumnezeul Meu eşti Tu.

10. Nu te depărta de la Mine, că necazul este aproape, că nu este cine să-Mi ajute Mie.

11. Înconjuratu-M-au viţei mulţi, tauri graşi M-au cuprins.

12. Deschis-au asupra Mea gura lor, ca un leu ce răpeşte şi răcneşte.

13. Ca apa M-am vărsat, şi s-au risipit toate oasele Mele.

14. Făcutu-s-a inima Mea ca ceara ce se topeşte în mijlocul pântecelui Meu.

15. Uscatu-s-a ca un vas de lut tăria Mea, şi limba Mea s-a lipit de grumazul Meu, şi în ţărâna morţii M-ai pogorât.

16. Că m-au înconjurat câini mulţi, adunarea celor vicleni M-au cuprins.

17. Străpuns-au mâinile Mele şi picioarele Mele; numărat-au toate oasele Mele, iar aceia priveau şi se uitau la Mine.

18. Împărţit-au hainele Mele loruşi, şi pentru cămaşa Mea au aruncat sorţi.

19. Iar Tu, Doamne, nu depărta ajutorul Tău de la Mine, spre sprijinirea Mea ia aminte.

20. Izbăveşte de sabie sufletul Meu, şi din mâna câinelui pe cea una născută a Mea.

21. Mântuieşte-Mă din gura leului, şi din coarnele inorogilor smerirea Mea.

22. Spune-voi numele Tău fraţilor Mei, în mijlocul Bisericii Te voi lăuda.

23. Cei ce vă temeţi de Domnul, lăudaţi-L pe El; toată seminţia lui Iacov, slăviţi-L pe El; temeţi-vă de Dânsul toată seminţia lui Israel.

24. Căci n-a defăimat, nici n-a lepădat ruga săracului, nici a întors faţa Sa de la Mine, şi când am strigat către Dânsul M-a auzit.

25. De la Tine este lauda Mea; în adunare mare Mă voi mărturisi Ţie; rugăciunile Mele le voi da înaintea celor ce se tem de Dânsul.

26. Mânca-vor săracii şi se vor sătura, şi vor lăuda pe Domnul cei ce-L caută pe Dânsul; vii vor fi inimile lor în veacul veacului.

27. Vor pomeni şi se vor întoarce la Domnul toate marginile pământului.

28. Şi se vor închina înaintea Lui toate moştenirile neamurilor; că a Domnului este împărăţia, şi El stăpâneşte peste neamuri.

29. Mâncat-au şi s-au închinat toţi graşii pământului, înaintea Lui vor cădea toţi cei ce se coboară în pământ.

30. Şi sufletul meu, Lui viază, şi seminţia mea va sluji Lui.

31. Vesti-se-va Domnului neamul cel ce vine, și vor vesti dreptatea Lui poporului ce se va naşte, pe care l-a făcut Domnul.

*PSALMUL 22*

*Psalm al lui David.*

1. Domnul mă paşte (păs­to­rește), şi nimic nu-mi va lipsi; la loc cu verdeaţă, acolo m-a sălăşluit.

2. La apa odihnei m-a hrănit, sufletul meu l-a întors.

3. Povăţuitu-m-a pe cărările dreptăţii, pentru numele Lui.

4. Că de voi şi umbla în mijlocul umbrei morţii, nu mă voi teme de rele, căci Tu cu mine eşti.

5. Toiagul Tău şi varga Ta, acestea m-au mângâiat.

6. Gătit-ai înaintea mea masă, împotriva celor ce mă necăjesc.

7. Uns-ai cu untdelemn capul meu, şi paharul Tău este adăpându-mă ca un puternic.

8. Şi mila Ta mă va urma în toate zilele vieţii mele.

9. Și ca să locuiesc în casa Domnului întru lungime de zile.

*PSALMUL 23*

*Psalm al lui David, al uneia din sâmbete.*

1. Al Domnului este pământul şi plinirea lui, lumea şi toţi cei ce locuiesc în ea.

2. Acesta pe mări l-a întemeiat pe el, şi pe râuri l-a gătit pe el.

3. Cine se va sui în muntele Domnului? Sau cine va sta în locul cel sfânt al Lui?

4. Cel nevinovat cu mâinile şi curat cu inima, care nu şi-a luat în deşert sufletul său, şi nu s-a jurat întru vicleşug aproapelui său.

5. Acesta va lua binecuvântare de la Domnul, şi mi­lostenie de la Dumnezeu, Mântuitorul său.

6. Acesta este neamul celor ce-L caută pe Domnul, al celor ce caută faţa Dumnezeului lui Iacov.

7. Ridicaţi căpetenii porţile voastre, şi vă ridicaţi porţile cele veşnice, şi va intra Împăratul slavei.

8. Cine este acesta Împăratul slavei? Domnul Cel tare şi puternic, Domnul Cel puternic în războaie.

9. Ridicaţi căpetenii porţile voastre, şi vă ridicaţi porţile cele veşnice, şi va intra Împăratul slavei.

10. Cine este acesta Împăratul slavei? Domnul puterilor, Acesta este Împăratul slavei.

Slavă…

CATISMA A PATRA

*PSALMUL 24*

*Psalm al lui David.*

1. Către Tine, Doamne am ridicat sufletul meu; Dumnezeul meu, spre Tine am nădăjduit, să nu mă ruşinezi în veac.

2. Nici să râdă de mine vrăjmaşii mei, pentru (și) că toţi cei ce te rabdă pe Tine nu se vor ruşina; să se ruşineze cei ce fac fărădelege în deşert.

3. Căile Tale, Doamne, arată-mi, şi cărările Tale mă învaţă.

4. Îndreptează-mă spre adevărul Tău şi mă învaţă, că Tu eşti Dumnezeu, Mântuitorul meu, şi pe Tine Te-am aşteptat toată ziua.

5. Adu-Ţi aminte de îndurările Tale, Doamne, şi de milele Tale, că din veac sunt.

6. Păcatele tinereţii şi ale neştiinţei mele, nu le pomeni; după mila Ta, pomeneşte-mă Tu, pentru bunătatea Ta, Doamne.

7. Bun şi drept este Domnul; pentru aceasta, lege va pune celor ce păcătuiesc în cale.

8. Îndrepta-va pe cei blânzi la judecată, învăţa-va pe cei blânzi căile Sale.

9. Toate căile Domnului sunt milă şi adevăr celor ce caută aşezământul Lui şi mărturiile Lui.

10. Pentru numele Tău, Doamne, şi curăţeşte păcatul meu, că mult este.

11. Cine este omul, cel ce se teme de Domnul? Lege va pune lui în calea pe care a ales-o.

12. Sufletul lui întru bunătăţi se va sălăşlui, şi sămânţa lui va moşteni pământul.

13. Întărire este Domnul celor ce se tem de Dânsul, şi aşezământul Lui va arăta lor.

14. Ochii mei pururea spre Domnul, că El va scoate din cursă picioarele mele.

15. Caută spre mine şi mă miluieşte, că unul născut şi sărac sunt eu.

16. Necazurile inimii mele s-au înmulţit; din nevoile mele, scoate-mă.

17. Vezi smerenia mea şi osteneala mea, şi lasă toate păcatele mele.

18. Vezi pe vrăjmaşii mei că s-au înmulţit şi cu urâciu­ne nedreaptă m-au urât.

19. Păzeşte sufletul meu şi mă izbăveşte, să nu mă ruşinez, că am nădăjduit spre Tine.

20. Cei fără răutate şi cei drepţi s-au lipit de mine, că Te-am aşteptat, Doamne.

21. Izbăveşte, Dumnezeule, pe Israel din toate necazurile lui.

*PSALMUL 25*

*A lui David.*

1. Judecă-mă, Doamne, că eu întru nerăutatea mea am umblat, şi spre Domnul nădăjduind, nu voi slăbi.

2. Ispiteşte-mă, Doamne, şi mă cearcă; aprinde rărunchii mei şi inima mea.

3.Că mila Ta, înaintea ochilor mei este; şi am bineplăcut întru adevărul Tău.

4. Nu am şezut cu adunarea deşertăciunii, şi cu călcătorii de lege nu voi intra.

5. Urât-am adunarea celor ce viclenesc, şi cu cei necinstitori nu voi şedea.

6. Spăla-voi întru cei nevinovaţi mâinile mele şi voi înconjura jertfelnicul Tău, Doamne,

7. ca să aud glasul laudei Tale şi să povestesc toate minunile Tale.

8. Doamne, iubit-am bunăcuviinţa casei Tale, şi locul lăcaşului slavei Tale.

9. Să nu pierzi cu cei necinstitori sufletul meu, şi cu bărbaţii vărsători de sânge viaţa mea,

10. în mâinile cărora sunt fărădelegile, dreapta lor s-a umplut de daruri.

11. Iar eu întru nerăutatea mea am umblat; izbăveşte-mă, Doamne, şi mă miluieşte.

12. Piciorul meu a stătut întru îndreptare; întru biserici Te voi binecuvânta, Doamne.

*PSALMUL 26*

*Psalm al lui David, mai înainte de a fi uns.*

1. Domnul este luminarea mea şi Mântuitorul meu, de cine mă voi teme?

2. Domnul este apărătorul vieţii mele, de cine mă voi înfricoşa?

3. Când se vor apropia de mine cei ce-mi fac rău, ca să mănânce cărnurile mele, cei ce mă necăjesc şi vrăjmaşii mei, aceia au slăbit şi au căzut.

4. De s-ar rândui împotriva mea oştire, nu se va înfricoşa inima mea; de s-ar ridica asupra mea război, întru aceasta eu nădăjduiesc.

5. Una am cerut de la Domnul, aceasta o voi căuta: ca să locuiesc în casa Domnului în toate zilele vieţii mele,

6. Ca să văd frumuseţea Domnului şi să cercetez Biserica cea sfântă a Lui.

7. Că m-a ascuns în cortul Său, în ziua răutăților mele; acoperitu-m-a întru ascunsul cortului Său, pe piatră m-a înălţat.

8. Și acum, iată, a înălţat capul meu peste vrăjmaşii mei.

9. Înconjurat-am şi am jertfit în cortul Lui, jertfă de laudă şi de strigare; glăsui-voi şi voi cânta Domnului.

10. Auzi, Doamne, glasul meu, cu care am strigat; miluieşte-mă şi mă ascultă.

11. Ţie a zis inima mea: pe Domnul voi căuta; căutat-a spre Tine faţa mea; faţa Ta, Doamne, voi căuta.

12. Să nu întorci faţa Ta de la mine, şi să nu Te abaţi întru mânie de la robul Tău.

13. Ajutorul meu fii, să nu mă lepezi pe mine şi să nu mă laşi, Dumnezeule, Mântuitorul meu.

14. Că tatăl meu şi maica mea m-au părăsit, iar Domnul m-a luat la Sine.

15. Lege pune-mi mie, Doamne, în calea Ta, şi mă îndreptează în cărarea dreaptă din pricina vrăjmaşilor mei.

16. Nu mă da pe mine sufletelor celor ce mă necăjesc, că s-au sculat asupra mea mărturii nedrepte, şi nedreptatea a minţit eişi.

17. Cred că voi vedea bunătăţile Domnului în pământul celor vii.

18. Aşteaptă pe Domnul, îmbărbătează-te, şi să se întărească inima ta, şi aşteaptă pe Domnul.

Slavă…

*PSALMUL 27*

*Psalm al lui David.*

1. Către Tine, Doamne voi striga: Dumnezeul meu,să nu taci de către mine; ca nu cândva să taci de către mine, și mă voi asemăna celor ce se coboară în groapă.

2. Auzi, Doamne, glasul rugăciunii mele, când mă rog către Tine, când ridic mâinile mele către Biserica Ta cea sfântă.

3. Să nu mă tragi pe mine cu cei păcătoşi, şi cu cei ce lucrează fărădelegea să nu mă pierzi,

4. Cu cei ce grăiesc pace cu cei aproape ai lor, iar rele în inimile lor.

5. Dă-le lor, Doamne, după faptele lor, şi după vicleşugul meşteşugirilor lor.

6. După faptele mâinilor lor, dă-le lor, răsplăteşte-le lor răsplătirea lor.

7. Că nu au înţeles lucrurile Domnului şi lucrurile mâinilor Lui; surpa-vei pe dânşii şi nu-i vei zidi.

8. Bine este cuvântat Domnul, că a ascultat glasul rugăciunii mele.

9. Domnul este ajutorul meu şi sprijinitorul meu; spre Dânsul a nădăjduit inima mea şi m-a ajutat.

10. Şi a înflorit trupul meu, şi din voia mea mă voi mărturisi Lui.

11. Domnul este întărirea poporului Său, şi sprijinitorul mântuirilor unsului Său este.

12. Mântuieşte poporul Tău şi binecuvântează moştenirea Ta, şi păstoreşte-i pe ei, şi-i ridică pe ei până în veac.

*PSALMUL 28*

*Psalm al lui David, la scoaterea cortului.*

1. Aduceţi Domnului fiii lui Dumnezeu; aduceţi Domnului pe fiii berbecilor.

2. Aduceţi Domnului slavă şi cinste; aduceţi slavă numelui Lui, închinaţi-vă în curtea cea sfântă a Lui.

3. Glasul Domnului peste ape, Dumnezeul slavei a tunat, Domnul peste ape multe.

4. Glasul Domnului întru tărie, glasul Domnului întru mare cuviinţă.

5. Glasul Domnului cel ce sfărâmă cedrii, şi va sfărâma Domnul cedrii Libanului.

6. Şi-i va sfărâma pe dânşii ca pe viţelul Libanului, şi cel iubit ca fiul inorogilor.

7. Glasul Domnului cel ce taie para focului; glasul Domnului cel ce clatină pustiul, şi va clătina Domnul pustiul Caddeşului.

8. Glasul Domnului cel ce desăvârşeşte cerbii, şi va descoperi dumbrăvile (desişurile); şi în Biserica Lui oricine (tot cine) spune slavă.

9. Domnul va locui potopul; şi va şedea Domnul Împărat în veac.

10. Domnul tărie poporului Său va da, Domnul va binecuvânta pe poporul Său cu pace.

*PSALMUL 29*

*Psalm de laudă la înnoirea casei lui David.*

1. Înălţa-Te-voi, Doamne, că m-ai ridicat pe mine, şi nu ai veselit pe vrăjmaşii mei asupra mea.

2. Doamne, Dumnezeul meu, strigat-am către Tine și m-ai vindecat.

3. Doamne, scos-ai din iad sufletul meu, mântuitu-m-ai de cei ce se coboară în groapă.

4. Cântaţi Domnului, cei cuvioşi ai Lui, şi vă mărturisiţi pomenirii sfinţeniei Lui.

5. Că urgie este întru mânia Lui, şi viaţă întru voia Lui.

6. Seara se va sălăşlui plângere, iar dimineaţa bucurie.

7. Iar eu am zis întru îndestularea mea: Nu mă voi clătina în veac.

8. Doamne, întru voia Ta, dă frumuseţii mele putere, iar întorcându-Ţi faţa Ta, și m-am tulburat.

9. Către Tine, Doamne, voi striga, şi către Dumnezeul meu mă voi ruga.

10. Ce folos este întru sângele meu, când mă cobor întru stricăciune?

11. Au doară se va mărturisi Ţie ţărâna, sau va vesti adevărul Tău?

12. Auzit-a Domnul şi m-a miluit, Domnul a fost ajutorul meu.

13. Întors-a suspinul meu spre bucurie mie, rupt-ai sacul meu, şi m-ai încins cu veselie,

14. ca să cânte Ţie slava mea, şi nu mă voi mâhni. Doamne, Dumnezeul meu, în veac mă voi mărturisi Ţie.

Slavă…

*PSALMUL 30*

*Întru sfârşit; psalm al lui David, pentru uimire.*

1. Spre Tine, Doamne, am nădăjduit, să nu mă ruşinez în veac; întru dreptatea Ta, izbăveşte-mă şi mă scoate.

2. Pleacă spre mine urechea Ta, grăbeşte de mă scoate.

3. Fii mie Dumnezeu apărător şi casă de scăpare, ca să mă mântuieşti.

4. Că puterea mea şi scăparea mea eşti Tu, şi pentru numele Tău mă vei povăţui şi mă vei hrăni.

5. Scoate-mă din cursa aceasta, care au ascuns mie, că Tu eşti apărătorul meu, Doamne.

6. În mâinile Tale voi pune duhul meu; izbăvitu-m-ai, Doamne, Dumnezeul adevărului.

7. Urât-ai pe cei ce păzesc deşertăciunile în zadar.

8. Iar eu spre Domnul am nădăjduit; bucura-mă-voi şi mă voi veseli de mila Ta.

9. Că ai căutat spre smerenia mea, mântuit-ai din nevoi sufletul meu.

10. Şi nu m-ai lăsat închis în mâinile vrăjmaşilor; pus-ai în loc desfătat picioarelor mele.

11. Miluieşte-mă, Doamne, că mă necăjesc; tulburatu-s-a întru mânie ochiul meu, sufletul meu şi pântecele meu.

12. Că s-a stins întru durere viaţa mea, şi anii mei întru suspinuri.

13. Slăbit-a întru sărăcie vârtutea mea, şi oasele mele s-au tulburat.

14. La toţi vrăjmaşii mei m-am făcut de ocară, şi celor de aproape ai mei foarte, şi frică cunoscuţilor mei.

15. Cei ce mă vedeau afară au fugit de la mine, uitat am fost ca un mort de la inimă.

16. Facutu-m-am ca un vas stricat; că am auzit ocara multora din cei ce locuiesc împrejur.

17. Când se adunau ei împreună asupra mea, ca să ia sufletul meu s-au sfătuit.

18. Iar eu spre Tine, Doamne, am nădăjduit; zis-am: Tu eşti Dumnezeul meu, în mâinile Tale sorţii mei;

19. Izbăveşte-mă din mâna vrăjmaşilor mei şi de cei ce mă prigonesc.

20. Arată faţa Ta pe robul Tău; mântuieşte-mă cu mila Ta.

21. Doamne, să nu mă ruşinez, că Te-am chemat pe Tine; să se ruşineze necinstitorii şi să se coboare în iad.

22. Mute să se facă buzele cele viclene, care grăiesc asupra dreptului fărădelege, cu mândrie şi cu defăimare.

23. Cât este de mare mulţimea bunătăţii Tale, Doamne, pe care ai ascuns-o celor ce se tem de Tine! Pe care ai făcut-o celor ce nădăjduiesc spre Tine, înaintea fiilor oamenilor.

24. Ascunde-vei pe dânşii întru ascunsul feţei Tale, de tulburarea oamenilor, acoperi-vei pe dânşii în cort de grăirea împotrivă a limbilor.

25. Bine este cuvântat Domnul, că a minunat mila Sa în cetatea îngrădirii.

26. Iar eu am zis întru uimirea mea: Lepădat sunt (prin urmare) de la faţa ochilor Tăi.

27. Pentru aceasta ai auzit glasul rugăciunii mele, când am strigat către Tine.

28. Iubiţi pe Domnul, toţi cuvioşii Lui, că adevărul caută Domnul şi răsplăteşte celor ce cu prisos fac mândrie.

29. Îmbărbătaţi-vă şi să se întărească inima voastră, toţi ce nădăjduiţi spre Domnul.

*PSALMUL 31*

*Al lui David, de pricepere.*

1. Fericiţi cei cărora s-au ier­­tat fărădelegile şi cărora s-au acoperit păcatele.

2. Fericit bărbatul (omul) căruia nu-i va socoti Dοmnul păcatul, nici este în gura lui vicleşug.

3. Că am tăcut, îmbătrânit-au oasele mele, când strigam eu toată ziua.

4. Că ziua şi noaptea s-a îngreuiat peste mine mâ-na Ta; întorsu-m-am spre chinuire când s-a înfipt întru mine ghimpele.

5. Fărădelegea mea am cunoscut, şi păcatul meu nu l-am ascuns.

6. Zis-am: Mărturisi-voi asupra mea fărădelegea mea Domnului, şi Tu ai lăsat necinstirea inimii mele (păcatului meu).

7. Pentru aceasta se va ruga către Tine tot cuviosul în vreme potrivită, însă în potop de ape multe, către dânsul nu se va apropia.

8. Tu eşti scăparea mea de necazul ce mă cuprinde, bucuria mea, izbăveşte-mă de cei ce m-au înconjurat.

9. Înţelepţi-te-voi şi te voi îndrepta în calea aceasta în care vei merge, aţinti-voi spre tine ochii Mei.

10. Nu fiţi precum calul şi catârul, întru care nu este pricepere.

11. Cu zăbală şi frâu fălcile lor le vei strânge, ale celor ce nu se apropie de Tine.

12. Multe sunt bătăile păcătosului, iar pe cel ce nădăjduieşte în Domnul, mila îl va înconjura.

13. Veseliţi-vă întru Domnul, şi vă bucuraţi, drepţilor, şi vă lăudaţi toți cei drepţi la inimă.

Slavă…

CATISMA A CINCEA

*PSALMUL 32*

*Al lui David; nescris deasupra la Evrei.*

1. Bucuraţi-vă, drepţilor, întru Domnul; celor drepţi li se cuvine laudă.

2. Mărturisiţi-vă Domnului în alăută, în psaltire cu zece strune cântaţi Lui.

3. Cântaţi Lui cântare nouă, bine cântaţi Lui întru strigare.

4. Că drept este cuvântul Domnului, şi toate lucru-rile Lui întru credinţă.

5. Iubeşte milostenia şi judecata Domnul, de mila Domnului este plin pământul.

6. Cu cuvântul Domnului cerurile s-au întărit, şi cu duhul gurii Lui toată puterea lor.

7. Adunând ca un burduf apele mării, punând în vistierii adâncurile.

8. Să se teamă de Domnul tot pământul, şi de Dânsul să se cutremure toţi cei ce locuiesc în lume.

9. Că El a zis, şi s-au făcut; El a poruncit, şi s-au zidit.

10. Domnul risipeşte sfa­tu­­ri­­le neamurilor, leapădă gândurile popoarelor şi defaimă sfaturile căpeteniilor.

11. Iar sfatul Domnului rămâne în veac, gândurile inimii Lui în neam şi în neam.

12. Fericit este neamul căruia Domnul este Dumnezeu al lui, poporul pe care l-a ales spre moştenire Luişi.

13. Din cer a privit Domnul, văzut-a pe toţi fii oamenilor.

14. Din locașul Său cel gata, privit-a spre toţi cei ce locuiesc pe pământ,

15. Cel ce a zidit deosebi inimile lor, Cel ce cunoaşte toate lucrurile lor.

16. Nu se mântuieşte împăratul prin putere multă, şi uriaşul nu se va mântui întru mulţimea vârtuţii lui.

17. Mincinos este calul spre mântuire, şi întru mulţimea puterii sale nu se va mântui.

18. Iată, ochii Domnului spre cei ce se tem de Dânsul, spre cei ce nădăj­duiesc întru mila Lui,

19. Ca să izbăvească din moarte sufletele lor, şi să-i hrănească pe dânșii în foamete.

20. Iar sufletul nostru aşteaptă pe Domnul, că ajutorul şi sprijinitorul nostru este.

21. Că întru Dânsul se va veseli inima noastră, şi întru numele cel sfânt al Lui am nădăjduit.

22. Fie, Doamne, mila Ta spre noi, precum am nădăj­duit şi noi întru Tine.

*PSALMUL 33*

*Al lui David, când şi-a schimbat faţa sa înaintea lui Abimelec, și l-a slobozit pe el şi s-a dus.*

1. Binecuvânta-voi pe Domnul în toată vremea, pururi lauda Lui în gura mea.

2. Întru Domnul se va lăuda sufletul meu; să audă cei blânzi şi să se veselească.

3. Măriţi pe Domnul împreună cu mine, şi să înălţăm numele Lui împreună.

4. Căutat-am pe Domnul, şi m-a auzit, şi din toate necazurile mele m-a izbăvit.

5. Apropiaţi-vă de Dânsul şi vă luminaţi, şi feţele voastre nu se vor ruşina.

6. Săracul acesta a strigat, şi Domnul l-a auzit pe el, şi din toate necazurile lui l-a mântuit.

7. Străjui-va îngerul Domnului împrejurul celor ce se tem de Dânsul și-i va izbăvi pe ei.

8. Gustaţi şi vedeţi că bun este Domnul; fericit bărbatul care nădăjduieşte spre Dânsul.

9. Temeţi-vă de Domnul toţi sfinţii Lui, că nu este lipsă celor ce se tem de Dânsul.

10. Bogaţii au sărăcit şi au flămânzit, iar cei ce-L caută pe Domnul nu se vor lipsi de tot binele.

11. Veniţi, fiilor, ascultaţi-mă, frica Domnului vă voi învăţa pe voi.

12. Cine este omul cel ce voieşte viaţa, care iubeşte să vadă zile bune?

13. Opreşte-ţi limba de la rău, şi buzele tale să nu grăiască vicleşug.

14. Fereşte-te de rău şi fă binele, caută pacea şi o urmează pe ea.

15. Ochii Domnului spre cei drepţi, şi urechile Lui spre rugăciunea (la cererea) lor.

16. Iar faţa Domnului asupra celor ce fac rele, ca să piardă de pe pământ pomenirea lor.

17. Strigat-au drepţii, şi Domnul i-a auzit pe ei, şi din toate necazurile lor i-a izbăvit.

18. Aproape este Domnul de cei zdrobiţi la inimă, şi pe cei smeriţi cu duhul îi va mântui.

19. Multe sunt necazurile drepţilor, şi din toate acelea îi va izbăvi pe ei Domnul.

20. Domnul păzeşte toate oasele lor, nici unul din ele nu se va zdrobi.

21. Moartea păcătoșilor este cumplită, şi cei ce urăsc pe cel drept vor greşi.

22. Mântui-va (Izbăvi-va) Domnul sufletele robilor Săi, şi nu vor greşi toţi ce nădăjduiesc spre Dânsul.

Slavă…

*PSALMUL 34*

*Psalm al lui David.*

1. Judecă, Doamne, pe cei ce-mi fac strâmbătate; luptă împotriva celor ce luptă cu mine.

2. Apucă armă şi pavăză, şi Te scoală într-ajutorul meu.

3. Varsă sabia, şi mă închide împotriva celor ce mă prigonesc; zi sufletului meu: mântuirea ta sunt Eu.

4. Să se ruşineze şi să se înfrunte cei ce caută sufletul meu; întoarcă-se înapoi şi să se ruşineze cei ce-mi gândesc mie rele.

5. Să fie ca praful înaintea feţei vântului, şi îngerul Domnului necăjindu-i pe ei.

6. Facă-se calea lor întuneric şi alunecare, şi îngerul Domnului prigonindu-i pe dânşii.

7. Că în zadar au ascuns mie stricăciunea cursei lor, în deşert au ocărât sufletul meu.

8. Să vină asupra lui cursa pe care nu o ştie, şi prinzătoarea pe care o ascuns, să-l prindă pe el, şi în cursă să cadă într-însa.

9. Iar sufletul meu se va bucura de Domnul, veseli-se-va de mântuirea Lui.

10. Toate oasele mele vor zice (întreba): Doamne, Doamne, cine este asemenea Ţie? Cel ce izbăveşti pe sărac din mâna celor mai tari decât el, şi pe sărac şi pe sărman de la cei ce-l răpesc pe dânsul.

11. Ridicând asupra mea mărturii nedrepte, de cele ce nu ştiam m-au întrebat.

12. Răsplătit-au mie rele în loc de bune, şi nerodire sufletului meu.

13. Iar eu, când mă supărau aceia, m-am îmbrăcat cu sac, și am smerit cu post sufletul meu, şi rugăciunea mea în sânul meu se va întoarce.

14. Ca unui de-aproape, ca unui frate al nostru, aşa bine am făcut spre plăcere; ca şi cum m-aş fi jelit şi m-aş fi mâhnit, aşa m-am smerit.

15. Şi asupra mea s-au veselit şi s-au adunat; adunatu-s-au peste mine bătăi şi nu am ştiut.

16. Despărţitu-s-au şi nu s-au umilit; ispititu-m-au, batjocoritu-m-au cu batjocură, scrâşnit-au asupra mea cu dinţii lor.

17. Doamne, când vei vedea? Întoarce sufletul meu de fapta lor cea rea, de la lei, pe cea una născută a mea.

18. Mărturisi-mă-voi Ţie întru adunare multă (în Biserică mult), întru popor greu Te voi lăuda.

19. Să nu se bucure de mine cei ce-mi vrăjmăşesc mie cu nedreptate, cei ce mă urăsc în zadar şi fac semn cu ochii.

20. Că mie adică cele de pace îmi grăiau, şi spre mâ­nie vicleşuguri gândeau.

21. Și au lărgit asupra mea gura lor, zis-au: Βine, bine! Văzut-au ochii noştri.

22. Văzut-ai, Doamne, să nu taci! Doamne, nu te depărta de la mine!

23. Scoală-Te, Doamne, și ia aminte spre judecata mea, Dumnezeul meu şi Domnul meu, spre îndreptarea mea.

24. Judecă-mă, Doamne, după dreptatea Ta, Doamne Dumnezeul meu, şi să nu se bucure de mine.

25. Să nu zică întru inimile lor: Βine, bine este sufletului nostru; nici să zică: Înghiţitu-l-am pe dânsul.

26. Să se ruşineze şi să se înfrunte împreună cei ce se bucură de relele mele; îmbracă-se cu ruşine şi înfruntare cei ce se laudă (grăiesc mari) asupra mea.

27. Să se bucure şi să se veselească cei ce voiesc dreptatea mea, şi să zică pururea: Mărească-se Domnul, cei ce voiesc pacea robului Lui.

28. Şi limba mea se va învăţa dreptatea Ta, toată ziua lauda Ta.

*PSALMUL 35*

*Întru sfârşit; a lui David, copilul Domnului.*

1. Socotește călcătorul de lege să păcătuiască întru sine, nu este frica lui Dumnezeu înaintea ochilor lui.

2. Că a viclenit înaintea lui, ca să afle fărădelegea lui şi să urască.

3. Graiurile gurii lui, fărădelege şi vicleşug; nu a vrut să priceapă ca să facă bine.

4. Fărădelege a gândit întru aşternutul său; în toată calea bună n-a stătut, şi răutatea n-a urât.

5. Doamne, în cer este mila Ta şi adevărul Tău până la nori.

6. Dreptatea Ta ca munţii lui Dumnezeu, judecăţile Tale, adânc mare; oamenii şi dobitoacele vei mântui, Doamne.

7. Cât ai înmulţit mila Ta, Dumnezeule, şi fiii oamenilor în umbra aripilor Tale vor nădăjdui.

8. Îmbăta-se-vor degrăsimea casei Tale, şi din izvorul desfătării Tale îi vei adăpa pe dânşii.

9. Că la Tine este izvorul vieţii, întru lumina Ta vom vedea lumină.

10. Tinde mila Ta celor ce Te cunosc pe Tine, şi dreptatea Ta celor drepţi la inimă.

11. Să nu-mi vină mie piciorul mândriei, şi mâna păcătosului să nu mă clatine.

12. Acolo au căzut toţi cei ce lucrează fărădelegea, izgoniţi au fost şi nu vor putea să stea.

Slavă…

*PSALMUL 36*

*Al lui David.*

1. Nu râvni celor ce viclenesc, nici nu râvni celor ce fac fărădelege.

2. Căci ca iarba curând se vor usca, şi ca verdeaţa buruienii degrab vor cădea.

3. Nădăjduieşte spre Domnul şi fă bunătate, şi locuieşte pământul, şi te vei paște întru bogăţia lui.

4. Desfătează-te în Domnul, şi-ţi va da ţie cererile inimii tale.

5. Descoperă spre Domnul calea Ta, şi nădăjduieşte întru Dânsul, şi El va face.

6. Şi va scoate ca lumina dreptatea ta, şi judecata ta ca lumina de amiază.

7. Supune-te Domnului, şi-L roagă pe Dânsul; nu râvni celui ce sporeşte în calea sa, omului ce face fărădelegea.

8. Părăseşte-te de iuţime şi lasă mânia; nu râvni ca să vicleneşti.

9. Că cei ce viclenesc de tot vor pieri; iar cei ce aşteaptă pe Domnul, aceia vor moşteni pământul.

10. Şi încă puţin, şi nu va fi păcătosul; şi vei căuta locul lui, şi nu-l vei afla.

11. Iar cei blânzi vor moşteni pământul, şi se vor desfăta întru mulţimea păcii.

12. Pândi-va păcătosul pe cel drept, şi va scrâşni asupra lui cu dinţii săi.

13. Iar Domnul va râde de el, că mai-nainte vede că va veni ziua lui.

14. Sabie au smuls păcătoşii, întins-au arcul lor ca să surpe pe sărac şi pe sărman, ca să junghie pe cei drepţi la inimă.

15. Sabia lor să intre în inimile lor, şi arcurile lor să se zdrobească.

16. Mai bun este puţinul celui drept, decât bogăţia cea multă a păcătoșilor.

17. Că braţele păcătoşilor se vor zdrobi, iar Domnul sprijineşte pe cei drepţi.

18. Cunoaşte Domnul căile celor fără prihană, şi moştenirea lor în veac va fi.

19. Nu se vor ruşina în vremea cea rea, şi în zilele foametei se vor sătura.

20. Că păcătoşii vor pieri, iar vrăjmaşii Domnului, îndată ce s-au slăvit şi s-au înălţat, stingându-se, ca fumul s-au stins.

21. Împrumută păcătosul şi nu va plăti, iar dreptul se îndură şi dă.

22. Că cei ce-L binecuvântează pe El vor moşteni pământul; iar cei ce-L blestemă vor pieri.

23. De la Domnul paşii omului se îndreptează, şi calea lui o va voi foarte.

24. Când va cădea, nu se va zdruncina, că Domnul întăreşte mâna lui.

25. Tânăr am fost, şi am îmbătrânit, şi nu am văzut pe cel drept părăsit, nici sămânța lui cerând pâine.

26. Toată ziua miluieşte şi împrumută dreptul, şi seminţia lui întru binecuvântare va fi.

27. Fereşte-te de rău şi fă bine, şi locuieşte în veacul veacului.

28. Că Domnul iubeşte judecata, şi nu va părăsi pe cei cuvioşi ai Săi, în veac se vor păzi.

29. Iar cei fărădelege se vor prigoni, iar seminţia necinstitorilor de tot se va pierde.

30. Iar drepţii vor moşteni pământul, şi se vor sălăşlui în veacul veacului pe dânsul.

31. Gura dreptului va deprinde înţelepciune, şi limba lui va grăi judecată.

32. Legea Dumnezeului lui în inima lui, şi nu se vor poticni paşii lui.

33. Pândeşte păcătosul pe cel drept, şi caută să-l omoare pe el.

34. Iar Domnul nu-l va lăsa pe el în mâinile lui, nici nu-l va osândi când se va judeca cu el.

35. Aşteaptă pe Domnul şi păzeşte calea Lui, şi te va înălţa ca să moşteneşti pământul; când vor pieri păcătoşii vei vedea.

36. Văzut-am pe cel necinstitor prea înălţându-se şi ridicându-se ca cedrii Libanului.

37. Şi am trecut, şi iată, nu era; şi l-am căutat pe el, şi nu s-a aflat locul lui.

38. Păzeşte nerăutatea şi vezi dreptatea, că este rămăşiţă omului făcător de pace.

39. Iar cei fărădelege desăvârşit împreună se vor pierde; rămășițele necinstitorilor desăvârşit se vor pierde.

40. Iar mântuirea drepţilor de la Domnul, şi apărătorul lor este în vremea necazului.

41. Şi le va ajuta lor Domnul, şi-i va izbăvi pe dânşii, şi-i va scoate pe ei de la cei păcătoşi, şi-i va mântui pe ei, că au nădăjduit spre Dânsul.

Slavă…

CATISMA A ŞASEA

*PSALMUL 37*

*Psalm al lui David, întru pomenire pentru sâmbătă.*

1. Doamne, nu cu mânia Ta să mă mustri pe mine, nici cu urgia Ta să mă cerţi;

2. Că săgeţile Tale s-au înfipt în mine, şi ai întărit peste mine mâna Ta.

3. Nu este vindecare în trupul meu de la faţa mâniei Tale, nu este pace în oasele mele de către faţa păcatelor mele.

4. Că fărădelegile mele au covârşit capul meu, ca o sarcină grea apăsat-au peste mine.

5. Împuţit-s-au şi au putrezit rănile mele de către faţa nebuniei mele.

6. Întristatu-m-am şi m-am gârbovit până în sfârşit, toată ziua mâhnindu-mă umblam.

7. Că şalele mele s-au umplut de ocări, şi nu este vindecare în trupul meu.

8. Necăjitu-m-am şi m-am smerit foarte, răcnit-am din suspinarea inimii mele.

9. Doamne, înaintea Ta este toată dorirea mea, şi suspinul meu de la Tine nu s-a ascuns.

10. Inima mea s-a tulburat, părăsitu-m-a vârtutea mea, şi lumina ochilor mei, şi aceasta nu este cu mine.

11. Prietenii mei şi vecinii mei în preajma mea s-au apropiat şi au stătut,și cei de-aproape ai mei departe au stat.

12. Și se sileau cei ce căutau sufletul meu, și cei ce căutau cele rele mie grăiau deşertăciuni, şi vicleşuguri toată ziua cugetau.

13. Iar eu ca un surd nu auzeam, şi ca un mut ce nu-şi deschide gura sa.

14. Şi m-am făcut ca un om ce nu aude, şi nu are în gura lui mustrări.

15. Că spre Tine, Doamne, am nădăjduit; Tu vei auzi, Doamne, Dumnezeul meu.

16. Că am zis: Nu cândva să se bucure de mine vrăjmaşii mei, şi când s-au clătinat picioarele mele, asuprea mea mari au grăit.

17. Că eu spre bătăi gata sunt, şi durerea mea înaintea mea este pururi.

18. Că fărădelegea mea eu voi vesti, şi mă voi îngriji pentru păcatul meu.

19. Iar vrăjmaşii mei trăiesc, şi s-au întărit mai mult decât mine, şi s-au înmulţit cei ce mă urăsc pe nedrept.

20. Cei ce-mi răsplătesc mie rele pentru bune mă cleveteau, căci urmam bunătatea.

21. Nu mă lăsa, Doamne; Dumnezeul meu, nu Te depărta de la mine.

22. Ia aminte spre ajutorul meu, Doamne al mântuirii mele.

*PSALMUL 38*

*Întru sfârşit, lui Iditum, cântarea lui David.*

1. Zis-am: păzi-voi căile mele, ca să nu păcătuiesc cu limba mea.

2. Pus-am gurii mele pază, când a stătut păcătosul împotriva mea.

3. Amuţit-am şi m-am smeritşi am tăcut din bunătăţi, şi durerea mea s-a înnoit.

4. Înfierbântatu-s-a inima mea înlăuntrul meu, şi în cugetul meu se va aprinde foc.

5. Grăit-am cu limba mea: Cunoscut fă-mi, Doamne, sfârşitul meu, și numărul zilelor mele care este? Ca să ştiu de ce sunt lipsit eu.

6. Iată, cu palme măsurate ai pus zilele mele, şi statul meu ca nimic înaintea Ta; însă toate sunt deşertăciune, tot omul ce viază.

7. Cu adevărat în chip petrece omul, însă în zadar se tulbură; strânge comori, şi nu ştie cui le adună pe ele.

8. Şi acum, cine este răbdarea mea? Au nu este Domnul? Şi statul meu de la Tine este.

9. De toate fărădelegile mele izbăveşte-mă, ocară celui fără de minte m-ai dat.

10. Amuţit-am, şi nu am deschis gura mea, că Tu ai făcut.

11. Depărtează de la mine bătăile Tale; că de la tăria mâinii Tale eu m-am lipsit.

12. Întru mustrări pentru fărădelege ai pedepsit pe om, și ai subţiat ca un păianjen sufletul lui; însă în deşert se tulbură tot omul.

13. Auzi rugăciunea mea, Doamne, şi cererea mea, ascultă lacrimile mele.

14. Să nu le treci cu tăcerea, că nemernic sunt eu la Tine şi străin, ca toţi părinţii mei.

15. Slăbește-mă, ca să mă odihnesc mai-nainte de a mă duce, şi mai mult încă nu voi fi.

*PSALMUL 39*

*Întru sfârşit; psalm al lui David*.

1. Aşteptând, am aşteptat pe Domnul, şi a căutat spre mine, și a auzit rugăciunea mea.

2. Și m-a scos din groapa ticăloşiei şi din tina noroiului.

3. Şi a pus pe piatră picioarele mele, şi a îndreptat paşii mei.

4. Şi a pus în gura mea cântare nouă, cântare a Dumnezeului nostru.

5. Vedea-vor mulţi şi se vor teme, şi vor nădăjdui spre Domnul.

6. Fericit bărbatul a cărui nădejde este numele Domnului, şi n-a privit la deşertăciuni şi nebunii mincinoase.

7. Multe ai făcut, Tu, Doamne Dumnezeul meu, minunile Tale, și la gândurile Tale nu este cine să se asemene Ţie.

8. Vestit-am şi am grăit; înmulţitu-s-au peste număr.

9. Jertfă şi prinos n-ai voit, dar trup Mi-ai întocmit; arderi de tot şi jertfă pentru păcat n-ai căutat.

10. Atunci am zis: Iată, vin, în capul cărţii scris este pentru Mine.

11. Ca să fac voia Ta, Dumnezeul Meu, am voit, şi legea Ta în mijlocul pântecului Meu.

12. Bine am vestit dreptatea întru adunare (în Biserica) mare; iată, buzele mele nu le voi opri, Doamne, Tu ai cunoscut.

13. Dreptatea Ta nu am ascuns în inima mea, adevărul Tău şi mântuirea Ta am spus.

14. N-am ascuns mila Ta şi adevărul Tău de către adunare multă.

15. Iar Tu, Doamne, să nu depărtezi îndurările Tale de la Mine; mila Ta şi adevărul Tău pururi să Mă sprijinească.

16. Că M-au împresurat rele, cărora nu este număr; ajunsu-m-au fărădelegile mele, şi nu am putut să văd.

17. Înmulţitu-s-au mai mult decât perii capului meu, şi inima mea m-a părăsit.

18. Binevoieşte, Doamne, ca să mă izbăveşti; Doamne, ca să-mi ajuţi mie i-a aminte.

19. Să se ruşineze şi să se înfrunte împreună cei ce caută sufletul meu ca să-l scoată pe dânsul.

20. Să se întoarcă înapoi şi să se ruşineze cei ce-mi voiesc mie rele.

21. Să-şi poarte îndată ruşinea lor cei ce-mi zic mie: Bine, bine.

22. Să se bucure şi să se veselească de Tine toţi cei ce Te caută, Doamne, şi să zică pururea: Mărească-se Domnul, cei ce iubesc mântuirea Ta.

23. Iar eu sărac sunt şi sărman; Domnul Se va îngriji de Mine.

24. Ajutorul meu şi păzitorul meu eşti Tu, Dumnezeul meu, nu zăbovi.

Slavă…

*PSALMUL 40*

*Întru sfârşit; psalm al lui David.*

1. Fericit este cel ce pricepe pe sărac şi sărman; în ziua cea rea îl va izbăvi pe el Domnul.

2. Domnul să-l păzească pe el, şi să-l vieze pe el, şi să-l fericească pe pământ, şi să nu-l dea în mâinile vrăjmaşilor lui.

3. Domnul va ajuta lui pe patul durerii lui; tot aşternutul lui l-ai întors întru boala lui.

4. Eu am zis: Doamne, miluieşte-mă, vindecă sufletul Meu, că am greşit Ţie.

5. Vrăjmaşii meu au zis rele mie: Când va muri şi va pieri numele Lui?

6. Şi intra să vadă, în deşert grăia inima lui, adunat-a fărădelege luişi.

7. Ieşea afară şi grăia împreună.

8. Asupra Mea şopteau toţi vrăjmaşii Mei, asupra Mea gândeau rele Mie.

9. Cuvânt călcător de lege au pus asupra Mea: Au doară Cel ce doarme nu va adăuga a se scula?

10. Și că omul păcii Mele, spre care am nădăjduit, cel ce mănâncă pâinile Mele, a mărit asupra Mea vicleşug.

11. Iar Tu, Doamne, miluieşte-Mă, şi Mă scoală, şi voi răsplăti lor.

12. Întru aceasta am cunoscut că M-ai voit, că nu se va bucura vrăjmaşul meu de Mine.

13. Şi pe Mine pentru nerăutate M-ai sprijinit şi M-ai întărit înaintea Ta în veac.

14. Bine este cuvântat Domnul Dumnezeul lui Israel, din veac şi până în veac. Fie, fie.

*PSALMUL 41*

*Întru sfârşit; spre înţelegere fiilor lui Core.*

1. În ce chip doreşte cerbul izvoarele apelor, aşa doreşte sufletul meu spre Tine, Dumnezeule.

2. Însetat-a sufletul meu spre Dumnezeul Cel tare, Cel viu; când voi veni şi mă voi arăta feţei lui Dumnezeu?

3. Făcutu-s-au lacrimile mele pâine ziua şi noaptea, când mi se zicea mie în toate zilele: Unde este Dumnezeul tău?

4. Acestea mi-am adus aminte şi am revărsat spre mine sufletul meu, că voi trece în locul cortului celui minunat, până la casa lui Dumnezeu, în glasul bucuriei şi al mărturisirii glasului ce prăznuieşte.

5. Pentru ce eşti mâhnit, sufletul meu? Şi pentru ce mă tulburi? Nădăjduieşte spre Dumnezeu, că mă voi mărturisi Lui; mântuirea feţei mele şi Dumnezeul meu.

6. Spre mine însumi sufletul meu s-a tulburat; pentru aceasta îmi voi aduce aminte de Tine din pământul Iordanului şi al Ermonului, din muntele cel mic.

7. Adânc pe adânc cheamă în glasul căderilor apelor Tale; toate înălțările Tale şi valurile Tale peste mine au trecut.

8. Ziua va porunci Domnul mila Sa, şi noaptea cântare Lui de la mine, rugăciunea Dumnezeului vieţii mele.

9. Zice-voi lui Dumnezeu: Sprijinitorul meu eşti; pentru ce m-ai uitat? Şi pentru ce, mâhnindu-mă, umblu când mă necăjeşte vrăjmaşul meu?

10. Când se sfărâmau oasele mele, mă ocărau vrăjmaşii mei, când ziceau ei mie în toate zilele: Unde este Dumnezeul tău?

11. Pentru ce eşti mâhnit, sufletul meu? Şi pentru ce mă tulburi? Nădăjduieşte spre Dumnezeu, că mă voi mărturisi Lui; mântuirea feţei mele şi Dumnezeul meu.

*PSALMUL 42*

*Psalm al lui David; nescris deasupra la Evrei.*

1. Judecă mie, Dumnezeule, şi judecă dreptatea mea din neamul necuvios; de omul nedrept şi viclean, izbăveşte-mă.

2. Că Tu eşti, Dumnezeule, întărirea mea; pentru ce m-ai lepădat? Şi pentru ce, mâhnindu-mă, umblu când mă necăjeşte vrăjmaşul meu.

3. Trimite lumina Ta şi adevărul Tău; acestea m-au povăţuit şi m-au adus la muntele cel sfânt al Tău şi la locașurile Tale.

4. Şi voi intra la jertfelnicul lui Dumnezeu, la Dumnezeul cel ce veseleşte tinereţile mele; mărturisi-mă-voi Ţie în alăută, Dumnezeule, Dumnezeul meu.

5. Pentru ce eşti mâhnit sufletul meu? Și pentru ce mă tulburi? Nădăjduieşte spre Dumnezeu, că mă voi mărturisi Lui; mântuirea feţei mele și Dumnezeul meu.

Slavă…

*PSALMUL 43*

*Întru sfârşit; spre înţelegere fiilor lui Core.*

1. Dumnezeule, cu urechile noastre am auzit, şi părinţii noştri ne-au spus nouă lucrul, care l-ai lucrat în zilele lor, în zilele cele de demult.

2. Mâna Ta neamuri a pierdut, şi i-ai sădit pe dânşii; chinuit-ai popoare şi le-ai gonit pe ele.

3. Că nu cu sabia lor au moştenit pământul, şi braţul lor nu i-a mântuit pe ei,

4. ci dreapta Ta şi braţul Tău, şi strălucirea feţei Tale, că bine ai voit întru dânşii.

5. Tu eşti Însuţi Împăratul meu şi Dumnezeul meu, Cel ce porunceşti mântuirile lui Iacov.

6. Întru Tine pe vrăjmaşii noştri cu cornul vom împunge, şi întru numele Tău de nimic vom face pe cei ce se scoală asupra noastră.

7. Pentru că nu spre arcul meu voi nădăjdui, şi sabia mea nu mă va mântui.

8. Că ne-ai mântuit pe noi de cei ce ne necăjesc pe noi, şi pe cei ce ne urăsc i-ai ruşinat.

9. Întru Dumnezeu ne vom lăuda toată ziua, şi întru numele Tău ne vom mărturisi în veac.

10. Iar acum ne-ai lepădat şi ne-ai ruşinat pe noi, şi nu vei ieşi, Dumnezeule, întru puterile noastre.

11. Întorsu-ne-ai pe noi înapoi înaintea vrăjmaşilor noştri, şi cei ce ne urau pe noi ne-au jefuit loruși.

12. Datu-ne-ai pe noi ca oile de mâncare, şi în neamuri ne-ai risipit.

13. Vândut-ai pe poporul Tău fără preţ şi nu era mulţime întru strigările noastre*.*

14. Pusu-ne-ai pe noi ocară vecinilor noştri, batjocură şi luare în râs celor dimprejurul nostru.

15. Pusu-ne-ai pe noi spre pildă întru neamuri, clătinare de cap întru popoare.

16. Toată ziua înfruntarea mea înaintea mea este, şi ruşinea obrazului meu m-a acoperit,

17. de către glasul celui ce ocărăşte şi cleveteşte, de către faţa vrăjmaşului şi prigonitorului.

18. Acestea toate au venit peste noi, şi nu Te-am uitat pe Tine şi nu am făcut nedreptate întru aşezământul de lege al Tău.

19. Şi nu s-au depărtat înapoi inimile noastre, şi ai abătut cărările noastre de la calea Ta.

20. Că ne-ai smerit pe noi în locul dosădirii, şi ne-a acoperit pe noi umbra morţii.

21. De am uitat numele Dumnezeului nostru, şi de am întins mâinile noastre către dumnezeu străin,

22. au nu Dumnezeu va cerceta acestea? Că El cunoaşte ascunzişurile inimii.

23. Că pentru Tine ne omorâm toată ziua, socotindu-ne-am ca nişte oi de junghiere.

24. Deşteaptă-te, pentru ce dormi, Doamne? Scoală-Te şi să nu ne lepezi până în sfârşit.

25. Pentru ce întorci faţa Ta? Uiţi sărăcia noastră şi necazul nostru?

26. Că s-a smerit în ţărână sufletul nostru; lipitu-s-a de pământ pântecele nostru.

27. Scoală-te, Doamne, ajută nouă şi ne izbăveşte pe noi, pentru numele Tău.

*PSALMUL 44*

*Întru sfârşit, pentru cei ce se vor schimba; fiilor lui Core spre înţelegere; cântare pentru cel iubit.*

1. Scos-a inima mea cuvânt bun, grăiesc eu lucrurile mele Împăratului, limba mea este trestie a scriitorului ce scrie degrab.

2. Împodobit cu frumuseţea mai mult decât fiii oamenilor, vărsatu-s-a dar în buzele Tale, pentru aceasta Te-a binecuvântat pe Tine Dumnezeu în veac.

3. Încinge sabia Ta peste coapsa Ta, puternice, cu podoaba Ta şi cu frumuseţea Ta.

4. Și încordează şi bine-sporeşte şi împărăţeşte, pentru adevăr şi blândeţe şi dreptate; şi te va povăţui minunat dreapta Ta.

5. Săgeţile Tale ascuţite sunt, puternice, popoarele sub Tine vor cădea, în inima vrăjmaşilor împăratului.

6. Scaunul Tău, Dumnezeule, în veacul veacului, toiagul dreptăţii este toiagul împărăţiei Tale.

7. Iubit-ai dreptatea şi ai urât fărădelegea; pentru aceasta Te-a uns pe Tine, Dumnezeule, Dumnezeul Tău, cu untdelemn al bucuriei mai mult decât pe părtaşii Tăi.

8. Smirna şi stacti şi casia din hainele Tale, din palate de fildeş, din care Te-au veselit; fiicele împăraţilor întru cinstea Ta.

9. Stătut-a împărăteasa de-a dreapta Ta, îmbrăcată în haină aurită împodobită.

10. Ascultă, fiică, şi vezi, şi pleacă urechea ta, şi uită poporul tău, şi casa părintelui tău.

11. Şi va pofti Împăratul frumuseţea ta, că Acesta este Domnul tău, şi te vei închina Lui.

12. Şi fiica Tirului cu daruri; feţei Tale se vor ruga bogații poporului.

13. Toată slava fiicei împăratului dinăuntru, cu ciucuri de aur înfăşurată, împodobită.

14. Aduce-se-vor Împăratului fecioare în urma ei, cele de aproape ale ei se vor aduce Ţie.

15. Aduce-se-vor întru veselie şi bucurie, aduce-se-vor în Biserica Împăratului.

16. În locul părinţilor tăi s-au născut fiii tăi; pune-vei pe dânşii căpetenii peste tot pământul.

17. Pomeni-voi numele tău întru tot neamul şi neamul.

18. Pentru aceasta popoarele se vor mărturisi Ţie în veac, și în veacul veacului.

*PSALMUL 45*

*Întru sfârşit, pentru cele ascunse, fiilor lui Core; psalm al lui David.*

1. Dumnezeu este scăparea noastră şi puterea, ajutor întru necazurile ce ne-au aflat pe noi foarte.

2. Pentru aceasta nu ne vom teme când se va tulbura pământul şi se vor muta munţii în inimile mărilor.

3. Sunat-au şi s-au tulburat apele lor, tulburatu-s-au munţii, întru tăria Lui.

4. Pornirile râului veselesc cetatea lui Dumnezeu; sfinţit-a locașul Său Cel Preaînalt.

5. Dumnezeu în mijlocul ei, şi nu se va clătina, ajuta-va ei Dumnezeu dimineaţa dis de dimineaţă.

6. Tulburatu-s-au neamurile, plecatu-s-au împărăţiile, dat-a glasul Său Cel Preaînalt, clătinatu-s-a pământul.

7. Domnul puterilor este cu noi, sprijinitorul nostru, Dumnezeul lui Iacov.

8. Veniţi şi vedeţi lucrurile lui Dumnezeu, minunile pe care le-a pus pe pământ, stricând războaie până la marginile pământului.

9. Arcul va sfărâma şi va frânge arma, şi pavezele le va arde cu foc.

10. Îndeletniciți-vă şi cunoaşteţi că Eu sunt Dumnezeu; înălţa-Mă-voi întru neamuri, înălţa-Mă-voi pe pământ.

11. Domnul puterilor cu noi, Sprijinitorul nostru, Dumnezeul lui Iacov.

Slavă…

CATISMA A ŞAPTEA

*PSALMUL 46*

*Întru sfârşit; pentru fiii lui Core psalm.*

1. Toate neamurile bateţi din palme; strigaţi lui Dumnezeu cu glas de bucurie.

2. Că Domnul este preaînalt, înfricoşător, Împărat mare peste tot pământul.

3. Supus-a nouă popoare, şi neamuri sub picioarele noastre.

4. Ales-a nouă moştenirea Sa, frumuseţea lui Iacov pe care o a iubit.

5. Suitu-S-a Dumnezeu întru strigare, Domnul în glas de trâmbiţă.

6. Cântaţi Dumnezeului nostru, cântaţi; cântaţi Împăratului nostru, cântaţi.

7. Că este Împărat a tot pământul Dumnezeu; cântaţi cu înţelegere.

8. Împărăţit-a Dumnezeu peste neamuri, Dumnezeu şade pe scaunul cel sfânt al Său.

9. Începătorii popoarelor s-au adunat cu Dumnezeul lui Avraam, că ai lui Dumnezeu cei puternici ai pământului, foarte s-au înălţat.

*PSALMUL 47*

*Psalmul de cântare fiilor lui Core, la a doua a Sâmbetei.*

1. Mare este Domnul şi lăudat foarte în cetatea Dumnezeului nostru, în muntele cel sfânt al Lui, cu bucurie bine-înrădăcinat a tot pământul.

2. Munţii Sionului, coastele crivățului, cetatea Împăratului Celui mare.

3. Dumnezeu în palaturile ei se cunoaşte, când o ține pe ea.

4. Că iată, împăraţii pământului s-au adunat, strânsu-s-au împreună.

5. Aceştia, văzând-o aşa, s-au mirat, s-au tulburat, s-au clătinat, cutremur i-a cuprins pe ei.

6. Acolo sunt dureri ca ale celeia ce naşte; cu duh silnic va sfărâma corăbiile Tarsisului.

7. Precum am auzit, aşa am şi văzut, în cetatea Domnului puterilor, în cetatea Dumnezeului nostru.

8. Dumnezeu o a întemeiat pe ea în veac.

9. Luat-am, Dumnezeule, mila Ta în mijlocul poporului Tău.

10. După numele Tău, Dumnezeule, aşa şi lauda Ta peste marginile pământului; de dreptate plină este dreapta Ta.

11. Veselească-se Muntele Sionului şi să se bucure fiicele Iudeii, pentru judecăţile Tale, Doamne.

12. Înconjuraţi Sionul, şi-l cuprindeţi pe el, povestiţi în turnurile lui.

13. Puneţi inimile voastre întru puterea lui, şi împărţiţi turnurile lui, ca să povestiţi la alt neam.

14. Că Acesta este Dumnezeul nostru în veac, şi în veacul veacului; Acesta ne păstorește pe noi în veci.

*PSALMUL 48*

*Întru sfârşit,, fiilor lui Core psalm.*

1. Ascultaţi acestea, toate neamurile, puneţi în urechi toţi cei ce locuiţi în lume,

2. pământenii şi fiii oamenilor, împreună bogatul şi lipsitul.

3. Gura mea va grăi înţelepciune, şi cugetul inimii mele pricepere.

4. Pleca-voi spre pildă urechea mea, deschide-voi în psaltire gândul meu (problema mea).

5. Pentru ce mă tem în ziua cea rea? Fărădelegea călcâiului meu mă va înconjura.

6. Cei ce nădăjduiesc spre puterea lor şi întru mulţimea bogăţiei lor se fălesc,

7. fratele nu izbăveşte, au izbăvi-va omul?

8. Nu va da lui Dumnezeu jertfă de mântuire pentru sine, și preţul izbăvirii sufletului său, și s-a ostenit în veac, și viu va fi până în sfârşit.

9. Nu va vedea stricăciune, când va vedea pe cei înţelepţi murind.

10. Împreună cel nebun şi cel fără de minte vor pieri, și vor lăsa străinilor bogăţia lor.

11. Și mormânturile lor, casele lor în veac, locaşurile lor în neam şi în neam; numitu-şi-au numele lor pe pământurile lor.

12. Şi omul, în cinste fiind, n-a priceput; alăturatu-s-a cu dobitoacele cele fără de minte, şi s-a asemănat lor.

13. Această cale a lor sminteală este lor, şi după acestea în gura lor bine vor voi.

14. Ca nişte oi în iad s-au pus, moartea îi va paşte pe ei.

15. Şi îi vor stăpâni pe ei cei drepţi dimineața, şi ajutorul se va învechi în iad, din slava lor s-au scos.

16. Însă Dumnezeu va izbăvi sufletul meu din mâna iadului, când mă va apuca.

17. Să nu te temi când se va îmbogăţi omul, sau când se va înmulţi slava casei lui.

18. Căci când va muri el, nu va lua toate, nici se va pogorî cu dânsul slava lui.

19. Că sufletul lui în viaţa lui se va binecuvânta; mărturisi-se-va Ție când vei face bine lui.

20. Va intra până la neamul părinţilor săi; până în veac nu va vedea lumină.

21. Şi omul, în cinste fiind, n-a priceput, alăturatu-s-a cu dobitoacele cele fără de minte, şi s-a asemănat lor.

Slavă…

*PSALMUL 49*

*Psalm al lui Asaf.*

1. Dumnezeul Dumnezeilor, Domnul a grăit şi a chemat pământul, de la răsăritu-rile soarelui până la apusuri.

2. Din Sion este bună-cuviinţa frumuseţii Lui.

3. Dumnezeu arătat va veni, Dumnezeul nostru, şi nu va tăcea.

4. Foc înaintea Lui va arde, şi împrejurul Lui, vifor foarte.

5. Chema-va cerul de sus şi pământul, ca să aleagă pe poporul Său.

6. Adunaţi-I Lui pe cuvioşii Lui, pe cei ce aşează Aşezământulde lege al Lui pentru jertfe.

7. Şi vor vesti cerurile dreptatea Lui, că Dumnezeu judecător este.

8. Ascultă, poporul Meu, şi voi grăi ţie, Israile, şi voi mărturisi ţie: Dumnezeu, Dumnezeul tău sunt Eu!

9. Nu pentru jertfele tale te voi mustra; şi arderile de tot ale tale înaintea Mea sunt pururea .

10. Nu voi primi din casa ta viţei, nici din turmele tale ţapi.

11. Că ale Mele sunt toate fiarele ţarinilor, dobitoacele din munţi şi boii.

12. Cunoscut-am toate păsările cerului, şi frumuseţea ţarinilor cu Mine este.

13. De voi flămânzi, nu voi zice ţie, că a Mea este lumea şi plinirea ei.

14. Au doară voi mânca carne de tauri, sau sânge de ţapi voi bea?

15. Jertfeşte lui Dumnezeu jertfă de laudă, şi dă Celui Preaînalt rugile tale.

16. Şi Mă cheamă pe Mine în ziua necazului tău, şi te voi scoate şi Mă vei proslăvi.

17. Iar păcătosului i-a zis Dumnezeu: Pentru ce tu povesteşti dreptăţile Mele şi iei aşezământul Meu de lege în gura ta?

18. Iar tu ai urât învăţătura, şi ai lepădat cuvintele Mele înapoi.

19. De vedeai furul, alergai cu el, şi cu cel preacurvar partea ta puneai.

20. Gura ta a înmulţit răutatea, şi limba ta a împletit vicleşug.

21. Şezând, împotriva fratelui tău ai clevetit, şi împotriva fiului maicii tale ai pus sminteală.

22. Acestea ai făcut, şi am tăcut; ai socotit nelegiuire, că voi fi asemenea ţie; mustra-te-voi şi voi pune înaintea feţei tale păcatele tale.

23. Înţelegeţi dar acestea, cei ce uitaţi pe Dumnezeu, ca nu cumva să răpească, şi nu va fi cel ce izbăveşte.

24. Jertfa laudei Mă va slăvi, şi acolo este calea în care voi arăta lui mântuirea Mea.

*PSALMUL 50*

*Întru sfârşit; psalm al lui David, când a intrat la dânsul Natan Proorocul, după ce intrase la Batşeba, femeia lui Urie.*

1. Miluieşte-mă, Dumnezeule, după mare mila Ta, și după mulţimea îndurărilor Tale, şterge fărădelegea mea.

2. Mai vârtos mă spală de fărădelegea mea, şi de păcatul meu mă curăţeşte.

3. Că fărădelegea mea eu o cunosc, şi păcatul meu înaintea mea este pururea.

4. Ţie Unuia am greşit, şi rău înaintea Ta am făcut, ca să Te îndreptezi întru cuvintele Tale şi să biruieşti când Te vei judeca Tu.

5. Că iată, întru fărădelegi m-am zămislit, şi întru păcate m-a născut maica mea.

6. Că iată, adevărul ai iubit, cele nearătate şi cele ascunse ale înţelepciunii Tale mi-ai arătat mie.

7. Stropi-mă-vei cu isop, şi mă voi curăţa; spăla-mă-vei, şi mai vârtos decât zăpada mă voi albi.

8. Auzului meu vei da bucurie şi veselie, bucura-se-vor oasele mele cele smerite.

9. Întoarce faţa Ta de către păcatele mele, şi toate fărădelegile mele şterge-le.

10. Inimă curată zideşte întru mine, Dumnezeule, şi duh drept înnoieşte întru cele dinlăuntru ale mele.

11. Nu mă lepăda de la faţa Ta, şi Duhul Tău Cel Sfânt nu-L lua de la mine.

12. Dă-mi mie bucuria mântuirii Tale, şi cu duh stăpânitor mă întăreşte.

13. Învăţa-voi pe cei fărădelege căile Tale, şi cei necinstitori la Tine se vor întoarce.

14. Izbăveşte-mă desângiuri, Dumnezeule, Dumnezeul mântuirii mele; bucura-se-va limba mea de dreptatea Ta.

15. Doamne, buzele mele vei deschide, şi gura mea va vesti lauda Ta.

16. Că de a fi voit jertfă, Ţi-aş fi dat; arderile de tot nu le vei binevoi.

17. Jertfa lui Dumnezeu duhul zdrobit, inima zdrobită şi smerită Dumnezeu nu o va defăima.

18. Fă bine, Doamne, întru bunăvoirea Ta, Sionului, şi să se zidească zidurile Ierusalimului.

19. Atunci vei binevoi jertfa dreptăţii, prinosul şi arderile de tot.

20. Atunci vor pune pe altarul Tău viței.

Slavă…

*PSALMUL 51*

*Întru sfârşit, de înţelegere lui David, când a venit Doic Idumeul şi a vestit lui Saul, zicând lui: Venit-a David în casa lui Abimelec.*

1. Ce te făleşti întru răutate, puternice, fărădelege toată ziua?

2. Nedreptate a gândit limba ta, ca un brici ascuţit ai făcut vicleşug.

3. Iubit-ai răutatea mai mult decât bunătatea; nedreptatea mai vârtos decât a grăi dreptate.

4. Iubit-ai toate cuvintele pierzării, limbă vicleană.

5. Pentru aceasta Dumnezeu te va sfărâma până în sfârşit; smulge-te-va şi te va muta de la locașul tău, şi rădăcina ta din pământul celor vii.

6. Vedea-vor drepţii şi se vor teme, şi de dânsul vor râde şi vor zice:

7. Iată omul care nu a pus pe Dumnezeu ajutor luişi, ci a nădăjduit spre mulţimea bogăţiei sale, şi s-a întărit întru deşertăciunea sa.

8. Iar eu ca un măslin roditor în casa lui Dumnezeu, nădăjduit-am spre mila lui Dumnezeu în veac, şi în veacul veacului.

9. Mărturisi-mă-voi Ţie în veac, că ai făcut, şi voi aştepta numele Tău, că este bun înaintea cuvioşilor Tăi.

*PSALMUL 52*

*Întru sfârşit, pentru Maelet, de înţelegere lui David.*

1. Zis-a cel nebun întru inima sa: Nu este Dumnezeu. Stricatu-s-au şi urâţi s-au făcut întru fărădelegi, nu este cel ce face bunătate.

2. Dumnezeu din cer s-a uitat peste fiii oamenilor, ca să vadă de este cel ce înţelege sau cel ce caută pe Dumnezeu.

3. Toţi s-au abătut, împreună netrebnici s-au făcut; nu este cel ce face bine, nu este până la unul.

4. Au nu vor cunoaşte toţi cei ce lucrează fărădelegea, cei ce mănâncă pe poporul Meu întru mâncare de pâine?

5. Pe Domnul nu L-au chemat; acolo s-au temut de frică unde nu era frică.

6. Că Dumnezeu a risipit oasele celor ce plac oamenilor; ruşinatu-s-au, că Dumnezeu i-a defăimat pe ei.

7. Cine va da din Sion mântuire lui Israel? Când va întoarce Dumnezeu robia poporului Său, bucura-se-va Iacov şi se va veseli Israel.

*PSALMUL 53*

*Întru sfârşit, întru laudele de înţelegere ale lui David, când au venit zifeii şi au zis lui Saul: Au nu, iată, David s-a ascuns la noi?*

1. Dumnezeule, întru numele Tău mântuieşte-mă, şi întru puterea Ta mă judecă.

2. Dumnezeule, ascultă rugăciunea mea, ia în urechi graiurile gurii mele.

3. Că străini s-au sculat asupra mea, şi cei tari au căutat sufletul meu, şi nu au pus pe Dumnezeu înaintea lor.

4. Că, iată, Dumnezeu aju­tă mie, şi Domnul este sprijinitorul sufletului meu.

5. Întoarce-va cele rele vrăjmaşilor mei; întru adevărul Tău pierde-i pe ei.

6. De bună voie voi jertfi Ţie, mărturisi-mă-voi numelui Tău, Doamne, că este bun.

7. Că din tot necazul m-ai izbăvit; şi spre vrăjmaşii mei a privit ochiul meu.

*PSALMUL 54*

*Întru sfârşit, întru laude; de înţelegere lui David.*

1. Ia în urechi, Dumnezeule, rugăciunea mea, şi nu trece cu vederea ruga mea; ia aminte spre mine şi mă ascultă.

2. Mâhnitu-m-am întru îndelnicirea mea, şi m-am tulburat de către glasul vrăjmaşului şi de necazul păcătosului.

3. Că a abătut asupra mea fărădelege, şi întru mânie mă vrăjmăşea.

4. Inima mea s-a tulburat întru mine, şi frica morţii a căzut asupra mea.

5. Frică şi cutremur au venit asupra mea, şi m-a acoperit întunericul.

6. Şi am zis: Cine-mi va da mie aripi ca de porumbel şi voi zbura şi mă voi odihni?

7. Iată, m-am depărtat fugind, şi m-am sălăşluit în pustie.

8. Aşteptat-am pe Dumnezeu, Cel ce mă mântuieşte de împuţinarea sufletului şi de vifor.

9. Potopeşte, Doamne, şi împarte limbile lor, că am văzut fărădelege şi împotrivă grăire în cetate.

10. Ziua şi noaptea o va înconjura pe ea peste zidurile ei, şi fărădelegea şi osteneala în mijlocul ei, şi nedreptatea, și nu a lipsit din uliţele ei camăta şi vicleşugul.

11. Că de m-ar fi ocărât vrăjmaşul, aş fi răbdat, și cel ce mă urăşte, de ar fi grăit mari asupra mea, m-aş fi ascuns de dânsul.

12. Iar tu, omule, cel întocmai la suflet, dregătorul meu şi cunoscutul meu,

13. care împreună cu Mine te-ai îndulcit în mâncări, în casa lui Dumnezeu am umblat într-un gând.

14. Să vie dar moartea peste ei, şi să se coboare în iad de vii, că vicleşug este în locașurile lor, în mijlocul lor.

15. Eu către Dumnezeu am strigat, şi Domnul m-a auzit pe mine.

16. Seara şi dimineaţa şi la amiază-zi spune-voi şi voi povesti, şi va auzi glasul meu.

17. Izbăvi-va cu pace sufletul meu de cei ce se apropie de mine, că întru mulţi erau cu mine.

18. Auzi-va Dumnezeu, şi-i va smeri pe dânşii, Cel ce este mai-nainte de veci.

19. Că nu este lor schimbare, că nu s-au temut de Dumnezeu,

20. Întins-a mâna Sa spre răsplătire; spurcat-au aşezământul Lui.

21. Împrăştiatu-s-au de mânia feţei Lui, şi s-au apropiat inimile lor.

22. Muiatu-s-au cuvintele lor mai mult decât untuldelemn, şi acelea sunt săgeţi.

23. Aruncă spre Domnul grija ta, şi El te va hrăni; nu va da în veac clătinare dreptului.

24. Iar Tu, Dumnezeule, pogorî-vei pe dânşii în groapa stricăciunii.

27. Bărbaţii sângiurilor şi ai vicleşugului nu-şi vor înjumătăţi zilele lor; iar eu, Doamne, voi nădăjdui spre Tine.

Slavă…

CATISMA A OPTA

*PSALMUL 55*

*Întru sfârşit, pentru poporul ce se depărtase de la cele sfinte; a lui David, spre inscripţia stâlpului, când l-au prins pe el cei de alt neam în Ghet.*

1. Miluieşte-mă, Dumnezeule, că m-a călcat omul, toată ziua dând războim-a necăjit.

2. Călcatu-m-au vrăjmaşii mei toată ziua, că mulţi sunt cei ce se luptă cu mine de la înălţime.

3. Ziua nu mă voi teme, și eu voi nădăjdui spre Tine.

4. Întru Dumnezeu voi lăuda cuvintele mele, întru Dumnezeu am nădăjduit, nu mă voi teme, ce-mi va face mie trupul.

5. Toată ziua cuvintele mele au urât, împotriva mea toate gândurile lor spre rău.

6. Nemernici-vor şi se vor ascunde; aceia călcâiul meu vor pândi, precum au aşteptat ei sufletul meu.

7. Pentru nimic nu-i vei mântui pe dânşii, întru mânie popoare vei sfărâma.

8. Dumnezeule, viaţa mea am spus-o Ţie, pus-ai lacrimile mele înaintea Ta, ca și întru făgăduinţa Ta.

9. Întoarce-se-vor vrăjmaşii mei înapoi; în orice zi Te voi chema, iată, am cunoscut că Dumnezeul meu eşti Tu.

10. Întru Dumnezeu voi lăuda graiul, întru Domnul voi lăuda cuvântul; spre Dumnezeu am nădăjduit, nu mă voi teme, ce-mi va face mie omul.

11. Întru mine sunt, Dumnezeule, rugăciunile cu care voi răsplăti laudei Tale.

12. Că ai izbăvit sufletul din moarte, ochii mei, de lacrimi, şi picioarele mele, din alunecare; bine voi plăcea înaintea Domnului în lumina celor vii.

*PSALMUL 56*

*Întru sfârşit, să nu strici, a lui David întru inscripţia stâlpului, când a fugit el de către faţa lui Saul în peşteră.*

1. Miluieşte-mă, Dumnezeule, miluieşte-mă, că spre Tine a nădăjduit sufletul meu, și în umbra aripilor Tale voi nădăjdui, până ce va trece fărădelegea.

2. Striga-voi către Dumnezeul Cel Preaînalt, Dumnezeul Cel ce a făcut mie bine.

3. Trimis-a din cer şi m-a mântuit, dat-a spre ocară pe cei ce mă calcă pe mine.

4. Trimis-a Dumnezeu mila Sa şi adevărul Său, şi a izbăvit sufletul meu din mijlocul puilor de lei; adormit-am tulburat.

5. Fiii oamenilor, dinţii lor, arme şi săgeţi, şi limba lor, sabie ascuţită.

6. Înalţă-Te peste ceruri, Dumnezeule, şi peste tot pământul slava Ta.

7. Cursă au gătit picioarelor mele, şi au împilat sufletul meu.

8. Săpat-au înaintea feţei mele groapă, şi au căzut într-însa.

9. Gata este inima mea, Dumnezeule, gata este inima mea, cânta-voi şi voi lăuda întru slava mea.

10. Deşteaptă-te, slava mea; deşteaptă-te, psaltire şi alăută; deştepta-mă-voi dimineaţa.

11. Mărturisi-mă-voi Ţie întru popoare, Doamne, cânta-voi Ţie întru neamuri.

12. Că s-a mărit până la ceruri mila Ta, şi până la nori adevărul Tău.

13. Înalţă-te peste ceruri, Dumnezeule, şi peste tot pământul slava Ta.

*PSALMUL 57*

*Întru sfârşit, să nu strici, a lui David, întru inscripţia stâlpului.*

1. De grăiţi adică după adevăr dreptatea, cele drep­te judecaţi, fiii oamenilor?

2. Pentru că în inimă fărădelege lucraţi pe pământ; nedreptate mâinile voastre împletesc.

3. Înstrăinatu-s-au păcătoşii din mitras, rătăcit-au din pântece, grăit-au minciuni.

4. Mânia lor este după asemănarea şarpelui, ca a unei aspide surde care-şi astupă urechile sale,

5. care nu va auzi glasul descântătorilor, se otrăvește otrăvindu-se de la cel înţelept.

6. Dumnezeu va zdrobi dinţii lor în gura lor; măselele leilor le-a sfărâmat Domnul.

7. De nimic se vor face, ca apa ce trece; tinde-va arcul Său până unde vor slăbi.

8. Ca ceara ce se topeşte se vor pierde; căzut-a foc peste dânşii şi n-au văzut soarele.

9. Mai-nainte până ce vor cunoaşte spinii lor ramul, ca pe nişte vii, ca întru urgie va înghiţi pe dânşii.

10. Veseli-se-va dreptul, când va vedea izbândă; mâinile sale va spăla în sângele păcătosului.

11. Şi va zice omul: Dacă este adică roadă dreptu­lui, este dar Dumnezeu judecându-i pe dânşii pe pământ.

Slavă…

*PSALMUL 58*

*Întru sfârşit, să nu strici; a lui David, întru inscripţia stâlpului, când a trimis Saul şi a păzit casa lui ca să-l omoare pe el.*

1. Scoate-mă de la vrăj­maşii mei, Dumnezeule, şi de cei ce se scoală asupra mea slobozeşte-mă.

2. Izbăveşte-mă de cei ce lucrează fărădelegea, şi de bărbaţii sângiurilor mântuieşte-mă.

3. Că iată, au vânat sufletul meu, pusu-s-au asupra mea cei tari.

4. Nici fărădelegea mea, nici păcatul meu, Doamne; fără de nelegiuire am alergat şi am îndreptat; scoală-Te întru întâmpinarea mea şi vezi.

5. Şi Tu, Doamne, Dumnezeul puterilor, Dumnezeul lui Israel, ia aminte a cerceta toate neamurile, să nu Te milostiveşti spre toţi cei ce lucrează fărădelegea.

6. Întoarce-se-vor către seară, şi vor flămânzi ca un câine, şi vor înconjura cetatea.

7. Iată aceia vor răspunde cu gura lor, şi sabie în buzele lor, că cine a auzit?

8. Şi Tu, Doamne, vei râde de dânşii, urgisi-vei toate neamurile.

9. Puterea mea spre Tine voi păzi; că Tu, Dumnezeule, sprijinitorul meu eşti.

10. Dumnezeul meu, mila Lui mă va întâmpina; Dumnezeul meu va arăta mie întru vrăjmaşii mei.

11. Să nu-i omori pe dânşii, ca nu cândva să uite legea Ta.

12. Risipeşte-i pe ei întru puterea Ta, şi-i pogoară pe dânşii, sprijinitorul (apărătorul) meu, Doamne.

13. Păcatul gurii lor, cuvântul buzelor lor, şi să se prindă întru mândria lor.

14. Şi din blestem şi minciună se vor vesti întru sfârşit, întru urgia sfârşitului, şi nu vor fi.

15. Şi vor cunoaşte că Dumnezeu stăpâneşte pe Iacov şi marginile pământului.

16. Întoarce-se-vor către seară, şi vor flămânzi ca un câine, şi vor înconjura cetatea.

17. Aceia se vor risipi să mănânce, iar de nu se vor sătura, vor şi murmura.

18. Iar eu voi cânta puterii Tale, şi mă voi bucura dimineaţa de mila Ta.

19. Că Te-ai făcut Sprijinitorul meu, şi Scăparea mea în ziua necazului meu.

20. Ajutorul meu eşti, Ţie voi cânta; că Tu, Dumnezeule, Sprijinitorul meu eşti, Dumnezeul meu, Mila mea.

*PSALMUL 59*

*Întru sfârşit, celor ce se vor schimba; întru inscripţia stâlpului lui David, spre învăţătură, când a ars Mesopotamia Siriei, şi Sova-Siria, şi s-a întors Ioav, şi a bătut pe Edom în Valea Sărilor douăsprezece mii.*

1. Dumnezeule, lepădatu-ne-ai pe noi, şi ne-ai surpat, mâniatu-Te-ai şi Te-ai milostivit spre noi.

2. Cutremurat-ai pământul şi l-ai tulburat pe dânsul; vindecă sfărâmăturile lui, că s-au clătinat.

3. Arătat-ai poporului Tău cele aspre, adăpatu-ne-ai pe noi cu vinul umilinţei.

4. Dat-ai celor ce se tem de Tine semn, ca să fugă de la faţa arcului.

5. Pentru ca să se izbăvească cei iubiţi ai Tăi, mântuieşte-mă cu dreapta Ta şi mă auzi.

6. Dumnezeu a grăit întru cel sfânt al Său: Bucura-mă-voi şi voi împărţi Sichemul, şi valea locașurilor voi măsura.

7. Al Meu este Galaad, şi al meu este Manase, şi Efraim, tăria capului Meu, Iuda, împăratul Meu.

8. Moab, vasul nădejdii Mele, spre Idumeea voi întinde încălţămintea Mea, Mie cei de alt neam s-au supus.

9. Cine mă va duce la cetatea îngrădirii? Sau cine mă va povăţui până în Idumeea?

10. Au nu Tu, Dumnezeule, Cel ce ne-ai lepădat pe noi? Şi au nu vei ieşi, Dumnezeule, întru puterile noastre?

11. Dă-ne nouă ajutor întru necaz, că deşartă este mântuirea cea de la om.

12. Întru Dumnezeu vom face putere, şi El va defăima pe cei ce ne necăjesc pe noi.

*PSALMUL 60*

*Întru sfârşit, întru cântări [de laudă], a lui David.*

1. Ascultă, Dumnezeule, cererea mea, ia aminte rugăciunea mea.

2. De la marginile pământului către Tine am strigat, când s-a mâhnit inima mea; pe piatră m-ai înălţat.

3. Povăţuitu-m-ai, că Te-ai făcut nădejdea mea, turn de tărie de către faţa vrăjmaşului.

4. Locui-voi întru locaşul Tău în veci, acoperi-mă-voi întru acoperământul aripilor Tale.

5. Că Tu, Dumnezeule, ai auzit rugăciunile mele, dat-ai moştenire celor ce se tem de numele Tău.

6. Zile peste zile împăratului vei adăuga, anii lui până la ziua neamului şi a neamului.

7. Rămâne-va în veac înaintea lui Dumnezeu; mila şi adevărul Lui, cine-l va căuta?

8. Aşa voi cânta numele Tău în veci, ca să dau eu rugăciunile mele din zi în zi.

Slavă…

*PSALMUL 61*

*Întru sfârşit, pentru Iditum; psalm a lui David.*

1. Au nu lui Dumnezeu se va supune sufletul meu? Că de la Dânsul este Mântuirea mea.

2. Și că El este Dumnezeul meu şi Mântuitorul meu, Sprijinitorul meu, nu mă voi clătina mai mult.

3. Până când vă puneți asupra omului? Ucideţi toţi voi, ca pe un perete povârnit şi gard surpat?

4. Însă cinstea mea s-au sfătuit să-o lepede, alergat-au cu sete, cu gura lor binecuvântau, şi cu inima lor blestemau.

5. Însă lui Dumnezeu te supune, sufletul meu, că de la Dânsul este răbdarea mea.

6. Că El este Dumnezeul meu şi Mântuitorul meu, Sprijinitorul meu, nu mă voi muta.

7. Întru Dumnezeu este mântuirea mea şi slava mea, Dumnezeul ajutorului meu, şi nădejdea mea este spre Dumnezeu.

8. Nădăjduiţi spre Dânsul, toată adunarea popoarelor; vărsaţi înaintea Lui inimile voastre, că Dumnezeu este ajutorul nostru.

9. Însă deşerţi sunt fiii oamenilor, mincinoşi sunt fiii oamenilor, în cumpene, a face strâmbătate ei din deşertăciune împreună.

10. Nu nădăjduiţi spre nedreptate, şi spre jefuire nu poftiţi; bogăţia de ar curge, nu vă lipiţi inima.

11. O dată a grăit Dumnezeu, acestea două am auzit, că puterea este a lui Dumnezeu, şi a Ta este Doamne, mila, că Tu vei răsplăti fiecăruia după faptele lui.

*PSALMUL 62*

*Psalm a lui David, când a fost el în pustiul Iudeii.*

1. Dumnezeule, Dumnezeul meu, către Tine mânec. Însetat-a de Tine sufletul meu, de câte ori de Tine trupul meu a însetat, în pământ pustiu şi neumblat şi fără de apă.

2. Aşa întru cel sfânt m-am arătat Ţie, ca să văd puterea Ta şi slava Ta.

3. Că mai bună este mila Ta decât vieţile, buzele mele Te vor lăuda.

4. Aşa bine Te voi cuvânta în viaţa mea, şi în numele Tău voi ridica mâinile mele.

5. Ca de seu şi de grăsime să se umple sufletul meu, şi cu buze de bucurie Te va lăuda gura mea.

6. De mi-am adus aminte de Tine în aşternutul meu, în dimineţi am cugetat spre Tine.

7. Că Te-ai făcut ajutorul meu, și întru acoperământul aripilor Tale mă voi bucura.

8. Lipitu-s-a sufletul meu după Tine, iar pe mine m-a sprijinit dreapta Ta.

9. Iar ei în deşert au căutat sufletul meu, intra-vor în cele mai de jos ale pământului, da-se-vor în mâinile săbiei, părţi vulpilor vor fi.

10. Iar împăratul se va veseli de Dumnezeu, lăuda-se-va tot cel ce se jură întru El, că s-a astupat gura celor ce grăiesc nedreptăţi.

*PSALMUL 63*

*Întru sfârşit; psalm al lui David.*

1. Auzi, Dumnezeule, glasul meu când mă rog către Tine, de la frica vrăjmaşului scoate sufletul meu.

2. Acoperă-mă de aduna-rea celor ce viclenesc, de mulţimea celor ce lucrează nedreptate,

3. care şi-au ascuţit ca o sabie limbile lor, întins-au arcul lor, lucru amar,

4. ca să săgeteze întru ascunsuri pe cel nevinovat; fără veste îl vor săgeta pe el şi nu se vor teme.

5. Întărit-au loruşi cuvânt viclean, vorbit-au ca să ascundă cursă, zis-au: Cine îi va vedea pe ei?

6. Iscodit-au fărădelege, stinsu-s-au născocind iscodiri.

7. Apropia-se-va omul, și inima adâncă, și se va înălţa Dumnezeu.

8. Săgeată de prunci s-au făcut rănile lor, şi au slăbit asupra lor limbile lor.

9. Tulburatu-s-au toţi care i-au văzut pe dânşii, şi s-a temut tot omul.

10. Şi au povestit lucrurile lui Dumnezeu, şi faptele Lui le-au înţeles.

11. Veseli-se-va cel drept întru Domnul şi va nădăjdui spre Dânsul, şi se vor lăuda toţi cei drepţi la inimă.

Slavă…

CATISMA A NOUA

*PSALMUL 64*

*Întru sfârşit, psalm de cântare a lui David, cântarea lui Ieremia şi a lui Iezechiil şi a nemerniciei poporului, când urmau să iasă din robie.*

1. Ţie Ţi se cuvine cântare, Dumnezeule, în Sion, şi Ţie se va da rugăciunea în Ierusalim.

2. Auzi rugăciunea mea; către Tine tot trupul va veni.

3. Cuvintele celor fărădelege ne-au biruit pe noi, şi necinstirile noastre Tu le vei curăţa.

4. Fericit este pe care l-ai ales şi l-ai primit; locui-va în curţile Tale.

5. Umplea-ne-vom de bunătăţile casei Tale; sfânt este locaşul Tău, minunat întru dreptate.

6. Auzi-ne pe noi, Dumnezeule, Mântuitorul nostru, nădejdea tuturor marginilor pământului şi a celor de pe mare departe.

7. Cel ce găteşti munţii întru tăria lui, încins fiind cu putere, Cel ce tulburi adâncul mării; sunetele valurilor ei cine le va suferi?

8. Tulbura-se-vor neamurile şi se vor spăimânta cei ce locuiesc pe margini de semnele Tale; ieşirile dimineţii şi ale serii le vei veseli.

9. Cercetat-ai pământul şi l-ai adăpat pe dânsul, înmulţit-ai bogăţia pe el.

10. Râul lui Dumnezeu s-a umplut de ape; gătit-ai hrană lor, că aşa este gătirea.

11. Brazdele lui îmbată-le, înmulţeşte roadele lui, întru picăturile lui veseli-se-va răsărind.

12. Binecuvânta-vei cununa anului bunătăţii Tale, şi câmpii Tăi se vor umple de grăsime.

13. Îngrăşa-se-vor cele frumoase ale pustiei, şi cu bucurie dealurile se vor încinge.

14. Îmbrăcatu-s-au berbecii oilor, şi văile vor înmulţi grâul; striga-vor, pentru că vor cânta.

*PSALMUL 65*

*Întru sfârşit, cântarea psalmului, învierii.*

1. Strigaţi Domnului tot pământul, cântaţi numelui Lui, daţi slavă laudei Lui.

2. Ziceţi lui Dumnezeu: Cât sunt de înfricoşătoare lucrurile Tale; întru mulţimea puterii Tale Te vor linguşi vrăjmaşii Tăi.

3. Tot pământul să se închine Ţie, şi să cânte Ţie, să cânte adică numelui Tău, Preaînalte.

4. Veniţi şi vedeţi lucrurile lui Dumnezeu, cât este de înfricoşător în sfaturi, mai mult decât fiii oamenilor.

5. Cel ce preface marea în uscat, prin râu vor trece cu piciorul.

6. Acolo ne vom veseli de Dânsul, de Cel ce stăpâneşte întru puterea Sa veacul.

7. Ochii Lui spre neamuri privesc, cei ce amărăsc să nu se înalţe întru sine.

8. Binecuvântaţi neamuri pe Dumnezeul nostru, şi auzit faceţi glasul laudei Lui,

9. al Celui ce a pus sufletul meu întru viaţă, şi nu a dat spre clătinare picioarele mele.

10. Că ne-ai cercat pe noi, Dumnezeule, cu foc ne-ai lămurit pe noi, precum se lămureşte argintul.

11. Băgatu-ne-ai pe noi în cursă, pus-ai necazuri pe umărul nostru; ridicat-ai oameni pe capetele noastre.

12. Trecut-am prin foc şi prin apă şi ne-ai scos pe noi întru odihnă.

13. Intra-voi în casa Ta cu arderi de tot, da-voi Ţie rugăciunile mele, pe care le-au osebit buzele mele și a grăit gura mea întru necazul meu.

14. Arderi de tot îngrăşate voi aduce Ţie, cu tămâie şi cu berbeci, aduce-Ţi-voi Ţie boi cu ţapi.

15. Veniţi de auziţi, şi voi povesti vouă, toţi cei ce vă temeţi de Dumnezeu, câte a făcut sufletului meu.

16. Către Dânsul cu gura mea am strigat, şi L-am înălțat sub limba mea.

17. Nedreptate de am văzut în inima mea, să nu mă asculte Domnul.

18. Pentru aceasta m-a auzit Dumnezeu, luat-a aminte la glasul cererii mele.

19. Bine este cuvântat Dumnezeu, care n-a depărtat rugăciunea mea şi mila Sa de la mine.

*PSALMUL 66*

*Întru sfârşit, întru laude; psalm de cântare al lui David.*

1. Dumnezeule, milostiveşte-Te spre noi şi ne binecuvântează, luminează faţa Ta spre noi şi ne miluieşte.

2. Ca să cunoaştem pe pământ calea Ta, în toate neamurile mântuirea Ta.

3. Mărturisească-se Ţie popoarele, Dumnezeule, mărturisească-se Ţie popoarele toate.

4. Veselească-se şi să se bucure neamurile, că vei judeca popoarele întru dreptate, şi neamurile pe pământ vei povăţui.

5. Mărturisească-se Ţie popoarele, Dumnezeule, mărturisească-se Ţie popoarele toate; pământul şi-a dat rodul său.

6. Binecuvântează-ne pe noi, Dumnezeule, Dumnezeul nostru; binecuvântează-ne pe noi Dumnezeule, şi să se teamă de Dânsul toate marginile pământului.

Slavă…

*PSALMUL 67*

*Întru sfârşit; psalm de cântare a lui David.*

1. Să se scoale Dumnezeu şi să risipească vrăjmaşii Lui, şi să fugă de la faţa Lui cei ce-L urăsc pe Dânsul.

2. Precum piere fumul, să piară; precum se topeşte ceara de la faţa focului, aşa să piară păcătoşii de la faţa lui Dumnezeu.

3. Şi drepţii să se veselească şi să se bucure înaintea lui Dumnezeu, să se desfăteze întru veselie.

4. Cântaţi lui Dumnezeu, cântaţi numelui Lui; cale faceţi Celui ce S-a suit peste Apusuri; Domnul este numele Lui, și vă bucuraţi înaintea Lui!

5. Să se tulbure de faţa Lui, a Părintelui orfanilor şi Judecătorului văduvelor; Dumnezeu este în locul cel sfânt al Său.

6. Dumnezeu face a locui într-un chip în casă, scoţând pe cei din legături cu bărbăție aşijderea pe cei amărâtori, pe cei ce locuiesc în mormânturi.

7. Dumnezeule, când ieşeai Tu înaintea poporului Tău, când treceai Tu în pustie,

8. Pământul s-a cutremur­­at, și că cerurile au picurat, de către faţa Dumnezeului Sinaiului, de către faţa Dumnezeului lui Israel.

9. Ploaie de bunăvoie vei osebi, Dumnezeule, moştenirii Tale, şi a slăbit, iar Tu o ai săvârșit pe dânsa.

10. Vietățile Tale locuiesc într-însa, gătit-ai întru bunătatea Ta săracului, Dumnezeule.

11. Domnul va da cuvânt celor ce bine-vestesc cu putere multă,

12. Împăratul puterilor, al Celui iubit, cu înfrumuseţarea casei să împartă prăzi.

13. De v-aţi odihni în mijlocul moştenirilor, aripile porumbiţei sunt cu argint poleite, și între umerii ei cu strălucire de aur.

14. Când osebeşte Cel ceresc împăraţi peste dânsa, ca zăpada se vor nălbi în Selmon.

15. Muntele lui Dumnezeu, munte gras, munte închegat, munte gras.

16. Pentru ce gândiţi de munţii cei închegaţi, muntele, în care a binevoit Dumnezeu a locui într-însul? Pentru că Domnul va locui până în sfârşit.

17. Carul lui Dumnezeu cu miile înmulţit, mii de cei îmbelşugaţi; Domnul întru ei în Sinai, în cel sfânt.

18. Suitu-Te-ai la înălţime, robit-ai robime, luat-ai daruri întru oameni, pentru ca cei ce nu se supuneau să se sălăşluiască.

19. Domnul Dumnezeu bine este cuvântat, bine este cuvântat Domnul din zi în zi; să sporească nouă Dumnezeul mântuirii noastre.

20. Dumnezeul nostru, Dumnezeu a mântui,

şi ale Domnului, ale Domnului sunt ieşirile morţii.

21. Însă Dumnezeu va sfărâma capetele vrăjmaşilor Săi, creştetul părului celor ce umblă întru greşalele lor.

22. Zis-a Domnul: Din Vasan Mă voi întoarce, întoarce-Mă-voi întru adâncurile mării,

23. Pentru ca să se afunde piciorul Tău în sânge; limba câinilor Tăi din vrăjmaşii de la Dânsul(a vrăjmaşilor mai-înainte ai Dânsului).

24. Văzutu-s-au umbletele Tale, Dumnezeule, umbletele Dumnezeului meu, ale Împăratului Celui din Cel Sfânt.

25. Mai-nainte au apucat începătorii urmând cântătorilor, în mijlocul tinerelor celor ce ziceau în timpane.

26. În biserici binecuvântaţi pe Dumnezeu, pe Domnul din izvoarele lui Israel.

27. Acolo Veniamin cel mai tânăr în uimire, boierii (începătorii) lui Iuda, povăţuitorii lor, boierii Zabulonului, boierii Neftalimului.

28. Porunceşte, Dumnezeule, Puterii Tale; întăreşte, Dumnezeule, aceasta, lucrarea pe care o ai făcut întru noi.

29. De la Biserica Ta în Ierusalim, Ţie vor aduce împăraţii daruri.

30. Ceartă fiarele trestiei, adunarea taurilor întru junicile popoarelor, ca să se încuie cei ispitiţi cu argint.

31. Risipeşte neamurile cele ce voiesc războaie; veni-vor soli din Egipt, Etiopia mai-nainte va apuca mâna ei la Dumnezeu.

32. Împărăţiile pământului, cântaţi lui Dumnezeu, cântaţi Domnului, Celui ce S-a suit peste cerul cerului, spre Răsărituri; iată, va da glasul Său, glas de putere.

33. Daţi slavă lui Dumnezeu! Peste Israel mare este cuviinţa Lui, şi puterea Lui în nori.

34. Minunat este Dumnezeu întru sfinţii Săi; Dumnezeul lui Israel, însuşi va da putere şi întărire poporului Său; bine este cuvântat Dumnezeu.

Slavă…

*PSALMUL 68*

*Întru sfârşit, pentru cei ce se vor schimba; psalm al lui David.*

1. Mântuieşte-mă, Dumnezeule, că au intrat ape până la sufletul meu.

2. Afundatu-m-am în noroiul adâncului și nu este stare; venit-am întru adâncurile mării, şi viforul m-a potopit.

3. Ostenit-am strigând, amorţit-a gâtlejul meu, slăbit-au ochii mei, nădăjduind eu spre Dumnezeul meu.

4. Înmulţitu-s-au mai mult decât perii capului mei cei ce să urăsc în zadar.

5. Întăritu-s-au vrăjmaşii mei, cei ce mă prigoneau pe mine cu nedreptate; cele ce nu am jefuit, atunci am plătit.

6. Dumnezeule, Tu ai cunoscut nepriceperea mea, şi greşalele mele de la Tine nu s-au ascuns.

7. Să nu se ruşineze despre mine cei ce Te aşteaptă pe Tine, Doamne, Doamne al puterilor, nici să se înfrunteze pentru mine cei ce Te caută pe Tine, Dumnezeul lui Israel.

8. Că pentru Tine am suferit ocară, acoperit-a ruşinea obrazul meu.

9. Înstrăinat am fost fraţilor Mei, şi străin fiilor Maicii Mele.

10. Că râvna casei Tale M-a mâncat, şi ocările celor ce Te ocărăsc pe Tine au căzut asupra Mea.

11. Şi am acoperit cu post sufletul Meu, şi s-a făcut spre ocară Mie.

12. Şi am pus îmbrăcăminte Mea sac, şi M-am făcut lor spre pildă.

13. Împotriva Mea limbuțeau cei ce şedeau în porţi, şi împotriva Mea cântau cei ce beau vin.

14. Iar Eu, cu rugăciunea Mea către Tine, Doamne, vremea este de bunăvoință.

15. Dumnezeule, întru mulţimea milei Tale auzi-Mă, întru adevărul mântuirii Tale.

16. Mântuieşte-Mă de tină, ca să nu Mă afund;

izbăveşte-Mă de cei ce Mă urăsc şi de adâncurile apelor.

17. Ca să nu Mă înece pe Mine viforul apei, nici să Mă înghită adâncul, nici să-şi închidă peste Mine puţul gura sa.

18. Auzi-Mă, Doamne, că bună este mila Ta; după mulţimea îndurărilor Tale caută spre mine.

19. Să nu întorci faţa Ta de la sluga Ta, că Mă necăjesc, degrab Mă auzi.

20. Ia aminte spre sufletul Meu, şi-l mântuieşte pe el; pentru vrăjmaşii Mei izbăveşte-mă.

21. Că Tu cunoşti ocara Mea şi ruşinea Mea şi defăimarea (întoarcerea) Mea; înaintea (împotriva) Ta sunt toţi cei ce Mă necăjesc.

22. Ocară a aşteptat sufletul Meu şi ticăloşie; și am aşteptat pe cel ce s-ar mâhni cu Mine, şi nu era, şi pe cel ce M-ar mângâia, şi n-am aflat.

23. Şi au dat spre mâncarea Mea fiere, şi spre setea Mea M-au adăpat cu oţet.

24. Facă-se masa lor înaintea lor spre cursă şi spre răsplătire şi spre sminteală.

25. Întunece-se ochii lor ca să nu vadă, şi spinarea lor pururea o gârboveşte.

26. Varsă peste dânşii urgia Ta, şi mânia urgiei Tale să-i cuprindă pe ei.

27. Facă-se curtea lor pustie, şi în locaşurile lor să nu fie locuitori.

28. Că pe care Tu L-ai bătut, ei L-au gonit, şi peste durerea rănilor Mele au adăugat.

29. Adaugă fărădelege spre fărădelegea lor, şi să nu intre întru dreptatea Ta.

30. Şteargă-se din cartea celor vii, şi cu drepţii să nu se scrie.

31. Sărac şi cu durere sunt Eu; mântuirea Ta, Dumnezeule, să mă sprijinească.

32. Lăuda-voi numele Dumnezeului meu cu cântare, mări-L-voi pe El întru laudă.

33. Şi-I va plăcea lui Dumnezeu mai mult decât viţelul tânăr ce-i răsare coarne şi unghii.

34. Vadă săracii şi să se veselească; căutaţi pe Dumnezeu şi va fi viu sufletul vostru.

35. Că a ascultat pe cei săraci Domnul, şi pe cei în obezi ferecaţi ai Săi nu i-a urgisit.

36. Laude-L pe Dânsul cerurile şi pământul, marea, şi toate câte se târăsc într-însa.

37. Că Dumnezeu va mântui Sionul, şi se vor (vei) zidi cetăţile Iudeii, și vor (Tu împreună vei) locui acolo şi o vor (vei) moşteni pe ea.

38. Şi seminţia robilor Tăi vor locui în (vor ține de) ea, şi cei ce iubesc numele Tău vor locui (împreună cu Tine) într-însa.

*PSALMUL 69*

*Întru sfârşit; a lui David, spre aducere-aminte (pomenire), ca să mă mântuiască pe mine Domnul.*

1. Dumnezeule, spre ajutorul meu ia aminte; Doamne, ca să-mi ajuţi mie grăbeşte.

2. Să se ruşineze şi să se înfrunteze cei ce caută sufletul meu.

3. Întoarcă-se înapoi şi să se ruşineze cei ce-mi voiesc mie rele.

4. Întoarcă-se îndată ruşinându-se cei ce-mi grăiesc mie: Bine, bine!

5. Să se bucure şi să se veselească de Tine toţi cei ce Te caută pe Tine, Dumnezeule, şi să zică pururea: Mărit să fie Domnul, cei ce iubesc mântuirea Ta.

6. Iar eu sărac sunt şi sărman; Dumnezeule, ajută-mi.

7. Ajutorul meu şi Izbăvitorul meu eşti Tu, Doamne, nu zăbovi.

Slavă…

CATISMA A ZECEA

*PSALMUL 70*

*A lui David; psalm fiilor lui Ionadab, şi despre cei ce s-au robit mai întâi, nescris deasupra la evrei.*

1. Spre Tine, Doamne am nădăjduit, să nu mă ruşinezi în veac.

2. Întru dreptatea Ta, izbăveşte-mă şi mă scoate, pleacă urechea Ta către mine şi mă mântuieşte.

3. Fii mie Dumnezeu apărător şi spre loc tare ca să mă mântuieşti, că întărirea mea şi scăparea mea eşti Tu.

4. Dumnezeul meu, izbăveşte-mă din mâna păcătosului, din mâna călcătorilor de lege şi a celui ce face strâmbătate.

5. Că Tu eşti aşteptarea mea, Doamne; Doamne, nădejdea mea din tinereţile mele.

6. Întru (Pe) Tine m-am întărit din pântece, din mitrasul maicii mele Tu eşti Acoperitorul meu; întru Tine este lauda mea pururea.

7. Ca o minune m-am făcut multora, şi Tu eşti ajutorul meu cel tare.

8. Să se umple gura mea de laudă, ca să laude slava Ta, toată ziua mare-cuviinţa Ta.

9. Să nu mă lepezi în vremea bătrâneţilor, când va lipsi vârtutea mea să nu mă laşi pe mine.

10. Că au zis vrăjmaşii mei mie, şi cei ce păzesc sufletul meu s-au sfătuit împreună, zicând: Părăsitu-l-a Dumnezeu, urmăriţi-l şi-l prindeţi pe el, că nu este cel ce izbăveşte.

11. Dumnezeul meu, să nu Te depărtezi de la mine; Dumnezeul meu, spre ajutorul meu ia aminte!

12. Să se ruşineze şi să lipsească cei ce clevetesc sufletul meu, să se îmbrace cu ruşine şi cu ocară cei ce caută cele rele mie.

13. Iar eu pururea voi nădăjdui spre Tine şi voi adăuga spre toată lauda Ta.

14. Gura mea va vesti dreptatea Ta, toată ziua mântuirea Ta.

15. Că n-am cunoscut cele din cărţi; intra-voi în puterea Domnului; Doamne, aduce-mi-voi aminte de dreptatea Ta numai.

16. Dumnezeul meu, Cel ce m-ai învăţat din tinere-ţile mele, şi până acum voi povesti minunile Tale.

17. Şi până la bătrâneţe şi cărunteţe, Dumnezeul meu, să nu mă părăseşti,

până voi vesti braţul Tău la tot neamul ce va să vină;

18. puterea Ta şi dreptatea Ta, Dumnezeule, până la cele preaînalte, Care ai făcut mie măriri; Dumnezeule, cine este asemenea Ţie?

19. Câte ai arătat mie, necazuri multe şi rele, şi întorcându-Te m-ai înviat, şi din adâncurile pământului m-ai scos.

20. Înmulţit-ai spre mine mărirea Ta, şi întorcându-Te m-ai mângâiat, şi din adâncurile pământului iarăşi m-ai scos.

21. Și că eu mă voi mărturisi Ţie între popoare, Doamne, întru instrumente de cântare adevărul Tău, Dumnezeule; cânta-voi Ţie întru alăută, Sfântul lui Israel.

22. Bucura-se-vor buzele mele când voi cânta Ţie, şi sufletul meu pe care l-ai izbăvit.

23. Iar încă și limba mea toată ziua va cugeta dreptatea Ta, când se vor ruşina şi se vor înfrunta cei ce caută cele rele mie.

*PSALMUL 71*

*Întru sfârşit, către Solomon, psalmul lui David.*

1. Dumnezeule, judecata Ta dă-o Împăratului, şi dreptatea Ta Fiului Împăratului,

2. ca să judece pe poporul Tău întru dreptate, şi pe săracii Tăi cu judecată.

3. Să ia munţii pacea poporului şi dealurile dreptate.

4. Judeca-va pe săracii poporului şi va mântui pe fiii celor lipsiţi, şi va smeri pe clevetitor.

5. Şi va rămâne cu soarele, şi mai-nainte de luna neamului neamurilor.

6. Pogorâ-Se-va ca ploaia pe lână şi ca o picătură ce pică pe pământ.

7. Răsări-va în zilele Lui dreptatea, şi mulţimea păcii, până când se va lua luna.

8. Şi va domni de la mare până la mare şi de la râuri până la marginile lumii.

9. Înaintea Lui vor cădea Etiopienii, şi vrăjmaşii Lui ţărână vor linge.

10. Împăraţii Tarsisului şi ostroavele daruri vor aduce, împăraţii arabilor şi Saba daruri vor aduce.

11. Şi se vor închina Lui toţi împăraţii pământului, toate neamurile vor sluji Lui.

12. Că a izbăvit pe sărac de la cel puternic, şi pe lipsitul căruia nu-i era ajutor.

13. Va cruţa pe cel sărac şi lipsit şi sufletele lipsiţilor va mântui.

14. De camătă şi de nedreptate va izbăvi sufletul lor, şi cinstit va fi numele Lui înaintea lor.

15. Şi va fi viu şi se va da Lui din aurul Arabiei, şi se vor ruga împrejurul Lui pururea, toată ziua binecuvânta-vor pe Dânsul.

16. Fi-va întărire pe pământ peste vârfurile munţilor; prea se va înălţa mai presus decât Libanul rodul Lui, și vor înflori din cetate ca iarba pământului.

17. Fi-va numele Lui binecuvântat în veci, mai-nainte de soare rămâne (este) numele Lui.

18. Şi se vor binecuvânta întru El toate seminţiile pământului, toate neamurile Îl vor ferici pe El.

19. Bine este cuvântat Domnul, Dumnezeul lui Israel, Cel ce singur face minuni.

20. Şi binecuvântat este numele slavei Lui în veac şi în veacul veacului.

21. Şi tot pământul se va umple de slava Lui. Fie, fie.

Slavă…

*PSALMUL 72*

*Psalmul lui Asaf.*

1. Cât de bun este Dumnezeul lui Israel celor drepţi la inimă! Iar mie puţin de nu mi s-au alunecat picioarele, puţin de nu mi s-au revărsat paşii mei.

2. Că am râvnit asupra celor fărădelege, pacea păcătoşilor văzând.

3. Că nu este privirea spre moartea lor şi întărire întru bătaia lor.

4. Întru ostenelile oamenilor nu sunt şi cu oamenii împreună nu vor lua bătăi.

5. Pentru aceasta i-a stăpânit pe ei mândria lor până în sfârşit, îmbrăcatu-s-au cu nedreptatea şi necinstea lor.

6. Ieşi-va ca din seu nedreptatea lor, trecut-au întru dragostea inimii.

7. Gândit-au şi au grăit întru vicleşug, nedreptate spre înălţime au grăit.

8. Pus-au asupra cerului gura lor şi limba lor a trecut pe pământ.

9. Pentru aceasta se va întoarce poporul Meu aici, şi zile pline se vor afla întru dânşii.

10. Şi au zis: Cum a cunoscut Dumnezeu? Şi oare este cunoştinţă întru Cel Preaînalt?

11. Iată, aceştia sunt păcătoşii şi se îndestulează, în veac au cuprins avuţie.

12. Şi am zis: Au doară în deşert am îndreptat inima mea, și am spălat întru cei nevinovaţi mâinile mele.

13. Şi am fost bătut toată ziua, și mustrarea mea în dimineţi.

14. De aş fi grăit: Aş fi spus aşa, iată, cu neamul fiilor Tăi am stricat făgăduinţa.

15. Şi am socotit a cunoaşte, aceasta este osteneală înaintea mea;

16. până ce voi intra la sfințitorul lui Dumnezeu şi voi înţelege cele mai de pe urmă ale lor.

17. Însă pentru vicleşugurile lor le-ai pus lor rele, doborâtu-i-ai pe ei când s-au înălţat.

18. Cum s-au făcut întru pustiire îndată? S-au stins, au pierit pentru nelegiuirea lor.

19. Ca visul celui ce se deşteaptă, Doamne, în cetatea Ta chipul lor de nimic îl vei face.

20. Că s-a aprins inima mea şi rărunchii mei s-au schimbat; și eu defăimat şi n-am cunoscut.

21. Dobitoc m-am făcut la Tine; şi eu pururea cu Tine.

22. Ținutu-m-ai de mâna dreptei mele, şi în sfatul Tău m-ai povăţuit, şi în slavă m-ai primit.

23. Că ce este mie în cer? Şi de la Tine ce am voit pe pământ?

24. Stinsu-s-a inima mea şi trupul meu, Dumnezeul inimii mele şi partea mea, Dumnezeule, în veac.

25. Că iată, cei ce se depărtează pe sineşi de la Tine vor pieri; pierdut-ai pe tot cel ce curveşte de la Tine.

26. Iar mie a mă lipi de Dumnezeu bine este, a pune întru Domnul nădejdea mea, ca să vestesc toate laudele Tale în porţile fiicei Sionului.

*PSALMUL 73*

*De înţelegere lui Asaf.*

1. Pentru ce, Dumnezeule, m-ai lepădat până în sfârşit? Iuţitu-s-a mânia Ta peste oile păşunii Tale?

2. Adu-Ţi aminte de adunarea Ta, pe care o ai câştigat din început.

3. Izbăvit-ai toiagul moştenirii Tale, Muntele Sionului acesta, care ai locuit într-însul.

4. Ridică mâinile Tale întru mândriile lor până în sfârşit; câte a viclenit vrăjmaşul întru cel sfânt al Tău.

5. Şi s-au fălit cei ce Te urăsc pe Tine în mijlocul praznicului Tău.

6. Pus-au semnele lor semne şi n-au cunoscut, ca într-o ieşire mai presus.

7. Ca într-o dumbravă de lemne, cu topoare au tăiat uşile ei deodată, cu secure şi cu bardă au surpat-o pe ea.

8. Ars-au cu foc sfinţitorul Tău, în pământ au spurcat locaşul numelui Tău.

9. Zis-au întru inima lor rudeniile lor împreună: Veniţi să ardem toate praznicele lui Dumnezeu de pe pământ.

10. Semnele lor n-am văzut, nu este încă proroc şi pe noi nu ne va mai cunoaşte.

11. Până când, Dumnezeule, va ocărî vrăjmaşul, va întărâta cel potrivnic numele Tău, până în sfârşit?

12. Pentru ce întorci mâna Ta şi dreapta Ta din mijlocul sânului Tău, până în sfârşit?

13. Iar Dumnezeu, Împăratul nostru mai-nainte de veac a lucrat mântuire în mijlocul pământului.

14. Tu ai întărit întru puterea Ta marea, Tu ai zdrobit capetele balaurilor în apă.

15. Tu ai sfărâmat capul balaurului, datu-l-ai pe el mâncare popoarelor Etiopiei.

16. Tu ai rupt izvoarele şi pâraiele, Tu ai uscat râurile Ithamului.

17. A Ta este ziua şi a Ta este noaptea;Tu ai săvârşit zorile şi soarele.

18. Tu ai făcut toate cele frumoase ale pământului; vara şi primăvara, Tu le-ai zidit.

19. Adu-Ţi aminte de aceasta: Vrăjmaşul a ocărât pe Domnul şi poporul cel fără de minte a întărâtat numele Tău.

20. Să nu dai fiarelor sufletul ce se mărturiseşte Ţie; sufletele celor lipsiţi ai Tăi să nu le uiţi, până în sfârşit.

21. Caută spre aşezământul Tău, că s-au umplut cei întunecaţi ai pământului de casele fărădelegilor.

22. Să nu se întoarcă smerit şi înfruntat; săracul şi lipsitul vor lăuda numele Tău.

23. Scoală, Dumnezeule, judecă judecata Ta; adu-Ți aminte de ocara Ta, cea de către cel nebun toată ziua.

24. Nu uita glasul rugătorilor Tăi; mândria celor ce Te urăsc pe Tine s-a urcat pururea.

Slavă…

*PSALMUL 74*

*Întru sfârşit, să nu strici; psalm de cântare lui Asaf.*

1. Mărturisi-ne-vom Ţie, Dumnezeule, mărturisi-ne-vom Ţie şi vom chema numele Tău.

2. Povesti-voi toate minunile Tale. Când voi lua vreme, Eu dreptatea voi judeca.

3. Topitu-s-a pământul şi toţi cei ce locuiesc în el; Eu am întărit stâlpii lui.

4. Zis-am celor fărădelege: Nu faceţi fărădelege! Şi celor ce greşesc: Nu vă înălţaţi cornul!

5. Nu vă ridicaţi la înălţime cornul vostru şi nu grăiţi împotriva lui Dumnezeu nedreptate!

6. Că nici din răsărituri, nici de la apusuri, nici de la munţii pustii,

7. că Dumnezeu judecător este, pe acesta smereşte şi pe acesta înalţă.

8. Că paharul este în mâna Domnului cu vin neamestecat (nestricat), plin de amestecătură (dregere), și a turnat din acesta în acela.

9. Însă drojdiile lui nu s-au deşertat, bea-vor toţi păcătoşii pământului.

10. Iar eu mă voi veseli în veac, cânta-voi Dumnezeului lui Iacov.

11. Şi toate coarnele păcătoşilor voi zdrobi şi se va înălţa cornul dreptului.

*PSALMUL 75*

*Întru sfârşit, întru laude; psalm lui Asaf, cântare către Asirianul.*

1. Cunoscut este în Iudeea Dumnezeu, în Israel mare este numele Lui.

2. Şi s-a făcut în pace locul Lui, şi locașul Lui în Sion.

3. Acolo au zdrobit tăriile arcelor, arma şi sabia şi războiul.

4. Luminezi Tu minunat din munţii cei veşnici; tulburatu-s-au toţi cei nepricepuţi la inimă.

5. Adormit-au cu somnul lor, şi n-au aflat nimic toţi bărbaţii bogăției, în mâinile lor.

6. De certarea Ta, Dumnezeul lui Iacov, adormit-au cei ce încălecaseră pe cai.

7. Tu înfricoşător eşti, şi cine va sta împotrivă Ţie, de atunci este mânia Ta?

8. Din cer ai făcut auzită judecată; pământul s-a temut şi s-a liniştit, când se va scula la judecată Dumnezeu, ca să mântuiască pe toţi blânzii pământului.

9. Că gândirea omului se va mărturisi Ţie şi rămăşiţa gândului va prăznui Ţie.

10. Rugaţi-vă şi răsplătiţi Domnului Dumnezeului nostru; toţi cei dimprejurul Lui vor aduce daruri,

11. Celui înfricoşător şi Celui ce ia duhurile boierilor, Celui înfricoșător mai mult decât împăraţii pământului.

*PSALMUL 76*

*Întru sfârşit, pentru Idithum; psalm al lui Asaf.*

1. Cu glasul meu către Domnul am strigat, cu glasul meu către Dumnezeu, şi a căutat spre mine.

2. În ziua necazului meu pe Dumnezeu am căutat, cu mâinile mele noaptea înaintea Lui, şi nu m-am amăgit.

3. Lepădatu-s-a a se mângâia sufletul meu; adusu-mi-am aminte de Dumnezeul şi m-am veselit; îndeletnicitu-m-am, şi s-a împuţinat cu sufletul duhul meu.

4. Apucat-au înaintea străjii ochii mei, tulburatu-m-am şi n-am grăit.

5. Gândit-am la zilele cele de demult şi de anii cei veşnici mi-am adus aminte şi am cugetat.

6. Noaptea cu inima mea gândeam şi duhul meu cerceta.

7. Au doară în veci va lepăda Domnul şi nu va adăuga a binevoi încă?

8. Oare până în sfârşit mila Sa o va tăia? Sfârşit-a graiul din neam în neam?

9. Au doară va uita să Se milostivească Dumnezeu sau va ţine întru mânia Sa îndurările Sale?

10. Şi am zis: Acum am început; aceasta este schimbarea dreptei Celui Preaînalt.

11. Adusu-mi-am aminte de lucrurile Domnului, că-mi voi aduce aminte de începutul minunilor Tale.

12. Şi voi cugeta întru toate lucrurile Tale şi întru iscusirile Tale mă voi îndeletnici.

13. Dumnezeule, întru cel sfânt calea Ta; cine este Dumnezeu mare ca Dumnezeul nostru? Tu eşti Dumnezeu, Care faci minuni!

14. Cunoscută ai făcut întru popoare puterea Ta; izbăvit-ai cu braţul Tău pe poporul Tău, pe fiii lui Iacov şi ai lui Iosif.

15. Văzutu-Te-au apele, Dumnezeule, văzutu-Te-au apele şi s-au spăimântat, tulburatu-s-au adâncurile.

16. Mulţimea sunetului apelor; glas au dat nourii, și că săgeţile Tale trec.

17. Glasul tunetului Tău în roată, luminat-au fulgerele Tale lumea, clătinatu-s-a şi s-a cutremurat pământul.

18. În mare căile Tale, şi cărările Tale în ape multe şi urmele Tale nu se vor cunoaşte.

19. Povăţuit-ai ca pe o oaie pe poporul Tău, cu mâna lui Moise şi a lui Aaron.

Slavă…

CATISMA A UNSPREZECEA

*PSALMUL 77*

*De pricepere, lui Asaf.*

1. Ia aminte, poporul Meu, la legea Mea, plecaţi urechea voastră spre graiurile gurii Mele.

2. Deschide-voi în pilde gura Mea; spune-voi vorbele cele din început.

3. Câte am auzit şi le-am cunoscut şi părinţii noştri ne-au povestit nouă.

4. Nu s-au ascuns de la fiii lor, întru alt neam.

5. Vestind laudele Domnului şi puterile Lui şi minunile Lui pe care le-a făcut.

6. Şi a ridicat mărturie întru Iacov şi lege a pus în Israel,

7. câte a poruncit părinţilor noştri, ca să le facă cunoscute pe ele fiilor lor.

8. Ca să cunoască alt neam, fiii care se vor naşte şi se vor ridica, şi le vor spune fiilor lor.

9. Ca să pună întru Dumnezeu nădejdea lor şi să nu uite lucrurile lui Dumnezeu, şi poruncile Lui să le caute.

10. Ca să nu fie ca părinţii lor, neam îndărătnic şi amărâtor;

11. neam care nu s-a îndreptat în inima sa şi nu şi-a încredinţat lui Dumnezeu duhul său.

12. Fiii lui Efraim încordând și săgetând cu arcele, întorsu-s-au în ziua de război.

13. N-au păzit aşezământul lui Dumnezeu, şi în legea Lui n-au voit să umble.

14. Şi au uitat facerile de bine ale Lui şi minunile Lui, pe care le-a arătat lor,

15. înainte părinţilor lor, Care a făcut minuni în pământul Egiptului, în câmpia Taneos.

16. Despicat-a marea şi i-a trecut pe ei, pus-a apele lor ca un zid.

17. Şi i-a povăţuit pe dânşii în nor ziua, şi toată noaptea întru lumină de foc.

18. Despicat-a piatra în pustie şi i-a adăpat pe ei ca întru adânc mult.

19. Şi a scos apă din piatră, şi a pogorât ca râuri ape.

20. Şi au adăugat însă a greşi Lui, amărât-au pe Cel Preaînalt, în loc fără de apă.

21. Şi au ispitit pe Dumnezeu în inimile lor, a cere bucate sufletelor lor.

22. Şi au grăit împotriva lui Dumnezeu, şi au zis: Au doară va putea Dumnezeu să gătească masă în pustie?

23. Pentru că a lovit piatra, şi a curs apă, şi pâraiele s-au umplut de apă,

24. au doară şi pâine va putea să dea, sau să gătească masă poporului Său?

25. Pentru aceasta a auzit Domnul şi a mai răbdat, şi foc s-a aprins întru Iacov, şi mânie s-a suit peste Israel.

26. Căci n-au crezut întru Dumnezeu, nici n-au nădăjduit spre mântuirea Lui.

27. Şi a poruncit norilor deasupra, şi uşile cerului a deschis.

28. Şi le-a plouat lor mană ca să mănânce, şi pâine cerească le-a dat lor.

29. Pâine îngerească a mâncat omul; bucate le-a trimis lor din destul.

30. Ridicat-a austrul din cer, şi a adus întru puterea Sa vântul Libiei.

31. Şi a plouat peste dânşii ca pulberea cărnuri şi ca nisipul mării păsări zburătoare.

 32. Şi au căzut în mijlocul taberei lor, împrejurul locaşurilor lor.

33. Şi au mâncat şi s-au săturat foarte, şi pofta lor le-a plinit lor; nu s-au lipsit de pofta lor.

34. Încă mâncarea fiind în gura lor, şi mânia lui Dumnezeu s-a suit peste dânşii

35. Şi a ucis întru mai mulţi ai lor, şi pe cei aleşi ai lui Israel i-aîmpiedicat.

36. Întru toate acestea au mai greşit încă, şi n-au crezut întru minunile Lui.

37. Şi s-au stins întru deşertăciuni zilele lor, şi anii lor degrab.

38. Când îi ucideau pe dânşii, atunci Îl căutau pe El, şi se întorceau şi mânecau la Dumnezeu.

39. Şi şi-au adus aminte că Dumnezeu este ajutorul lor şi Dumnezeul Cel Preaînalt este Izbăvitorul lor.

40. Şi L-au iubit (respectat) pe Dânsul în gura lor şi cu limba lor au minţit Lui.

41. Şi (Iar) inima lor nu era dreaptă cu Dânsul, nici nu s-au încredinţat întru aşezământul de lege (Testamentul) al Lui.

42. Iar El este îndurat şi curăţeşte păcatele lor şi nu va strica.

43. Şi va înmulţi a întoarce mânia Sa şi nu va aprinde toată urgia Sa.

44. Şi Şi-a adus aminte că trup sunt, duh ce trece şi nu se întoarce.

45. De câte ori L-au amărât pe El în pustie şi L-au mâniat pe Dânsul în pământ fără de apă?

46. Şi s-au întors şi au ispitit pe Dumnezeu, şi pe Cel Sfânt al lui Israel L-au întărâtat.

47. Şi nu şi-au adus aminte de mâna Lui în ziua în care i-a izbăvit pe ei din mâna celui ce-i necăjea,

48. cum a pus în Egipt semnele Sale şi minunile Sale în câmpia Taneos.

49. Şi a întors în sânge râurile lor şi fântânile lor, ca să nu bea.

50. Trimis-a asupra lor muscă câinească şi i-a mâncat pe ei, şi broaşte, şi i-a stricat pe dânşii.

51. Şi a dat păliciunii roadele lor, şi ostenelile lor lăcustelor.

52. Bătut-a cu grindină viile lor şi duzii lor cu brumă.

53. Şi a dat grindinei dobitoacele lor şi averea lor focului.

54. Trimis-a asupra lor mânia urgiei Sale, mânie şi urgie şi necaz, trimitere prin îngeri răi.

55. Cale făcând cărării urgiei Sale, şi nu a cruţat de moarte sufletele lor şi dobitoacele lor spre moarte le-a închis.

56. Şi a bătut pe tot cel întâi-născut în pământul Egiptului, pârga a toată osteneala lor în locaşurile lui Ham.

57. Şi a scos ca pe nişte oi pe poporul Său şi i-a pus pe ei ca pe o turmă în pustie.

58. Şi i-a povăţuit spre nădejde şi nu s-au înfricoşat, şi pe vrăjmaşii lor i-a acoperit marea.

59. Şi i-a băgat pe dânşii în muntele sfinţeniei Sale, în muntele acesta pe care l-a câştigat dreapta Lui.

60. Şi a gonit de la faţa lor neamuri şi le-a dat cu sor-ţi pământul lor moştenire, cu funii de împărţire.

61. Şi a aşezat întru locaşurile lor seminţiile lui Israel.

62. Şi au ispitit şi au amărât pe Dumnezeul Cel Preaînalt şi mărturiile Lui nu le-au păzit.

63. Şi s-au întors şi s-au lepădat, ca şi părinţii lor, întorsu-s-au întru arc strâmb.

64. Şi L-au mâniat pe Dânsul întru dealurile lor, şi întru cele cioplite ale lor L-au întărâtat pe Dânsul.

65. Auzit-a Dumnezeu şi a trecut cu vederea şi a defăimat foarte pe Israel.

66. Şi a lepădat cortul Silomului, locașul în care a locuit întru oameni.

67. Şi a dat în robie tăria lor şi frumuseţea lor în mâinile vrăjmaşilor.

68. Şi a închis în sabie pe poporul Său şi moştenirea Sa o a trecut cu vederea.

69. Pe tinerii lor i-a mâncat focul şi fecioarele lor nu s-au jelit.

70. Preoţii lor în sabie au căzut şi văduvele lor nu vor plânge.

71. Şi s-a deşteptat Domnul ca cel ce doarme, ca un tare şi ameţit de vin.

72. Şi a lovit pe vrăjmaşii Săi la cele dinapoi, ocară veşnică le-a dat lor.

73. Şi a lepădat locaşul lui Iosif şi seminţia lui Efraim n-a ales.

74. Și a ales seminţia lui Iuda, muntele Sionului, pe care l-a iubit.

75. Şi a zidit ca a inorogului sfinţenia Sa, pe pământ a întemeiat-o pe dânsa în veac.

76. Şi a ales pe David robul Lui şi l-a luat de la turmele oilor.

77. De la cele fătătoare l-a luat pe dânsul, ca să păstorească pe Iacov, sluga Sa, şi pe Israel, moştenirea Sa.

78. Şi i-a păstorit pe dânşii întru nerăutatea inimii sale şi întru priceperile mâinilor sale i-a povăţuit pe ei.

Slavă…

*PSALMUL 78*

*Psalm lui Asaf.*

1. Dumnezeule, venit-au neamurile în moştenirea Ta, spurcat-au sfântă biserica Ta, pus-au Ierusalimul ca o păzitoare de poame.

2. Pus-au stârvurile robilor Tăi mâncări păsărilor cerului, trupurile celor cuvioşi ai Tăi fiarelor pământului.

3. Vărsatu-s-a sângele lor ca apa împrejurul Ierusalimului şi nu era cine să-i îngroape.

4. Făcutu-ne-am ocară vecinilor noştri, batjocură şi râs celor dimprejurul nostru.

5. Până când, Doamne, Te vei mânia, până în sfârşit, se va aprinde ca focul râvna Ta?

6. Varsă mânia Ta peste neamurile care nu Te cunosc şi peste împărăţiile care n-au chemat numele Tău.

7. Şi au mâncat pe Iacov şi locul lui l-au pustiit.

8. Să nu pomeneşti fărădelegile noastre cele din început; degrab să ne întâmpine pe noi îndurările Tale, Doamne, că am sărăcit foarte.

9. Ajută-ne nouă, Dumnezeule, Mântuitorul nostru, pentru slava numelui Tău; Doamne, izbăveşte-ne pe noi şi curăţeşte păcatele noastre, pentru numele Tău.

10. Ca nu cândva să zică neamurile: „Unde este Dumnezeul lor?”

11. Şi să se cunoască întru neamuri, înaintea ochilor noştri, izbânda sângelui robilor Tăi cel vărsat.

12. Să intre înaintea Ta suspinul celor ferecaţi; după mărirea braţului Tău, păzeşte pe fiii celor omorâţi.

13. Răsplăteşte vecinilor noştri de şapte ori, în sânul lor, ocara lor cu care Te-au ocărât pe Tine, Doamne.

14. Iar noi, poporul Tău şi oile păşunii Tale; mărturisi-ne-vom Ţie, Dumnezeule, în veac, în neam şi în neam vom vesti lauda Ta.

*PSALMUL 79*

*Întru sfârşit, pentru cei ce se vor schimba; mărturia lui Asaf,*

*psalm pentru Asirianul.*

1. Cel ce păstoreşti pe Israel, ia aminte, Cel ce povăţuieşti ca pe o oaie pe Iosif.

2. Cel ce şezi pe Heruvimi, arată-Te înaintea lui Efraim şi Veniamin şi Manase.

3. Deşteaptă puterea Ta şi vino ca să ne mântuieşti pe noi.

4. Dumnezeule, întoarce-ne pe noi, şi arată faţa Ta, şi ne vom mântui!

5. Doamne, Dumnezeul puterilor, până când Te vei mânia pe ruga robilor Tăi?

6. Hrăni-ne-vei pe noi cu pâine de lacrimi, și ne vei adăpa cu lacrimi întru măsură?

7. Pusu-ne-ai pe noi întru prigonire (împotrivă grăire) vecinilor noştri şi vrăjmaşii noştri ne-au batjocorit pe noi.

8. Doamne, Dumnezeul puterilor, întoarce-ne pe noi, şi arată faţa Ta, şi ne vom mântui.

9. Via din Egipt o ai mutat, gonit-ai neamurile şi o ai răsădit pe ea.

10. Cale ai făcut înaintea ei şi ai sădit rădăcinile ei şi a umplut pământul.

11. Acoperit-au munţii umbra ei şi mlădiţele ei cedrii lui Dumnezeu.

12. Întins-a viţele sale până la mare şi până la râuri odraslele sale.

13. Pentru ce ai surpat gardul ei, şi o culeg pe ea toţi cei ce trec pe cale?

14. O a stricat pe ea vierul din pădure şi porcul sălbatic o a păscut pe ea.

15. Dumnezeule al puterilor, întoarce-Te dar şi caută din cer şi vezi, și cercetează via aceasta.

16. Şi o desăvârşeşte pe ea, pe care a sădit-o dreapta Ta; şi spre Fiul Omului, pe care L-ai întărit Ţie (Tu Însuți).

17. Arsă cu foc şi smulsă (săpată afară); de certarea feţei Tale vor pieri.

18. Să fie mâna Ta peste bărbatul dreptei Tale şi peste Fiul Omului, pe care L-ai întărit Ţie (Tu Însuți).

19. Şi nu ne vom depărta de la Tine; via-ne-vei pe noi şi numele Tău vom chema.

20. Doamne, Dumnezeul puterilor, întoarce-ne pe noi, şi arată faţa Ta, şi ne vom mântui.

*PSALMUL 80*

*Întru sfârşit, pentru teascuri (linuri); psalm lui Asaf.*

1. Bucuraţi-vă lui Dumnezeu, ajutorului nostru; strigaţi Dumnezeului lui Iacov!

2. Luaţi psalmi şi daţi din timpane; psaltire veselă cu alăută.

3. Trâmbiţaţi în lună nouă cu trâmbiţă, în ziua cea binevestită a praznicului nostru!

4. Că porunca lui Israel este şi judecata Dumnezeului lui Iacov.

5. Mărturie întru Iosif a pus lui când a ieşit el din pământul Egiptului, limba care n-a ştiut, a auzit.

6. „Scos-am de sub sarcini spinarea lui, mâinile lui în coşniţă au slujit.

7. Întru necaz M-ai chemat şi te-am izbăvit, auzitu-te-am întru ascundere de vifor, cercatu-te-am la apa prigonirii (împotriva-grăirii).

8. Ascultă, poporul Meu, şi voi mărturisi ţie: Israele, de Mă vei asculta pe Mine, nu va fi întru tine dumnezeu nou, nici nu te vei închina la dumnezei străini.

9. Că Eu sunt Domnul Dumnezeul tău, Cel ce te-am scos din pământul Egiptului; lărgeşte gura ta şi o voi umple pe ea.

10. Şi n-a ascultat poporul Meu glasul Meu, şi Israel n-a luat aminte la Mine.

11. Şi i-am slobozit pe dânşii după meşteşugirile inimilor lor, merge-vor întru meşteşugurile lor.

12. De M-ar fi ascultat poporul Meu, de ar fi umblat Israel în căile Mele,

13. întru nimic aş fi smerit pe vrăjmaşii lor şi asupra celor ce-i necăjeau pe dânşii aş fi pus mâna Mea”.

14. Vrăjmaşii Domnului au minţit Lui şi va fi vremea lor în veac.

15. Şi i-a hrănit pe ei cu grăsimea grâului, şi cu miere din piatră i-a săturat pe dânşii.

Slavă…

*PSALMUL 81*

*Psalm lui Asaf.*

1. Dumnezeu a stătut întru adunarea dumnezeilor, în mijloc pe dumnezei va judeca.

2. Până când veţi judeca nedreptate şi feţele păcătoşilor le luaţi înainte?

3. Judecaţi orfanului şi săracului; pe cel smerit şi pe cel lipsit îndreptaţi-l.

4. Scoateţi pe cel lipsit şi pe cel sărac, din mâna păcătosului izbăviţi-l pe el.

5. N-au cunoscut, nici n-au priceput, întru întuneric umblă; să se clatine toate temeliile pământului.

6. Eu am zis: „Dumnezei sunteţi şi fii ai Celui Preaînalt toţi”.

7. Iar voi ca nişe oameni muriţi, şi ca unul din boieri cădeţi.

8. Scoală-Te, Dumnezeule, judecă pământul, că Tu vei moşteni întru toate neamurile.

*PSALMUL 82*

*Cântare de psalm lui Asaf.*

1. Dumnezeule, cine se va asemăna Ţie? Să nu taci, nici să Te îmblânzeşti, Dumnezeule!

2. Că iată, vrăjmaşii Tăi au răsunat şi cei ce Te urăsc pe Tine au ridicat capul.

3. Asupra poporului Tău au meşteşugit socoteală şi s-au sfătuit împotriva sfinţilor Tăi.

4. Zis-au: „Veniţi să-i pierdem pe dânşii din neam, şi nu se va mai pomeni numele lui Israel încă”.

5. Că s-au sfătuit în unire dimpreună, împotriva Ta au pus aşezământ, locaşurile Idumeilor şi Ismailitenii,

6. Moab şi Agarenii, Ghebal şi Ammon şi Amalic, cei de alt neam cu cei ce locuiesc în Tir.

7. Că şi Assur a venit împreună cu dânşii, făcutu-s-au spre ajutor fiilor lui Lot.

8. Fă-le lor ca lui Madiam şi Sisarei şi ca lui Iavin, la râul Chison.

9. Pierit-au în Endor, făcutu-s-au ca gunoiul pământului.

10. Pune pe boierii (începătorii) lor ca pe Oriv şi Ziv și Zevee şi Salmana, pe toţi boierii (începătorii) lor,

11. care au zis: „Să moştenim noi sfinţitorul (jertfelnicul) lui Dumnezeu”.

12. Dumnezeul meu, pune-i pe ei ca o roată, ca trestia înaintea feţei vântului.

13. Ca focul care arde pădurea, ca văpaia care arde munţii,

14. aşa îi vei goni pe dânşii întru viforul Tău, şi întru urgia Ta îi vei tulbura pe ei.

15. Umple feţele lor de ocară, şi vor căuta numele Tău, Doamne.

16. Să se ruşineze şi să se tulbure în veacul veacului, și să se înfrunte şi să piară.

17. Şi să cunoască că numele Îţi este Domnul, Tu Singurul Cel Preaînalt peste tot pământul.

*PSALMUL 83*

*Întru sfârşit, pentru teascuri (linuri); fiilor lui Core.*

1. Cât de iubite sunt locaşurile Tale, Doamne al puterilor! Doreşte şi se sfârşeşte sufletul meu după curţile Domnului.

2. Inima mea şi trupul meu s-au bucurat de Dumnezeul Cel viu.

3. Că pasărea şi-a aflat eişi casă şi turtureaua cuib eişi, unde-şi va pune puii săi,

4. altarele Tale, Doamne al puterilor, Împăratul meu şi Dumnezeul meu.

5. Fericiţi care locuiesc în casa Ta, în vecii vecilor Te vor lăuda.

6. Fericit bărbatul al cărui ajutor de la Tine este; suişuri în inima sa a pus, în valea plângerii, în locul, care i-a fost pus.

7. Și că binecuvântări va da Cel ce pune lege; merge-vor din putere în putere, arăta-Se-va Dumnezeul dumnezeilor în Sion.

8. Doamne, Dumnezeul puterilor, ascultă rugăciunea mea, ia în urechi, Dumnezeul lui Iacov!

9. Apărătorul nostru, vezi, Dumnezeule, şi caută la faţa unsului (hristosului) Tău!

10. Că mai bună este o zi în curţile Tale decât mii.

11. Ales-am a fi lepădat în casa Dumnezeului meu mai vârtos decât a locui în locaşurile păcătoşilor.

12. Că mila şi adevărul iubeşte Domnul Dumnezeu, har şi slavă va da; Domnul nu va lipsi de bunătăţi pe cei ce umblă întru nerăutate.

13. Doamne, Dumnezeul puterilor, fericit este omul cel ce nădăjduieşte întru Tine.

*PSALMUL 84*

*Întru sfârşit; fiilor lui Core psalm.*

1. Bine ai voit, Doamne, pământul Tău, întors-ai robimea lui Iacov.

2. Lăsat-ai fărădelegile poporului Tău, acoperit-ai toate păcatele lor.

3. Potolit-ai toată urgia Ta, întorsu-Te-ai de către urgia mâniei Tale.

4. Întoarce-ne pe noi, Dumnezeul mântuirilor noastre, şi întoarce mânia Ta de la noi.

5. Au doară în veci Te vei mânia spre noi? Sau vei întinde urgia Ta din neam în neam?

6. Dumnezeule, Tu, întorcându-Te, ne vei via pe noi şi poporul Tău se va veseli de Tine.

7. Arată-ne nouă, Doamne, mila Ta, şi mân-tuirea Ta dă-ne-o nouă.

8. Auzi-voi ce va grăi întru mine Domnul Dumnezeu, că va grăi pace peste poporul Său, și peste cuvioşii Lui, şi peste cei ce-şi întorc inima spre Dânsul.

9. Însă aproape este de cei ce se tem de Dânsul mântuirea Lui, ca să se sălăşluiască slava în pământul nostru.

10. Mila şi adevărul s-au întâmpinat, dreptatea şi pacea s-au sărutat.

11. Adevărul din pământ a răsărit şi dreptatea din cer a privit.

12. Și (Pentru) că Domnul va da bunătatea şi pământul nostru îşi va da rodul său.

13. Dreptatea înaintea Lui va merge şi va pune în cale paşii Săi.

Slavă…

CATISMA A DOISPREZECEA

*PSALMUL 85*

*Rugăciunea lui David.*

1. Pleacă, Doamne, urechea Ta şi mă auzi, că sărac şi lipsit sunt eu.

2. Păzeşte sufletul meu, căci cuvios sunt; mântuieşte pe robul Tău, Dumnezeul meu, pe cel ce nădăjduieşte întru Tine.

3. Miluieşte-mă, Doamne, căci către Tine voi striga toată ziua; veseleşte sufletul robului Tău, căci către Tine am ridicat sufletul meu.

4. Că Tu, Doamne, bun şi îngăduitor eşti şi multmilostiv tuturor celor ce Te cheamă pe Tine.

5. Ascultă, Doamne, rugăciunea mea şi ia aminte glasul cererii mele.

6. În ziua necazului meu am strigat către Tine, că m-ai auzit.

7. Nu este asemenea Ţie între dumnezei, Doamne, şi nu este după faptele Tale.

8. Toate neamurile câte ai făcut, veni-vor şi se vor închina înaintea Ta, Doamne, şi vor slăvi numele Tău.

9. Că mare eşti Tu și Cel ce faci minuni, Tu eşti singur Dumnezeu.

10. Povăţuieşte-mă, Doamne, în calea Ta, şi voi merge întru adevărul Tău; veselească-se inima mea ca să se teamă de numele Tău.

11. Mărturisi-mă-voi Ţie, Doamne Dumnezeul meu, cu toată inima mea, și voi slăvi numele Tău în veac.

12. Că mare este mila Ta spre mine şi ai izbăvit sufletul meu din iadul cel mai de jos.

13. Dumnezeule, călcătorii de lege s-au sculat asupra mea, şi adunarea celor tari a căutat sufletul meu şi nu Te-au pus pe Tine înaintea lor.

14. Şi Tu, Doamne Dumnezeul meu, îndurat eşti şi milostiv, îndelung răbdător şi mult milostiv şi adevărat.

15. Caută spre mine şi mă miluieşte, dă tăria Ta slugii Tale, şi mântuieşte pe fiul slujnicei Tale.

16. Fă cu mine semn spre bine, şi ca să vadă cei ce mă urăsc şi să se ruşineze, că tu Doamne, mi-ai ajutat mie şi m-ai mângâiat.

*PSALMUL 86*

*Fiilor lui Core, psalmul cântării.*

1. Temeliile Lui în munţii cei sfinţi; iubeşte Domnul porţile Sionului mai mult decât toate sălaşele lui Iacov.

2. Preaslăvite s-au grăit pentru tine, cetatea lui Dumnezeu.

3. Aduce-mi-voi aminte de Raav şi de Babilon; de cei ce mă cunosc pe mine; și iată, cei de altă seminţie şi Tirul şi poporul Etiopienilor, aceştia s-au născut acolo.

4. Maică Sionului va zice omul, om s-a născut într-însul, şi Însuşi Cel Preaînalt l-a întemeiat pe dânsul.

5. Domnul va povesti în scriptură popoarelor şi începătorilor acestora, ce s-au născut într-însul.

6. Precum al tuturor celor ce se veselesc este locașul întru Tine.

*PSALMUL 87*

*Cântarea psalmului fiilor lui Core; întru sfârşit, pentru Maelet,*

*ca să răspundă cuvânt; de pricepere lui Etam Israeliteanul.*

1. Doamne, Dumnezeul mântuirii mele, ziua am strigat şi noaptea înaintea Ta.

2. Să intre înaintea Ta rugăciunea mea, pleacă urechea Ta spre ruga (cererea) mea.

3. Că s-a umplut de rele sufletul meu şi viaţa mea de iad s-a apropiat.

4. Socotitu-m-am cu cei ce se coboară în groapă, făcutu-m-am ca un om neajutorat, între cei morţi slobod.

5. Ca nişte răniţi ce dorm în mormânt, de care nu Ţi-ai mai adus aminte, şi ei de la mâna Ta au fost lepădaţi.

6. Pusu-M-au în groapa cea mai de jos, întru cele întunecate şi în umbra morţii.

7. Asupra Mea s-a întărit mânia Ta şi toate valurile Tale le-ai adus peste Mine.

8. Depărtat-ai pe cunoscu-ţii mei de la mine, pusu-m-au urâciune loruşi.

9. Datu-m-am şi n-am ieşit, ochii mei au slăbit de sărăcie.

10. Strigat-am către Tine, Doamne, toată ziua, întins-am către Tine mâinile Mele.

11. Au doară morţilor vei face minuni? Sau doftorii se vor scula, şi Te vor lăuda pe Tine?

12. Au doară va povesti cineva în mormânt mila Ta şi adevărul Tău întru pierzare?

13. Au doară se vor cunoaşte întru întuneric minunile Tale şi dreptatea Ta în pământ uitat?

14. Și eu către Tine, Doamne, am strigat şi dimineaţa rugăciunea mea Te va întâmpina.

15. Pentru ce, Doamne, lepezi sufletul meu, întorci faţa Ta de la mine?

16. Sărac sunt eu şi-n osteneli din tinereţile mele; iar înălţându-mă m-am smerit şi m-am mâhnit.

17. Peste mine au venit urgiile Tale, înfricoşările Tale m-au tulburat.

18. Înconjuratu-m-au ca apa, toată ziua m-au cuprins împreună.

19. Depărtat-ai de la mine pe prieten şi pe cel de-aproape, şi pe cunoscuţii mei de ticăloşie.

Slavă…

*PSALMUL 88*

*De înţelegere, lui Etam Israeliteanul.*

1. Milele Tale, Doamne, în veac le voi cânta, în neam şi în neam voi vesti adevărul Tău în gura mea.

2. Că ai zis: „În veac mila se va zidi, în ceruri se va găti adevărul Tău.

3. Pus-am aşezământ de lege celor aleşi ai Mei, juratu-M-am lui David, slugii Mele: „Până în veac voi găti seminţia ta, și voi zidi în neam şi în neam scaunul tău”.

4. Mărturisi-vor cerurile minunile Tale, Doamne, şi adevărul Tău întru adu-narea (Biserica) sfinţilor.

5. Că cine, în nori, se va potrivi cu Domnul? Și cine se va asemăna Domnului întru fiii lui Dumnezeu?

6. Dumnezeu, Cel ce Se proslăveşte în sfatul sfinţilor, mare şi înfricoşător este peste toţi cei dimprejurul Lui.

7. Doamne, Dumnezeul puterilor, cine este asemenea Ţie? Puternic eşti, Doamne, şi adevărul Tău împrejurul Tău.

8. Tu stăpâneşti puterea mării şi pornirea valurilor ei Tu o potoleşti.

9. Tu ai smerit ca pe un rănit pe cel mândru, întru braţul puterii Tale ai risipit pe vrăjmaşii Tăi.

10. Ale Tale sunt cerurile şi al Tău este pământul, lumea şi plinirea ei Tu o ai întemeiat.

11. Miazănoaptea şi marea Tu ai zidit, Taborul şi Ermonul întru numele Tău se vor bucura.

12. Braţul Tău este cu putere; să se întărească mâna Ta, înalţă-se dreapta Ta.

13. Dreptatea şi judecata este gătirea scaunului Tău, mila şi adevărul vor merge înaintea feţei Tale.

14. Fericit este poporul care cunoaşte strigarea; Doamne, întru lumina feţei Tale vor merge,

15. şi întru numele Tău se vor bucura toată ziua şi întru dreptatea Ta se vor înălţa.

16. Că lauda puterii lor Tu eşti şi întru bunăvoinţa Ta se va înălţa cornul nostru.

17. Că a Domnului este sprijinirea, şi a Sfântului lui Israel, Împăratul nostru.

18. Atunci ai grăit în vedenii fiilor Tăi şi ai zis: „Pus-am ajutor pe cel puternic, înălţat-am pe cel ales din poporul Meu.

19. Aflat-am pe David, sluga Mea, cu untdelemn sfânt al Meu l-am uns pe el.

20. Pentru că mâna Mea va ajuta lui şi braţul Meu va întări pe dânsul.

21. Nu va izbuti vrăjmaşul întru el şi fiul fărădelegii nu va adăuga a-i face lui rău.

22. Şi voi tăia de la faţa lui pe vrăjmaşii lui, şi pe cei ce-l urăsc pe el îi voi înfrânge.

23. Şi adevărul Meu şi mila Mea cu dânsul şi întru numele Meu se va înălţa cornul lui.

24. Şi voi pune în mare mâna lui şi în râuri dreapta lui.

25. Acela Mă va chema pe Mine: „Părintele Meu eşti Tu, Dumnezeul meu şi Sprijinitorul mântuirii mele”.

26. Şi Eu Întâiul-Născut voi pune pe Dânsul, înalt mai mult decât împăraţii pământului.

27. În veac voi păzi lui mila Mea şi aşezământul de lege al Meu credincios lui.

28. Şi voi pune în veacul veacului sămânţa lui, şi scaunul lui ca zilele cerului.

29. De vor lăsa fiii lui legea Mea, şi după judecăţile Mele nu vor umbla,

30. de vor spurca dreptăţile Mele şi poruncile Mele nu le vor păzi,

31. certa-voi cu toiag fărădelegile lor şi cu bătăi nedreptăţile lor.

32. Iar mila Mea nu o voi depărta de la dânşii, nici nu voi face nedreptate întru adevărul Meu,

33. nici nu voi spurca aşezământul Meu; şi cele ce ies din buzele Mele nu le voi defăima.

34. O dată M-am jurat întru cel sfânt al Meu, de (nu) voi minţii lui David: Sămânţa Lui în veac va rămâne,

35. şi scaunul Lui ca soarele înaintea Mea, şi ca luna săvârşită în veac; şi martor credincios în cer.

36. Iar Tu ai lepădat şi ai defăimat, zăbovit-ai pe Unsul Tău.

37. Surpat-ai aşezământul robului Tău, spurcat-ai în pământ sfinţenia lui.

38. Stricat-ai toate îngrădirile lui, pus-ai întăriturile lui temere.

39. Jefuitu-l-au pe el toţi cei ce treceau pe cale, făcutu-s-a ocară vecinilor săi.

40. Înălţat-ai dreapta celor ce-l necăjesc pe dânsul; veselit-ai pe toţi vrăjmaşii lui.

41. Întors-ai ajutorul sabiei lui şi nu l-ai apărat pe el în război.

42. Stricatu-l-ai din curăţenia lui, scaunul lui în pământ l-ai surpat.

43. Micşorat-ai zilele timpului său; vărsat-ai peste dânsul ruşine.

44. Până când, Doamne, Te vei întoarce până în sfârşit, se va aprinde ca focul urgia Ta?

45. Adu-Ţi aminte ce este statul meu; că au doară în deşert ai zidit pe toți fiii oamenilor?

46. Cine este omul care să fie viu şi să nu vadă moartea şi să-şi izbăvească sufletul său din mâna iadului?

47. Unde sunt milele Tale cele dintru început, Doamne, cu care Te-ai jurat lui David întru adevărul Tău?

48. Adu-Ţi aminte, Doamne, de ocara robilor Tăi, pe care am ţinut în sânul meu, a multe neamuri,

49. cu care Te-au ocărât vrăjmaşii Tăi, Doamne, cu care au ocărât pe urmaşii Unsului Tău.

50. Bine este cuvântat Domnul în veac! Fie, fie!

Slavă…

*PSALMUL 89*

*Rugăciunea lui Moise, omul lui Dumnezeu.*

1. Doamne, scăpare Te-ai făcut nouă în neam şi în neam. Mai-nainte de ce s-au făcut munţii şi s-au zidit pământul şi lumea, și din veac până în veac Tu eşti.

2. Nu întoarce pe om întru smerenie, şi ai zis: „Întoarceţi-vă, fii ai oamenilor!”

3. Că o mie de ani înaintea ochilor Tăi, Doamne, ca ziua de ieri care a trecut şi ca o strajă în noapte.

4. Defăimare anilor lor vor fi, dimineaţa ca iarba va trece.

5. Dimineaţa va înflori şi va trece, seara va cădea, învârtoşa-se-va şi se va usca.

6. Că ne-am sfârşit întru urgia Ta şi întru mânia Ta ne-am tulburat.

7. Pus-ai fărădelegile noastre înaintea Ta; veacul nostru întru luminarea feţei Tale.

8. Că toate zilele noastre au pierit şi întru urgia Ta ne-am stins.

9. Anii noştri s-au socotit ca un păianjen; zilele anilor noştri întru dânşii, şaptezeci de ani.

10. Iar de vor fi în putere, optzeci de ani, şi ce este mai mult decât aceştia, osteneală şi durere.

11. Că a venit blândeţe peste noi şi ne vom pedepsi.

12. Cine cunoaște puterea urgiei Tale, și, de frica Ta mânia Ta să o numere?

13. Dreapta Ta aşa cunoscută o fă mie, şi pe cei învăţaţi cu inima întru înţelepciune.

14. Întoarce-Te, Doamne, până când? Şi mângâie pe robii Tăi.

15. Umplutu-ne-am dimineaţa de mila Ta, Doamne, şi ne-am bucurat şi ne-am veselit în toate zilele noastre.

16. Veselitu-ne-am pentru zilele în care ne-ai smerit pe noi, pentru anii întru care am văzut rele.

17. Şi caută spre robii Tăi şi spre lucrurile Tale şi povăţuieşte pe fiii lor.

18. Şi să fie lumina Domnului Dumnezeului nostru peste noi şi lucrurile mâinilor noastre le îndreptează spre noi şi lucrul mâinilor noastre îndreptează-l.

*PSALMUL 90*

*Lauda cântării lui David. Nescris deasupra la Evrei.*

1. Cel ce locuieşte întru ajutorul Celui Preaînalt, întru acoperământul Dumnezeului cerului se ca sălăşlui.

2. Zice-va Domnului: „Sprijinitorul meu eşti, scăparea mea, Dumnezeul meu, şi voi nădăjdui spre Dânsul”.

3. Că El te va izbăvi din cursa vânătorilor şi din cuvântul tulburător.

4. Cu spatele Lui te va umbri şi sub aripile Lui vei nădăjdui; cu armă te va înconjura adevărul Lui.

5. Nu te vei teme de frica de noapte, de săgeata ce zboară ziua,

6. de lucrul ce umblă întru întuneric, de întâmplare şi de dracul cel de la amiază.

7. Cădea-vor dinspre latura ta o mie şi zece mii de-a dreapta ta, iar spre tine nu se vor apropia.

8. Însă cu ochii tăi vei privi şi răsplătirea păcătoşilor vei vedea.

9. Că Tu (Ție), Doamne, nădejdea mea; pe Cel Preaînalt ai pus scăparea ta.

10. Nu vor veni către tine rele şi bătaie nu se va apropia întru locașul tău.

11. Că îngerilor Săi va porunci pentru tine, ca să te păzească în toate căile tale.

12. Pe mâini te vor ridica, ca nu cumva să împiedici de piatră piciorul tău.

13. Peste aspidă şi vasilisc vei încăleca şi vei călca peste leu şi peste balaur.

14. Că spre Mine a nădăjduit şi-l voi izbăvi pe el; acoperi-l-voi pe el, că a cunoscut numele Meu.

15. Striga-va către Mine şi-l voi asculta pe el, cu dânsul sunt în necaz; scoate-l-voi pe dânsul şi-l voi slăvi.

16. Cu lungime de zile îl voi umple pe dânsul şi-i voi arăta lui mântuirea Mea.

Slavă…

CATISMA A TREISPREZECEA

*PSALMUL 91*

*Psalm de cântare în ziua sâmbetei.*

1. Bine este a se mărturisi Domnului şi a cânta numelui Tău, Preaînalte.

2. A vesti dimineaţa mila Ta şi adevărul Tău în toată noaptea, în psaltire cu zece strune, în cântare din alăută.

3. Că m-am veselit, Doamne, întru făptura Ta, şi întru lucrurile mâinilor Tale mă voi bucura.

4. Cât s-au mărit lucrurile Tale, Doamne, foarte s-au adâncit gândurile Tale.

5. Bărbatul fără de pricepere (nebun) nu va cunoaşte şi cel neînţelept nu va înţelege aceasta.

6. Când au răsărit toţi păcătoşii ca iarba şi s-au plecat toţi cei ce lucrează fărădelegea, ca să se piardă în veacul veacului.

7. Iar Tu Preaînalt eşti în veac, Doamne.

8. Că iată, vrăjmaşii Tăi, Doamne, că iată, vrăjmaşii Tăi vor pieri şi se vor risipi toţi cei ce lucrează fărădelegea.

9. Şi se va înălţa ca al inorogului cornul meu, şi bătrâneţile mele în untdelemn gras.

10. Şi a privit ochiul meu întru vrăjmaşii mei şi întru cei vicleni, ce se scoală asupra mea, va auzi urechea mea.

11. Dreptul ca finicul va înflori, ca cedrul cel din Liban se va înmulţi.

12. Sădiţi fiind în casa Domnului, în curţile Dumnezeului nostru vor înflori.

13. Încă se vor înmulţi întru bătrâneţe grase, şi bine-petrecând vor fi, ca să veselească,

14. că drept este Domnul Dumnezeul nostru şi nu este nedreptate întru El.

*PSALMUL 92*

*În ziua cea mai-nainte de sâmbătă, când s-a locuit pământul;*

*lauda cântării lui David.*

1. Domnul a împărăţit, întru podoabă S-a îmbrăcat, îmbrăcatu-S-a Domnul întru putere şi S-a încins.

2. Pentru (și) că a întărit lumea, care nu se va clătina.

3. Gata este scaunul Tău de atunci, din veac eşti Tu.

4. Ridicat-au râurile, Doamne, ridicat-au râurile glasurile lor.

5. Ridicat-au râurile valurile lor, de glasuri de ape multe.

6. Minunate sunt înălţimile mării, minunat este întru cele înalte Domnul.

7. Mărturiile Tale s-au încredinţat foarte; casei Tale se cuvine sfinţenie, Doamne, întru lungime de zile.

*PSALMUL 93*

*Psalm α lui David, în a patra a sâmbetei.*

1. Dumnezeul răzbunărilor, Domnul, Dumnezeul răzbunărilor cu îndrăzneală a stătut.

2. Înălţă-Te, Cel ce judeci pământul, răsplăteşte răsplătirea celor mândri.

3. Până când păcătoşii, Doamne, până când păcătoşii se vor făli,

4. vor spune şi vor grăi nedreptate, vor grăi toţi cei ce lucrează fărădelege?

5. Pe poporul Tău, Doamne, l-am smerit (împilat), şi moştenirea Ta au dosădit.

6. Pe văduvă şi pe orfan au omorât şi pe nemernic l-au ucis.

7. Şi au zis: „Nu va vedea Domnul, nici nu va pricepe Dumnezeul lui Iacov”.

8. Înţelegeţi, dar, cei necunoscători întru popor, şi cei nebuni, înţelepţiţi-vă odată!

9. Cel ce a sădit urechea, au nu aude? Sau Cel ce a zidit ochiul, au nu înţelege?

10. Cel ce pedepseşte neamurile, au nu va mustra? Cel ce învaţă pe omul cunoştinţa?

11. Domnul, cunoaşte gândurile oamenilor, că sunt deşarte.

12. Fericit este omul pe care-l vei certa, Doamne, şi din legea Ta îl vei învăţa pe el,

13. ca să-l îmblânzeşti pe el în zilele cele rele, până ce se va săpa păcătosului groapă.

14. Că nu va lepăda Domnul pe poporul Său, şi moştenirea Sa nu o va părăsi,

15. Până ce dreptatea se va întoarce în judecată şi toţi cei ce se ţin de dânsa, toţi cei drepţi la inimă.

16. Cine se va scula cu mine asupra celor ce viclenesc? Sau cine va sta cu mine asupra celor ce lucrează fărădelegea?

17. Că de nu mi-ar fi ajutat mie Domnul, puţin de nu s-ar fi sălăşluit în iad sufletul meu.

18. De ziceam: „S-a clătinat piciorul meu”, mila Ta, Doamne, mi-a ajutat mie.

19. După mulţimea durerilor mele în inima mea, mângâierile Tale au veselit sufletul meu.

20. Să nu fie împreună cu Tine scaunul fărădelegii, cel ce zideşte osteneală peste poruncă.

21. Vâna-vor asupra sufletului dreptului şi sânge nevinovat vor osândi.

22. Şi S-a făcut mie Domnul spre scăpare şi Dumnezeul meu spre ajutorul nădejdii mele.

23. Şi va răsplăti lor Domnul fărădelegea lor şi după răutatea lor îi va pierde pe dânşii Domnul Dumnezeu.

Slavă…

*PSALMUL 94*

*Lauda de cântare a lui David; nescris deasupra la Evrei.*

1. Veniţi să ne bucurăm Domnului, să strigăm lui Dumnezeu, Mântuitorului nostru.

2. Să întâmpinăm faţa Lui întru mărturisire şi în psalmi să-I strigăm Lui.

3. Că Dumnezeu mare este Domnul şi Împărat mare peste tot pământul.

4. Că în mâna Lui sunt marginile pământului şi înălţimile munţilor ale Lui sunt.

5. Că a Lui este marea şi El a făcut-o pe ea şi uscatul mâinile Lui l-au zidit.

6. Veniţi să ne închinăm şi să cădem înaintea Lui şi să plângem înaintea Domnului Celui ce ne-a făcut pe noi.

7. Că Acesta este Dumnezeul nostru şi noi poporul păşunii Lui şi oile mâinii Lui.

8. Astăzi, de veţi auzi glasul Lui, să nu vă învârtoşaţi inimile voastre ca întru întărâtare (amărâre), precum în ziua ispitirii în pustie,

9. unde M-au ispitit părinţii voştri, cercatu-M-au şi au văzut lucrurile Mele.

10. Patruzeci de ani am suportat neamul acesta şi am zis: „Pururea rătăcesc cu inima”.

11. Şi ei n-au cunoscut căile Mele; cum M-am jurat întru urgia Mea: De (Nu) vor intra întru odihna Mea.

*PSALMUL 95*

*Laudα de cântare α lui David, când s-a zidit casa după robie;*

*nescris deasupra la Evrei.*

1. Cântaţi Domnului cântare nouă, cântaţi Domnului tot pământul.

2. Cântaţi Domnului, binecuvântaţi numele Lui, binevestiţi din zi în zi mântuirea Lui.

3. Vestiți întru neamuri slava Lui, în toate popoarele minunile Lui.

4. Că mare este Domnul şi lăudat foarte, înfricoşător este mai presus decât toţi dumnezeii.

5. Că toţi dumnezeii neamurilor sunt draci; iar Domnul cerurile a făcut.

6. Mărturisire şi frumuseţe este înaintea Lui, sfinţenie şi mare cuviinţă întru sfinţenia Lui.

7. Aduceţi Domnului, moştenirile neamurilor, aduceţi Domnului slavă şi cinste; aduceţi Domnului slavă numelui Lui.

8. Ridicaţi jertfe şi intraţi în curţile Lui; închinaţi-vă Domnului în curtea cea sfântă a Lui.

9. Să se clatine de faţa Lui tot pământul; spuneţi întru neamuri că Domnul a împărăţit.

10. Pentru (Și) că a întărit lumea, care nu se va clătina, judeca-va popoarele întru dreptate.

11. Să se veselească cerurile şi să se bucure pământul, să se clatine marea şi plinirea ei; bucura-se-vor câmpiile şi toate cele ce sunt într-însele.

12. Atunci se vor bucura toate lemnele pădurii de la faţa Domnului, că vine, că vine să judece pământul.

13. Judeca-va lumea întru dreptate şi popoarele întru adevărul Său.

*PSALMUL 96*

*A lui David, când s-a aşezat pământul lui; nescris deasupra la Evrei.*

1. Domnul a împărăţit, să se bucure pământul, veselească-se ostroave multe.

2. Nor şi negură împrejurul Lui, dreptatea şi judecata este întărirea (isprava) scaunului Său.

3. Foc înaintea Lui va merge şi va arde împrejur pe vrăjmaşii Lui.

4. Strălucit-au fulgerele Lui lumii, văzut-a şi s-a clătinat pământul.

5. Munţii ca ceara s-au topit de faţa Domnului, de faţa Domnului a tot pământul.

6. Vestit-au cerurile dreptatea Lui şi au văzut toate popoarele slava Lui.

7. Să se ruşineze toţi cei ce se închină celor ciopliţi, cei ce se laudă în idolii lor.

8. Închinaţi-vă Lui, toţi îngerii Lui.

9. Auzit-a şi s-a veselit Sionul, și s-au bucurat fiicele Iudeii pentru judecăţile Tale, Doamne.

10. Că Tu, Domnul Cel Preaînalt peste tot pământul, foarte Te-ai preaînălţat mai presus decât toţi dumnezeii.

11. Cei ce iubiţi pe Domnul, urâţi cele rele (răul); păzeşte Domnul sufletele cuvioşilor Săi, din mâna păcătosului (păcătoșilor) îi va izbăvi pe dânşii.

12. Lumină a răsărit dreptului, şi celor drepţi cu inima, veselie.

13. Veseliţi-vă, drepţii, întru Domnul şi vă mărturisiţi pomenirii sfinţeniei Lui!

Slavă…

*PSALMUL 97*

*Psalm a lui David.*

1. Cântaţi Domnului cântare nouă, că (lucruri) minunate a făcut Domnul.

2. Mântuitu-l-a pe el dreapta Lui şi braţul cel sfânt al Lui.

3. Cunoscută a făcut Domnul mântuirea Sa, înaintea neamurilor a descoperit dreptatea Sa.

4. Pomenit-a mila Sa lui Iacov, şi adevărul Său casei lui Israel.

5. Văzut-au toate marginile pământului mântuirea Dumnezeului nostru.

6. Strigaţi lui Dumnezeu, tot pământul, cântaţi şi vă bucuraţi şi cântaţi.

7. Cântaţi Domnului cu alăută, cu alăută şi cu glas de psalm; cu trâmbiţe ferecate şi cu glas de trâmbiţă de corn, strigaţi înaintea Împăratului Domnului.

8. Să se clatine marea şi plinirea ei, lumea şi toţi cei ce locuiesc într-însa.

9. Râurile vor bate din palme deodată, munţii se vor bucura de faţa Domnului; că vine, că vine (sosește) să judece pământul.

10. Judeca-va lumea întru dreptate şi popoarele cu îndreptare.

*PSALMUL 98*

*Psalm a lui David.*

1. Domnul a împărăţit, să se mânie popoarele; Cel ce şade pe heruvimi, să se clatine pământul.

2. Domnul în Sion este mare şi înalt este peste toate popoarele.

3. Mărturisească-se numelui Tău Celui mare, că înfricoşător şi Sfânt este.

4. Și cinstea împăratului iubeşte judecata; Tu ai gătit îndreptările, judecata şi dreptatea întru Iacov Tu o ai făcut.

5. Înălţaţi pe Domnul Dumnezeul nostru şi vă închinaţi aşternutului picioarelor Lui, că sfânt este.

6. Moise şi Aaron întru preoţii Lui şi Samuil întru cei ce cheamă numele Lui.

7. Chemat-au pe Domnul şi El i-a auzit pe ei, în stâlp de nor a grăit către dânşii.

8. Că păzeau mărturiile Lui şi poruncile Lui, pe care le-a dat lor.

9. Doamne, Dumnezeul nostru, Tu i-ai auzit pe ei; Dumnezeule, Tu milostiv Te-ai făcut lor şi izbândind spre toate izvodirile lor.

10. Înălţaţi pe Domnul Dumnezeul nostru şi vă închinaţi în muntele cel sfânt al Lui, că sfânt este Domnul, Dumnezeul nostru!

*PSALMUL 99*

*Psalm lui David, spre mărturisire.*

1. Strigaţi lui Dumnezeu tot pământul, slujiţi Domnului întru veselie, intraţi înaintea Lui cu bucurie.

2. Cunoaşteţi că Domnul, Acesta este Dumnezeul nostru, El ne-a făcut pe noi, şi nu noi; iar noi, poporul Lui şi oile păşunii Lui.

3. Intraţi în porţile Lui întru mărturisire, în curţile Lui întru laude, mărturisiţi-vă Lui.

4. Lăudaţi numele Lui, că este bun Domnul; în veac este mila Lui, şi până în neam şi în neam adevărul Lui.

*PSALMUL 100*

*Psalm a lui David.*

1. Milă şi judecată voi cânta Ţie, Doamne; cânta-voi şi voi înţelege în cale fără prihană; când vei veni către mine?

2. Umblat-am întru nerăutatea inimii mele, în mijlocul casei mele.

3. N-am pus înaintea ochilor mei lucru fără de lege; pe cei ce făceau călcări de lege i-am urât.

4. Nu s-a lipit de mine inima îndărătnică; pe cel ce se abate de la mine, pe cel viclean, n-am cunoscut.

5. Pe cel ce clevetea în ascuns pe aproapele său, pe acela l-am gonit.

6. Cu cel mândru cu ochiul şi cu cel nesăţios la inimă, cu acesta n-am mâncat.

7. Ochii mei peste credincioşii pământului, ca să şadă ei împreună cu mine; cel ce umblă în cale fără prihană, acela îmi slujea.

8. Nu a locuit în mijlocul casei mele cel ce face mândrie; cel ce grăieşte ne-dreptăţi, nu s-a îndreptat înaintea ochilor mei.

9. În dimineţi am ucis pe toţi păcătoşii pământului, ca să pierd din cetatea Domnului pe toţi cei ce lucrează fărădelegea.

Slavă…

CATISMA A PAISPREZECEA

*PSALMUL 101*

*Rugăciunea săracului când se mâhneşte şi înaintea Domnului varsă rugăciunea sa.*

1. Doamne, auzi rugăciunea mea şi strigarea mea la Tine să vie!

2. Să nu întorci faţa Ta de la mine, în orice zi mă necăjesc, pleacă către mine urechea Ta; în orice zi Te voi chema, degrab mă auzi.

3. Că s-au stins ca fumul zilele mele şi oasele mele ca uscăciunea s-au uscat.

4. Rănit am fost ca iarba şi s-a uscat inima mea, că am uitat să mănânc pâinea mea.

5. De glasul suspinului meu, s-a lipit osul meu de carnea mea.

6. Asemănatu-m-am cu pelicanul din pustie, făcutu-m-am ca bufniţa din ruine.

7. Privegheat-am şi m-am făcut ca o pasăre singuratică pe acoperiş.

8. Toată ziua m-au ocărât vrăjmaşii mei şi cei ce mă lăudau asupra mea se jurau.

9. Că cenuşă ca pâinea am mâncat şi băutura mea cu plângere am amestecat, de către faţa urgiei Tale şi a mâniei Tale, că înălţându-mă m-ai doborât.

10. Zilele mele ca umbra s-au plecat şi eu ca iarba m-am uscat.

11. Iar Tu, Doamne, în veac rămâi, și pomenirea Ta în neam şi în neam.

12. Sculându-Te Tu, vei milui Sionul, că vremea este să Te milostiveşti spre el, că a venit vremea.

13. Că bine au voit robii Tăi în pietrele lui şi de ţărâna lui le va fi milă.

14. Şi se vor teme neamurile de numele Tău, Domne, şi toţi împăraţii pământului de slava Ta.

15. Că va zidi Domnul Sionul şi Se va arăta întru slava Sa.

16. Căutat-a spre rugăciunea celor smeriţi, și nu a defăimat cerea lor.

17. Să se scrie aceasta întru alt neam, şi poporul ce se zideşte va lăuda pe Domnul.

18. Că a privit dintru înălţimea cea sfântă a Lui, Domnul din cer pe pământ a privit,

19. ca să audă suspinul celor ferecaţi, să dezlege pe fiii celor omorâţi,

20. ca să vestească în Sion numele Domnului, şi lauda Lui în Ierusalim,

21. când se vor aduna popoarele dimpreună, şi împăraţii ca să slujească Domnului.

22. Răspuns-a Lui în calea tăriei Lui: Împuţinarea zilelor mele spune-mi.

23. Nu mă duce (ridica) pe mine întru înjumătăţirea zilelor mele, în neamul neamurilor anilor Tăi.

24. Întru început, Tu, Doamne, pământul l-ai întemeiat şi lucrurile mâinilor Tale sunt cerurile.

25. Acelea vor pieri, iar Tu vei rămâne; şi toţi ca o haină se vor învechi şi ca un veşmânt îi vei înveli şi se vor schimba.

26. Iar Tu Acelaşi eşti şi anii Tăi nu vor lipsi.

27. Fiii robilor Tăi se vor sălăşlui şi sămânţa lor în veac se va îndrepta.

*PSALMUL 102*

*Al lui David.*

1. Binecuvântează, suflete al meu, pe Domnul şi, toate cele dinlăuntrul meu, numele cel sfânt al Lui.

2. Binecuvântează, suflete al meu, pe Domnul şi nu uita toate răsplătirile Lui.

3. Pe Cel ce curăţeşte toate fărădelegile tale, pe Cel ce vindecă toate bolile tale.

4. Pe Cel ce izbăveşte din stricăciune viaţa ta, pe Cel ce te încununează cu milă şi cu îndurări.

5. Pe Cel ce umple de bunătăţi pofta ta, înnoi-se-vor ca ale vulturului tinereţile tale.

6. Cel ce face milostenie, Domnul, şi judecată tuturor celor ce li se face strâmbătate.

7. Cunoscute a făcut căile Sale lui Moise, fiilor lui Israel voile Sale.

8. Îndurat şi milostiv este Domnul, îndelung-răbdător şi mult-milostiv; nu până în sfârşit Se va iuţi, nici în veac Se va mânia.

9. Nu după fărădelegile noastre a făcut nouă, nici după păcatele noastre ne-a răsplătit nouă.

10. Că, după înălţimea cerului de la pământ a întărit Domnul mila Sa spre cei ce se tem de El.

11. Pe cât sunt de departe Răsăriturile de la Apusuri, depărtat-a de la noi fărădelegile noastre.

12. În ce chip miluieşte (îndură) tatăl pe fii, aşa a miluit (îndurat) Domnul pe cei ce se tem de Dânsul, că El a cunoscut zidirea noastră, adusu-Şi-a aminte că ţărână suntem.

13. Omul, ca iarba zilele lui, ca floarea câmpului, aşa va înflori.

14. Că duh a trecut printr-însul şi nu va fi şi nu-şi va mai cunoaşte încă locul său.

15. Iar mila Domnului din veac şi până în veac spre cei ce se tem de El.

16. Şi dreptatea Lui spre fiii fiilor, spre cei ce păzesc aşezământul de lege al Lui, și-şi aduc aminte de poruncile Lui ca să le facă pe ele.

17. Domnul în cer a gătit scaunul Său, şi Împărăţia Lui peste toţi stăpâneşte.

18. Binecuvântaţi pe Domnul, toţi îngerii Lui, cei puternici la vârtute, care faceţi cuvântul Lui, auziţi glasul cuvintelor Lui.

19. Binecuvântaţi pe Domnul, toate puterile Lui, slujitorii Lui, care faceţi voia Lui.

20. Binecuvântaţi pe Domnul, toate lucrurile Lui, în tot locul stăpânirii Lui; binecuvântează, suflete ale meu, pe Domnul.

Slavă…

*PSALMUL 103*

*Al lui David, despre alcătuirea lumii.*

1. Binecuvântează, suflete al meu, pe Domnul! Doamne, Dumnezeul meu, măritu-Te-ai foarte!

2. Întru mărturisire şi mare-cuviinţă Te-ai îmbrăcat, Cel ce Te îmbraci cu lumina ca şi cu o haină.

3. Cel ce întinzi cerul ca un cort (piele); Cel ce acoperi cu ape cele mai de deasupra ale lui;

4. Cel ce pui nourii suirea Ta (Lui), Cel ce umbli peste aripile vânturilor.

5. Cel ce faci pe îngerii Tăi (Lui) duhuri şi pe slugile Tale (slujitorii Lui) pară de foc.

6. Cel ce întemeiezi pământul pe întărirea Lui, nu se va clătina în veacul veacului.

7. Adâncul ca o haină este îmbrăcămintea lui, peste munţi vor sta ape.

8. De certarea Ta vor fugi, de glasul tunetului Tău se vor înfricoşa.

9. Se suie munţii şi se pogoară câmpiile în locul pe care l-ai întemeiat lor.

10. Hotar ai pus, pe care nu-l vor trece, nici nu se vor întoarce ca să acopere pământul.

11. Cel ce trimiţi izvoare în văi, prin mijlocul munţilor vor trece ape.

12. Adăpa-se-vor toate fiare câmpului, aștepta-vor colunii întru setea lor.

13. Peste acelea păsările cerului vor locui, din mijlocul stâncilor vor da glas.

14. Cel ce adăpi munţii din cele mai de deasupra ale Tale (lui), din rodul lucrurilor Tale se va sătura pământul.

15. Cel ce răsare iarbă dobitoacelor şi verdeaţă spre slujba oamenilor,

16. ca să scoată pâine din pământ; şi vinul veseleşte inima omului,

17. ca să veselească faţa cu untdelemn şi pâinea inimii omului o întăreşte.

18. Sătura-se-vor copacii câmpului, cedrii Libanului pe care i-ai sădit.

19. Acolo păsările îşi vor face cuib, locaşul erodiului le povăţuieşte pe ele.

20. Munţii cei înalţi cerbilor, piatra scăpare iepurilor.

21. Făcut-ai luna spre vremi, soarele şi-a cunoscut apusul său.

22. Pus-ai întuneric şi s-a făcut noapte; întru aceea vor trece toate fiarele pădurii.

23. Puii leilor răcnesc ca să apuce şi să ceară de la Dumnezeu mâncarea lor.

24. Răsărit-a soarele şi s-au adunat şi în culcuşurile lor se vor culca.

25. Ieşi-va omul la lucrul său şi la lucrarea sa până seara.

26. Cât s-au mărit lucrurile Tale, Doamne! Toate întru înţelepciune le-ai făcut, umplutu-s-a pământul de zidirea Ta.

27. Marea aceasta este mare şi largă; acolo se găsesc târâtoare cărora nu este număr, vietăţi mici cu mari.

28.Acolo corăbiile umblă, balaurul acesta, pe care l-ai zidit ca să-l batjocorești în ea.

29. Toate către Tine aşteaptă ca să le dai lor hrană la bună vreme; dându-le Tu lor vor aduna.

30. Deschizând Tu mâna, toate se vor umplea de bunătate, iar întorcându-Ţi Tu faţa, se vor tulbura.

31. Lua-vei duhul lor şi se vor sfârşi, şi în ţărâna lor se vor întoarce.

32. Trimite-vei Duhul Tău şi se vor zidi şi vei înnoi faţa pământului.

33. Fie slava Domnului în veac! Veseli-Se-va Domnul de lucrurile Sale.

34. Cel ce caută spre pământ şi-l face pe el de se cutremură; Cel ce Se atinge de munţi şi fumegă.

35. Cânta-voi Domnului în viaţa mea, cânta-voi Dumnezeului meu, până ce voi fi.

36. Îndulcească-se Lui vorba mea, şi (iar) eu mă voi veseli de Domnul.

37. Lipsească păcătoşii de pe pământ şi cei fără de lege, ca să nu mai fie ei. Binecuvântează, suflete al meu, pe Domnul!

Slavă…

*PSALMUL 104*

*Aliluia.*

1. Mărturisiţi-vă Domnului, şi chemaţi numele Lui, vestiţi între neamuri lucrurile Lui.

2. Cântaţi-I Lui şi-L lăudaţi pe El, povestiţi toate minunile Lui.

3. Lăudaţi-vă întru numele cel sfânt al Lui; veselească-se inima celor ce caută pe Domnul.

4. Căutaţi pe Domnul şi vă întăriţi, căutaţi faţa Lui pururea.

5. Aduceţi-vă aminte de minunile Lui, pe care le-a făcut, de înfricoşările Lui şi de judecăţile gurii Lui,

6. sămânţa lui Avraam, robii Lui, fiii lui Iacov, aleşii Lui.

7. Acesta este Domnul Dumnezeul nostru, în tot pământul judecăţile Lui.

8. Adusu-Şi-a aminte în veac de Aşezământul Legii Lui, de cuvântul pe care l-a poruncit la mii de neamuri,

9. pe care l-a aşezat lui Avraam, şi jurământul Său lui Isaac.

10. Şi l-a pus pe el lui Iacov, spre poruncă, şi lui Israel, spre Aşezământ veşnic,

11. zicând: „Ţie-ţi voi da pământul lui Hanaan, partea moştenirii voastre”.

12. Când erau ei puţini la număr, împuţinaţi şi străini (vremelnici) într-însul.

13. Şi au trecut din neam în neam şi de la o împărăţie la alt popor.

14. Nu a lăsat om să le facă strâmbătate şi a certat pentru dânşii împăraţi:

15. „Nu vă atingeţi de unşii Mei şi întru proorocii Mei nu vicleniţi”.

16. Şi a chemat foamete pe pământ şi toată întărirea pâinii o a sfărâmat.

17. Trimis-a înaintea lor om, rob s-a vândut Iosif.

18. Smerit-au în obezi picioarele lui; prin fier au trecut sufletul lui, până ce a venit cuvântul Lui.

19. Cuvântul Domnului l-a aprins pe el; trimis-a împăratul şi l-a slobozit pe el, boierul poporului, şi l-a lăsat pe el.

20. Pusu-l-a pe el domn casei lui şi boier (începător) a toată avuţia lui,

21. ca să înveţe pe boierii (începătorii) lui ca pe sine însuşi şi pe cei bătrâni ai lui să-i înţelepţească.

22. Şi a intrat Israel în Egipt şi Iacov a nemernicit (vremelnicit) în pământul lui Ham.

23. Şi l-a înmulţit pe poporul său foarte şi l-a întărit pe el mai mult decât pe vrăjmaşii lui.

24. Întors-a inima lui, ca să urască pe poporul Său, ca să viclenească întru slugile Lui.

25. Trimis-a pe Moise, sluga Sa, şi pe Aaron, pe care l-a ales Luişi.

26. Pus-a întru dânşii cuvintele semnelor Sale şi ale înfricoşărilor Sale în pământul lui Ham.

27. Trimis-a întuneric şi i-a întunecat, căci au amărât cuvintele Lui.

28. Întors-a apele lor în sânge şi a omorât peştii lor.

29. Scos-a pământul lor broaşte în cămările împăraţilor lor.

30. Zis-a, şi a venit muscă câinească şi muşiţă în toate hotarele lor.

31. Pus-a ploile lor grindină, foc arzând în pământul lor.

32. Şi a bătut viile lor şi smochinii lor şi a sfărâmat tot lemnul hotarului lor.

33. Zis-a, şi a venit lăcustă şi omidă, cărora nu era număr.

34. Şi au mâncat toată iarba în pământul lor şi au mâncat tot rodul pământului lor.

35. Şi a bătut pe tot întâiul-născut în pământul lor, pârga a toată osteneala lor.

36. Şi i-a scos pe ei cu argint şi cu aur şi nu era întru seminţiile lor bolnav.

37. Veselitu-s-a Egiptul întru ieşirea lor, căci căzuse frica peste dânşii.

38. Întins-a nor spre acoperirea lor, şi foc ca să lumineze lor noaptea.

39. Cerut-au, şi au venit cristei şi cu pâine cerească i-a săturat pe ei.

40. Desfăcut-a piatra şi au curs ape, curs-au râuri întru cele fără de apă.

41. Că Şi-a adus aminte de cuvântul Lui cel sfânt, cel către Avraam, robul Său.

42. Şi a scos pe poporul Său întru bucurie şi pe aleşii Săi întru veselie.

43. Şi le-a dat lor ţările neamurilor şi ostenelile popoarelor le-au moştenit,

44. ca să păzească dreptăţile Lui şi legea Lui să o caute.

Slavă…

CATISMA A CINCISPREZECEA

*PSALMUL 105*

*Aliluia.*

1. Mărturisiţi-vă Domnului, că este bun, că în veac este mila Lui.

2. Cine va grăi puterile Domnului, auzite va face toate laudele Lui?

3. Fericiţi cei ce păzesc judecata şi fac dreptate în toată vremea.

4. Adu-Ţi aminte de noi, Doamne, întru bunăvoinţa poporului Tău, cercetează-ne pe noi întru mântuirea Ta,

5. ca să vedem bunătatea aleşilor Tăi, să ne veselim întru veselia neamului Tău, să ne lăudăm cu moştenirea Ta.

6. Păcătuit-am cu părinţii noştri, nelegiuit-am, făcut-am nedreptate.

7. Părinţii noştri în Egipt n-au înţeles minunile Tale, și nu şi-au adus aminte de mulţimea milei Tale, și Te-au amărât, suindu-se la Marea Roşie.

8. Şi i-a mântuit pe ei pentru numele Său, ca să cunoască puterea Lui.

9. Şi a certat Marea Roşie şi a secat, şi i-a povăţuit pe dânşii întru adânc ca în pustie.

10. Şi i-a mântuit pe ei din mâna celui ce îi ura, şi i-a izbăvit pe ei din mâna vrăjmaşilor.

11. Acoperit-a apa pe cei ce-i strâmtorau pe ei, niciunul dintr-înşii n-a rămas.

12. Şi au crezut cuvântul Lui, şi au cântat laudei Lui.

13. Grăbitu-s-au, uitat-au lucrurile Lui, n-au suferit sfatul Lui.

14. Şi au poftit poftă în pustie, şi au ispitit pe Dumnezeu în loc fără de apă.

15. Şi le-a dat lor cererea lor, şi le-a dat lor saţiu în sufletele lor.

16. Şi au mâniat pe Moise în tabără, pe Aaron Sfântul Domnului.

17. S-a deschis pământul şi a înghiţit pe Datan, şi a acoperit pe adunarea lui Abiron.

18. Şi s-a aprins foc în adunarea lor, văpaie a ars pe păcătoşi.

19. Şi au făcut viţel în Horeb, şi s-au închinat celui cioplit.

20. Şi au schimbat slava Lui întru asemănare de viţel ce mănâncă iarbă.

21. Şi au uitat pe Dumnezeu, Cel ce i-a mântuit pe dânşii, pe Cel ce a făcut (lucruri) mari în Egipt, minunate în pământul lui Ham, înfricoşătoare în Marea Roşie.

22. Şi a zis să-i piardă pe dânşii, de n-ar fi stătut Moise cel ales al Lui întru zdrobire înaintea Lui, ca să întoarcă mânia Lui, ca să nu-i piardă pe ei.

23. Şi au defăimat pământul cel dorit, n-au crezut cuvântului Lui.

24. Și au cârtit în corturile lor, n-au ascultat glasul Domnului.

25. Şi a ridicat mâna Sa asupra lor, ca să-i surpe pe ei în pustie,

26. și ca să surpe sămânţa lor întru neamuri şi să-i risipească prin ţări.

27. Şi au jertfit lui Belfegor, şi au mâncat jertfele morţilor.

28. Şi L-au întărâtat pe El întru izvodirile lor, şi s-a înmulţit întru dânşii căderea.

29. Şi a stătut Finees, şi L-au îmblânzit, şi a încetat bătaia.

30. Şi i s-a socotit lui întru dreptate, din neam şi în neam până în veac.

31. Şi L-au mâniat pe El la apa certării (grăirii-împotrivă), şi s-a dosădit Moise pentru dânşii, că au amărât duhul lui, și au osebit întru buzele sale.

32. N-au pierdut neamurile de care le-a zis lor Domnul.

33. Şi s-au amestecat între păgâni (neamuri), şi au desprins lucrurile lor; şi au slujit celor ciopliţi ai lor, şi li s-a făcut lor spre sminteală.

34. Şi au jertfit pe fiii lor şi pe fiicele lor dracilor.

35. Şi au vărsat sânge nevinovat, sângele fiilor lor şi al fiicelor, pe care i-au jertfit celor ciopliţi ai lui Hanaan.

36. Şi s-au pângărit în pământul lor de sângele uciderii, şi s-au spurcat în faptele lor, şi au curvit întru izvodirile lor.

37. Şi S-a mâniat cu iuţime Domnul asupra poporului Său, şi a urât moştenirea Sa.

38. Şi i-a dat pe dânşii în mâinile vrăjmaşilor (nea-murilor), şi i-au stăpânit pe ei cei ce îi urau pe ei.

39. Şi i-au necăjit pe ei vrăjmaşii lor, şi i-au smerit sub mâinile lor.

40. De multe ori i-a izbăvit pe dânşii, iar ei L-au amărât pe El întru sfatul lor, şi s-au smerit întru fărădelegile lor.

41. Şi a văzut Domnul când se necăjeau ei, când a auzit El rugăciunea lor.

42. Şi Şi-a adus aminte de Aşezământul de Lege al Lui, şi S-a căit după mulţimea milei Sale.

43. Şi i-a dat pe ei spre milostivire înaintea tuturor celor ce i-au robit pe dânşii.

44. Mântuieşte-ne pe noi, Doamne, Dumnezeul nostru, şi ne adună din neamuri,

45. ca să se ne mărturisim numelui Tău celui sfânt, ca să ne fălim întru lauda Ta.

46. Bine este cuvântat Domnul, Dumnezeul lui Israel, din veac şi până în veac; şi va zice tot poporul: Fie, fie.

Slavă…

*PSALMUL 106*

*Aliluia.*

1. Mărturisiţi-vă Domnului, că este bun, că în veac este mila Lui.

2. Să zică cei mântuiţi de Domnul, pe care i-a izbăvit din mâna vrăjmaşului.

3. Din ţări i-a adunat pe dânşii, de la răsărituri şi de la apusuri, şi de la miazănoapte şi de la mare.

4. Rătăcit-au în pustiu fără apă, calea cetăţii de locuit n-au aflat.

5. Flămânzind şi însetând, sufletul lor într-înşii se sfârşea.

6. Şi au strigat către Domnul când se necăjeau ei, şi din nevoile lor i-a izbăvit pe ei.

7. Şi i-a povăţuit pe ei la calea dreaptă, ca să meargă în cetatea cea de locuit.

8. Mărturisească Domnului milele Lui, şi minunile Lui fiilor oamenilor.

9. Că a săturat suflet deşert, şi suflet flămând a umplut de bunătăţi.

10. Pe cei ce şedeau întru întuneric şi în umbra morţii, pe cei ferecaţi cu sărăcie şi cu fier.

11. Că au amărât cuvintele lui Dumnezeu, şi sfatul Celui Preaînalt l-au întărâtat.

12. Şi s-au smerit întru osteneli inimile lor; slăbit-au şi nu era cine să le ajute.

13. Şi au strigat către Domnul când se necăjeau ei, şi din nevoile lor i-a mântuit pe dânşii.

14. Şi i-a scos pe ei dintru întuneric şi din umbra morţii, și legăturile lor le-a rupt.

15. Mărturisească Domnului milele Lui şi minunile Lui fiilor oamenilor.

16. Că a sfărâmat porţi de aramă şi zăvoare de fier a frânt.

17. Sprijinitu-i-a pe ei din calea fărădelegii lor, că pentru fărădelegile lor s-au smerit.

18. Toată mâncarea o a urât sufletul lor, şi s-au apropiat până la porţile morţii.

19. Şi au strigat către Domnul când se necăjeau ei, şi din nevoile lor i-a mântuit pe dânşii.

20. Trimis-a Cuvântul Său şi i-a vindecat pe ei, şi i-a izbăvit pe ei din stricăciunile lor.

21. Mărturisească Domnului milele Lui şi minunile Lui fiilor oamenilor.

22. Şi să jertfească Lui jertfă de laudă, şi să vestească lucrurile Lui întru bucurie.

23. Cei ce se pogoară la mare în vase, cei ce fac lucrare în ape multe,

24. aceştia au văzut lucrările Domnului şi minunile Lui întru adânc.

25. Zis-a şi a stătut duhul viforului, şi s-au înălţat valurile ei.

26. Se suie până la ceruri şi se pogoară până în adâncuri, sufletul lor întru răutăţi se topea.

27. Tulburatu-s-au, clătitu-s-au ca cel ce se îmbată şi toată înţelepciunea lor s-a înghiţit.

28. Şi au strigat către Domnul când se necăjeau ei, şi din nevoile lor i-a scos pe dânşii.

29. Şi a poruncit viforului, şi a stătut întru linişte, şi au încetat valurile ei.

30. Şi s-au veselit că s-au alinat, şi i-a povăţuit pe dânşii la limanul voii Lui.

31. Mărturisească Domnului milele Lui, şi minunile Lui fiilor oamenilor.

32. Să-L înalţe pe Dânsul întru adunarea (biserica) poporului şi în scaunul bătrânilor să-L laude pe El.

33. Pus-a râurile întru pustie şi curgerile apelor întru sete;

34. pământul cel roditor întru sărătură, de răutatea celor ce locuiesc pe dânsul.

35. Pus-a pustiul întru iezere de ape şi pământul cel fără de apă întru curgeri de ape.

36. Şi a sălăşluit acolo pe cei flămânzi, şi a aşezat cetăţi de locuit.

37. Şi au semănat ţarine, şi au sădit vii, şi au făcut rod de sămânţă.

38. Şi i-a binecuvântat pe ei şi s-au înmulţit foarte, şi dobitoacele lor nu le-a împuţinat.

39. Şi s-au împuţinat şi s-au dosădit de necazul relelor şi de durere.

40. Vărsatu-s-a urgisire către mai-marii lor, şi i-a făcut pe ei să rătăcească în loc neumblat, şi nu în cale.

41. Şi a ajutat celui lipsit din sărăcie, şi i-a pus pe ei ca pe nişte oi de moştenire.

42. Vedea-vor drepţii şi se vor veseli, şi toată fărădelegea îşi va astupa gura sa.

43. Cine este înţelept şi va păzi acestea, şi va pricepe milele Domnului?

Slavă…

*PSALMUL 107*

*Cântare de psalm α lui David.*

1. Gata este inima mea, Dumnezeule, gata este inima mea, cânta-voi şi voi lăuda întru slava mea.

2. Deşteaptă-te slava mea! Deşteaptă-te psaltire şi alăută! Deştepta-mă-voi dimineaţa.

3. Mărturisi-mă-voi Ţie întru popoare, Doamne, cânta-voi Ţie întru neamuri.

4. Că mare este mila Ta deasupra cerurilor şi până la nouri adevărul Tău.

5. Înalţă-Te peste ceruri, Dumnezeule, şi peste tot pământul slava Ta.

6. Pentru ca să se izbăvească cei iubiţi ai Tăi, mântuieşte-mă cu dreapta Ta şi mă auzi.

7. Dumnezeu a grăit în cel sfânt al Său: „Înălţa-Mă-voi şi voi împărţi Sichemul şi valea locaşurilor o voi măsura.

8. Al Meu este Galaadul, al Meu este Manase, şi Efraim sprijinirea capului Meu, Iuda împăratul Meu.

9. Moab căldarea nădejdii Mele, spre Idumeea voi pune încălţămintea Mea, Mie cei de alt neam Mi s-au supus”.

10. Cine mă va duce la cetatea îngrădirii? Sau cine mă va povăţui până în Idumeea?

11. Au, nu Tu, Dumnezeule, Cel ce ne-ai lepădat pe noi? Şi, au, nu vei ieşi, Dumnezeule, întru puterile noastre?

12. Dă-ne nouă ajutor în necaz, și deşartă este mântuirea omului.

13. Întru Dumnezeu vom face puterea şi El va urgisi pe vrăjmaşii noştri.

*PSALMUL 108*

*Întru sfârşit; psalm a lui David.*

1. Dumnezeule, lauda Mea să nu o taci, că gura păcătosului şi a vicleanului s-au deschis asupra Mea.

2. Grăit-au împotriva Mea cu limbă vicleană, şi cu cuvinte de urâciune M-au înconjurat, şi s-au luptat cu Mine în zadar.

3. În loc să Mă iubească Mă cleveteau, iar Eu Mă rugam.

4. Şi au pus împotriva Mea rele în loc de bune şi urâciune în locul iubirii Mele.

5. Pune peste dânsul pe cel păcătos, şi diavolul să stea de-a dreapta lui.

6. Când se va judeca el să iasă osândit, și rugăciunea lui să se facă întru păcat.

7. Fie zilele lui puţine, şi dregătoria (episcopia) lui să ia altul.

8. Să fie feciorii lui orfani şi femeia lui văduvă.

9. Clătinându-se, să se strămute fiii lui şi să ceară, să se scoată din curţile casei lor.

10. Să cerceteze împrumutătorul toate, câte sunt ale lui, și să jefuiască străinii ostenelile lui.

11. Să nu-i fie lui sprijinitor, nici să fie îndurător spre orfanii lui.

12. Să fie feciorii lui întru pierzare, într-un neam să se stingă numele lui.

13. Pomenească-se fărădelegea părinţilor lui înaintea Domnului, şi păcatul maicii lui să nu se şteargă.

14. Să fie înaintea Domnului pururea şi să piară de pe pământ pomenirea lor.

15. Pentru că nu şi-a adus aminte a face milă, și a gonit pe omul cel lipsit şi sărac şi străpuns la inimă ca să-l omoare.

16. Şi a iubit blestemul, şi-i va veni lui; şi n-a voit binecuvântarea, şi se va depărta de la el.

17. Şi s-a îmbrăcat cu blestemul ca şi cu o haină, şi a intrat ca apa în măruntaiele lui, şi ca untuldelemn în oasele lui.

18. Să-i fie lui ca o haină cu care se îmbracă şi ca un brâu cu care pururea se încinge.

19. Acesta este lucrul celor ce Mă clevetesc pe mine la Domnul şi a celor ce grăiesc rele asupra sufletului Meu.

20. Şi Tu, Doamne, Doamne, fă cu Mine milă pentru numele Tău, că bună este mila Ta.

21. Izbăveşte-mă, că sărac şi lipsit sunt Eu, şi inima Mea S-a tulburat înlăuntrul Meu.

22. Ca umbra când se abate M-am pierdut, împrăştiatu-M-am ca lăcustele.

23. Genunchii Mei au slăbit de post şi carnea Mea s-a schimbat pentru untdelemn.

24. Şi Eu M-am făcut ocară lor, văzutu-M-au, clătinat-au capetele lor.

25. Ajută-Mi Mie, Doamne, Dumnezeul Meu; şi mă mântuieşte după mila Ta.

26. Şi să cunoască că mâna Ta este aceasta, şi Tu, Doamne, o ai făcut pe ea.

27. Blestema-vor ei, şi Tu vei binecuvânta; cei ce se scoală asupra Mea să se ruşineze, iar sluga Ta se va veseli.

28. Îmbracă-se cu ocară cei ce mă clevetesc pe Mine şi să se învelească ca şi cu un veşmânt cu rușinea lor.

29. Mărturisi-Mă-voi Domnului foarte cu gura Mea şi în mijlocul multora Îl voi lăuda pe El.

30. Că a stat de-a dreapta celui lipsit, ca să Mă mântuiască de cei ce gonesc sufletul Meu.

Slavă…

CATISMA A ŞAISPREZECEA

*PSALMUL 109*

*Psalm α lui David.*

1. Zis-a Domnul Domnului meu: Şezi de-a dreapta Mea, până ce voi pune pe vrăjmaşii Tăi aşternut picioarelor Tale.

2. Toiagul puterii va trimite Ţie Domnul din Sion, şi stăpâneşte în mijlocul vrăjmaşilor Tăi.

3. Cu Tine este începătoria în ziua puterii Tale, întru strălucirile sfinţilor Tăi.

4. Din pântecele mai-nainte de luceafăr Te-am născut. Juratu-S-a Domnul şi nu-I va părea rău (nu Se va căi): Tu eşti preot în veac după rânduiala lui Melchisedec.

5. Domnul este de-a dreapta Ta, sfărâmat-a în ziua mâniei (urgiei) Sale împăraţi.

6. Judeca-va întru neamuri, plini-va căderile, zdrobi-va capetele multora de pe pământ.

7. Din pârâu pe cale va bea, pentru aceasta va înălţa capul.

*PSALMUL 110*

*Aliluia.*

1. Mărturisi-mă-voi Ţie, Doamne, cu toată inima mea, în sfatul drepţilor şi în adunare.

2. Mari sunt lucrurile Domnului, dovedite întru toate voile Lui.

3. Mărturisire şi mare-cuviinţă este lucrul Lui, şi dreptatea Lui rămâne în veacul veacului.

4. Pomenire a făcut minunilor Sale, milostiv şi îndurat (este) Domnul.

5. Hrană a dat celor ce se tem de Dânsul, aduce-Şi-va aminte în veac de Aşezământul de Lege al Său.

6. Tăria lucrurilor Sale o a vestit poporului Său, ca să le dea lor moştenirea neamurilor.

7. Lucrurile mâinilor Lui, adevărul şi judecata; credincioase toate poruncile Lui.

8. Întărite în veacul veacului, făcute întru adevăr şi întru dreptate.

9. Izbăvire a trimis poporului Său, poruncit-a în veac Aşezământul de Lege al Său; Sfânt şi înfricoşă-tor este numele Lui.

10. Începutul înţelepciunii este frica Domnului, iar înţelegerea (priceperea) este bună tuturor celor ce o fac pe dânsa; lauda Lui rămâne în veacul veacului.

*PSALMUL 111*

*Aliluia.*

1. Fericit bărbatul care se teme de Domnul, întru poruncile Lui va voi foarte.

2. Puternică pe pământ va fi seminţia lui; neamul drepţilor se va binecuvânta.

3. Slavă şi bogăţie în casa lui, şi dreptatea lui rămâne în veac.

4. Răsărit-a întru întuneric lumină drepţilor; Cel milostiv şi îndurat și drept.

5. Bun este bărbatul care se îndură şi împrumută, tocmi-va cuvintele sale în judecată.

6. Că în veac nu se va clătina, întru pomenire veşnică va fi dreptul.

7. De auzul rău nu se va teme; gata este inima lui a nădăjdui în Domnul.

8. Întăritu-s-a inima lui; nu se va teme, până ce va privi asupra vrăjmaşilor săi.

9. Împrăştiat-a, dat-a săracilor, dreptatea lui rămâne în veacul veacului, cornul lui se va înălţa întru slavă.

10. Păcătosul va vedea şi se va mânia, cu dinţii săi va scrâşni şi se va topi; pofta păcătosului va pieri.

Slavă…

*PSALMUL 112*

*Aliluia.*

1. Lăudaţi tineri pe Domnul, lăudaţi numele Domnului.

2. Fie numele Domnului binecuvântat de acum şi până în veac.

3. De la răsăriturile soarelui până la apusuri lăudat este numele Domnului.

4. Înalt este peste toate neamurile Domnul, peste ceruri slava Lui.

5. Cine este ca Domnul Dumnezeul nostru? Cel ce locuieşte întru cele înalte şi spre cele smerite priveşte, în cer şi pe pământ.

6. Cel ce ridică de la pământ pe cel sărac şi din gunoi înalţă pe cel lipsit,

7. ca să-l aşeze pe el cu stăpânitorii (începătorii), cu stăpânitorii poporului Său.

8. Cel ce face a locui cea stearpă în casă, maica ce se veseleşte de feciori.

*PSALMUL 113*

*Aliluia.*

1. Întru ieşirea lui Israel din Egipt, a casei lui Iacov din popor barbar,

2. făcutu-s-a Iudeea sfinţirea Lui, Israel, stăpânirea Lui.

3. Marea a văzut şi a fugit, Iordanul s-a întors înapoi.

4. Munţii au săltat ca berbecii, şi dealurile, ca mieii oilor.

5. Ce este ţie, mare, că ai fugit? Şi tu, Iordane, că te-ai întors înapoi?

6. Munţilor, că aţi săltat ca berbecii, şi dealurilor, ca mieii oilor?

7. De faţa Domnului s-a clătinat pământul, de faţa Dumnezeului lui Iacov,

8. a Celui ce a întors piatra în iezere de ape, şi cea vârtoasă în izvoare de ape.

9. Nu nouă, Doamne, nu nouă, ci numelui Tău dă slavă, pentru mila Ta şi adevărul Tău.

10. Ca nu cândva să zică neamurile: Unde este Dumnezeul lor?

11. Iar Dumnezeul nostru, în cer şi pe pământ; toate câte a vrut a făcut.

12. Idolii neamurilor, argint şi aur, lucruri de mâini omeneşti.

13. Gură au, şi nu vor grăi; ochi au și nu vor vedea.

14. Urechi au, şi nu vor auzi: nări au, şi nu vor mirosi.

15. Mâini au, şi nu vor pipăi; picioare au, şi nu vor umbla; nu vor glăsui cu gâtlejul lor.

16. Asemenea lor să fie cei ce-i fac ei şi toţi cei ce nădăjduiesc (se încred) spre dânşii.

17. Casa lui Israel a nădăjduit spre Domnul; ajutorul şi apărătorul lor este.

18. Casa lui Aaron a nădăjduit spre Domnul; ajutorul şi apărătorul lor este.

19. Cei ce se tem de Domnul au nădăjduit spre Domnul; ajutorul şi apărătorul lor este.

20. Domnul, pomenindu-ne pe noi, ne-a binecuvântat; a binecuvântat casa lui Israel, a binecuvântat casa lui Aaron.

21. Binecuvântat-a pe cei ce se tem de Domnul, pe cei mici cu cei mari.

22. Adaugă Domnul spre noi, spre noi şi spre fiii noştri.

23. Binecuvântaţi sunteţi voi de Domnul, Cel ce a făcut cerul şi pământul.

24. Cerul cerului Domnului, iar pământul l-a dat fiilor oamenilor.

25. Nu cei morţi Te vor lăuda pe Tine, Doamne, nici toţi cei ce se pogoară în iad.

26. Ci noi, cei vii, vom binecuvânta pe Domnul de acum şi până în veac.

*PSALMUL 114*

*Aliluia.*

1. Iubit-am, că va auzi (a auzit) Domnul glasul rugăciunii (cererii) mele.

2. Că a plecat urechea Sa spre mine, şi în zilele mele Îl voi chema.

3. Cuprinsu-m-au durerile morţii, primejdiile iadului m-au aflat.

4. Necaz şi durere am aflat, şi numele Domnului am chemat: O, Doamne, izbăveşte sufletul meu.

5. Milostiv este Domnul şi drept şi Dumnezeul nostru miluieşte.

6. Cel ce păzeşte pe prunci Domnul; smeritu-m-am şi m-am mântuit.

7. Întoarce-te, suflete al meu, la odihna ta, că Domnul bine a făcut ţie.

8. Că a scos sufletul meu din moarte, ochii mei din lacrimi şi picioarele mele din alunecare.

9. Bine voi plăcea înaintea Domnului în latura celor vii.

Slavă…

*PSALMUL 115*

*Aliluia.*

1. Crezut-am, pentru aceea am grăit; iar eu m-am smerit foarte.

2. Şi am zis întru uimirea mea: Tot omul este mincinos.

3. Ce voi răsplăti Domnului, pentru toate câte mi-a răsplătit mie?

4. Paharul mântuirii voi lua, şi numele Domnului voi chema.

5. Rugăciunile mele Domnului voi da înaintea a tot poporul Lui.

6. Scumpă (Cinstită) este înaintea Domnului moartea cuvioşilor Lui.

7. O, Doamne, eu, robul tău; eu, robul Tău şi fiul roabei Tale; rupt-ai legăturile mele.

8. Ţie voi jertfi jertfă de laudă, şi întru numele Domnului voi chema.

9. Rugăciunile mele Domnului voi da înaintea a tot poporul Lui, în curțile casei Domnului, în mijlocul tău, Ierusalime.

*PSALMUL 116*

*Aliluia.*

1. Lăudaţi pe Domnul, toate neamurile, lăudaţi-L pe El toate popoarele.

2. Că s-a întărit mila Lui peste noi, şi adevărul Domnului rămâne în veac.

*PSALMUL 117*

*Aliluia.*

1. Mărturisiţi-vă Domnului, că e bun, că în veac este mila Lui.

2. Zică dar casa lui Israel că este bun, că în veac e mila Lui.

3. Zică dar casa lui Aaron că este bun, că în veac e mila Lui.

4. Zică toţi cei ce se tem de Domnul că este bun, că în veac e mila Lui.

5. Din necaz am chemat pe Domnul şi m-a auzit întru desfătare.

6. Domnul este mie ajutor, şi nu mă voi teme (de) ce-mi va face mie omul.

7. Domnul este mie ajutor, şi eu voi privi asupra vrăjmaşilor mei.

8. Bine este a nădăjdui (încrede) spre Domnul, decât a nădăjdui spre om.

9. Bine este a nădăjdui spre Domnul, decât a nădăjdui spre boieri (începători).

10. Înconjuratu-m-au toate neamurile, şi întru numele Domnului i-am înfrânt pe ei.

11. Înconjurând, m-au înconjurat, şi întru numele Domnului i-am înfrânt pe ei.

12. Înconjuratu-m-au ca albinele fagurul, şi s-au aprins ca focul în spini, şi întru numele Domnului i-am înfrânt pe ei.

13. Împins fiind, m-am povârnit să cad, şi Domnul m-a sprijinit.

14. Tăria mea şi lauda mea este Domnul, şi S-a făcut mie spre mântuire.

15. Glas de bucurie şi de mântuire în corturile drepţilor.

16. Dreapta Domnul a făcut putere, dreapta Domnului m-a înălţat, dreapta Domnului a făcut putere.

17. Nu voi muri, ci voi fi viu şi voi povesti lucrurile Domnului.

18. Certând, m-a certat Domnul, şi morţii nu m-a dat.

19. Deschideţi mie porţile (uşile) dreptăţii; întrând într-însele mă voi mărturisi Domnului.

20. Aceasta este poarta (uşa) Domnului, drepţii vor intra într-însa.

21. Mărturisi-mă-voi Ţie, că m-ai auzit, şi Te-ai făcut mie spre mântuire.

22. Piatra pe care n-au băgat-o în seamă ziditorii, aceasta s-a făcut în capul unghiului.

23. De la Domnul s-a făcut aceasta, şi este minunată întru ochii noştri.

24. Aceasta este ziua pe care a făcut-o Domnul; să ne bucurăm şi să ne veselim întru ea.

25. O, Doamne, mântuieşte! O, Doamne, bine-sporeşte!

26. Bine este cuvântat Cel ce vine întru numele Domnului; binecuvântatu-v-am pe voi din casa Domnului.

27. Dumnezeu este Domnul, şi S-a arătat nouă; tocmiţi sărbătoare întru împodobire cu cele frumoase, până la cornurile jertfelnicului.

28. Dumnezeul meu eşti Tu, şi mă voi mărturisi Ţie; Dumnezeul meu eşti Tu, şi Te voi înălţa.

29. Mărturisi-mă-voi Ţie, că m-ai auzit, şi Te-ai făcut mie spre mântuire.

30. Mărturisiţi-vă Domnului, că este bun, că în veac este mila Lui.

Slavă…

CATISMA A ŞAPTESPREZECEA

*PSALMUL 118*

*Aliluia.*

1. Fericiţi cei fără de prihană în cale, care umblă în legea Domnului.

2. Fericiţi cei ce cearcă mărturiile Lui, cu toată inima Îl vor căuta pe Dânsul.

3. Că nu cei ce lucrează fărădelegea au umblat în căile Lui.

4. Tu ai poruncit poruncile Tale ca să le păzească foarte.

5. O, de s-ar îndrepta căile mele, ca să păzesc îndreptările Tale!

6. Atunci nu mă voi ruşina, când voi căuta spre toate poruncile Tale.

7. Mărturisi-mă-voi Ţie întru îndreptarea inimii, întru învăţarea judecăţilor dreptăţii Tale.

8. Îndreptările Tale voi păzi, nu mă părăsi foarte.

9. Întru ce îşi va îndrepta tânărul calea sa? Întru păzirea cuvintelor Tale.

10. Cu toată inima Te-am căutat pe Tine, să nu mă lepezi de la poruncile Tale.

11. Întru inima mea am ascuns cuvintele Tale, ca să nu greşesc Ţie.

12. Binecuvântat eşti, Doamne, învaţă-mă îndreptările Tale.

13. Cu buzele mele am vestit toate judecăţile gurii Tale.

14. În calea mărturiilor Tale m-am desfătat, ca pentru toată bogăţia.

15. Întru poruncile Tale mă voi îndeletnici şi voi cunoaşte căile Tale.

16. Întru îndreptările Tale voi cugeta, nu voi uita cuvintele Tale.

17. Răsplăteşte robului Tău, viază-mă şi voi păzi cuvintele Tale.

18. Descoperă ochii mei, şi voi cunoaşte minunile din Legea Ta.

19. Pribeag (Locuitor vremelnic) sunt eu pe pământ, să nu ascunzi de mine poruncile Tale.

20. Dorit-a sufletul meu ca să poftească judecăţile Tale în toată vremea.

21. Certat-ai pe cei mândri; blestemaţi sunt cei ce se abat de la poruncile Tale.

22. Ia de la mine ocara şi defăimarea, că mărturiile Tale am căutat.

23. Pentru (Și) că au şezut boierii (începătorii), şi asupra mea cleveteau, iar robul Tău se îndeletnicea întru dreptăţile Tale.

24. Și că mărturiile Tale cugetarea mea sunt, şi sfaturile mele, îndreptările Tale.

25. Lipitu-s-a de pământ sufletul meu, viază-mă după cuvântul Tău.

26. Căile mele le-am vestit şi mai auzit; învaţă-mă îndreptările Tale.

27. Calea îndreptărilor Tale fă să o înţeleg, şi mă voi deprinde întru minunile Tale.

28. Dormit-a sufletul meu de trândăvie, întăreşte-mă întru cuvintele Tale.

29. Calea nedreptăţii depărteaz-o de la mine, şi cu Legea Ta mă miluieşte.

30. Calea adevărului am ales şi judecăţile Tale nu le-am uitat.

31. Lipitu-m-am de mărturiile Tale, Doamne, să nu mă ruşinezi.

32. Pe calea poruncilor Tale am alergat, când ai desfătat inima mea.

33. Lege pune mie, Doamne, calea îndreptărilor Tale şi o voi căuta pe dânsa totdeauna.

34. Înţelepţeşte-mă şi voi căuta Legea Ta, şi o voi păzi pe ea cu toată inima mea.

35. Povăţuieşte-mă în cărarea poruncilor Tale, că pe aceea am voit.

36. Pleacă inima mea spre mărturiile Tale, şi nu la lăcomie.

37. Întoarce ochii mei ca să nu vadă deşertăciune; în calea Ta mă viază.

38. Pune robului Tău cuvântul Tău întru frica Ta.

39. Şterge ocara mea, de care mă tem (neliniștesc), că judecăţile Tale sunt bune.

40. Iată, am dorit poruncile Tale; întru dreptatea Ta viază-mă.

41. Şi să vină peste mine mila Ta, Doamne, mântuirea Ta după cuvântul Tău.

42. Şi voi răspunde cuvânt celor ce mă ocărăsc, că am nădăjduit întru cuvintele Tale.

43. Să nu iei din gura mea cuvântul adevărului până la sfârşit; că întru judecăţile Tale am nădăjduit.

44. Şi voi păzi Legea Ta pururea, în veac şi în veacul veacului.

45. Şi am umblat întru lărgime, că poruncile Tale am cercetat.

46. Şi am grăit întru mărturiile Tale înaintea împăraţilor, şi nu m-am ruşinat.

47. Şi am cugetat la poruncile Tale, pe care le-am iubit foarte.

48. Şi am ridicat mâinile mele spre poruncile Tale, pe care le-am iubit, şi mă îndeletniceam întru îndreptările Tale.

49. Pomeneşte cuvintele Tale robului Tău, de care mi-ai dat nădejde.

50. Aceasta m-a mângâiat întru smerenia mea, că cuvântul Tău m-a viat.

51. Cei mândri au făcut călcare de lege foarte, iar de la Legea Ta nu m-am abătut.

52. Adusu-mi-am aminte de judecăţile Tale cele din veac, Doamne, şi m-am mângâiat.

53. Mâhnire m-a cuprins dinspre (de) cei păcătoşi, care părăsesc Legea Ta.

54. Lăudate erau de mine îndreptările Tale, în locul pribegiei mele.

55. Adusu-mi-am aminte noaptea de numele Tău, Doamne, şi am păzit Legea Ta.

56. Aceasta s-a făcut mie, că îndreptările Tale am căutat.

57. Partea mea eşti, Doamne, zis-am să păzesc Legea Ta.

58. Rugatu-m-am feţei Tale cu toată inima mea, miluieşte-mă după cuvântul Tău.

59. Cugetat-am la căile Tale, şi am întors picioarele mele la mărturiile Tale.

60. Gătitu-m-am şi nu m-am tulburat a păzi poruncile Tale.

61. Funiile păcătoşilor s-au înfăşurat împrejurul meu, şi Legea Ta n-am uitat.

62. În miezul nopţii m-am sculat, ca să mă mărturisesc Ţie, pentru judecăţile dreptăţilor Tale.

63. Părtaş sunt eu tuturor celor ce se tem de Tine, şi celor ce păzesc poruncile Tale.

64. De mila Ta, Doamne, este plin tot pământul, îndreptările Tale mă învaţă.

65. Bunătate ai făcut, Doamne, după cuvântul Tău cu robul Tău.

66. Bunătate şi învăţătură şi cunoştinţă mă învaţă, că poruncile Tale am crezut.

67. Mai-nainte de ce m-am smerit, eu am greşit; pentru aceasta, cuvântul Tău am păzit.

68. Bun eşti, Doamne, şi întru bunătatea Ta învaţă-mă îndreptările Tale.

69. Înmulţitu-s-a asupra mea nedreptatea celor mândri; iar eu cu toată inima mea voi cerceta poruncile Tale.

70. Închegatu-s-a ca laptele inima lor; iar eu la Legea Ta am cugetat.

71. Bine este mie că m-ai smerit, ca să învăţ îndreptările Tale.

72. Bună este mie Legea gurii Tale, mai vârtos (mult) decât mii de aur şi de argint.

Slavă…

STAREA A DOUA

73. Mâinile Tale m-au făcut şi m-au zidit; înţelepţeşte-mă şi voi învăţa poruncile Tale.

74. Cei ce se tem de Tine mă vor vedea şi se vor veseli, că întru cuvintele Tale am nădăjduit.

75. Cunoscut-am, Doamne, că drepte sunt judecăţile Tale şi întru adevăr m-ai smerit.

76. Facă-se dar mila Ta ca să mă mângâie, după cuvântul Tău robului Tău.

77. Să-mi vie mie îndurările Tale, şi voi fi viu; că Legea Ta cugetarea mea este.

78. Să se ruşineze cei mândri, că cu nedreptate au făcut fărădelege asupra mea; iar eu mă voi îndeletnici întru poruncile Tale.

79. Să mă întoarcă pe mine cei ce se tem de Tine şi cei ce cunosc mărturiile Tale.

80. Fie inima fără prihană întru îndreptările Tale, ca să nu mă ruşinez.

81. Stingă-se spre mântuirea Ta sufletul meu, întru cuvintele Tale am nădăjduit.

82. Sfârşitu-s-au ochii mei întru cuvântul Tău, zicând: „Când mă vei mângâia?”

83. Că m-am făcut ca un foale în brumă; îndreptările Tale nu le-am uitat.

84. Câte sunt zilele robului Tău? Când vei face mie judecată de către cei ce mă gonesc?

85. Spusu-mi-au mie călcătorii de lege bârfe, dar nu sunt ca Legea Ta, Doamne.

86. Toate poruncile Tale sunt adevăr; cu nedreptate m-au gonit, ajută-mi.

87. Puţin de nu m-au sfârşit pe mine pe pământ; iar eu n-am părăsit poruncile Tale.

88. După mila Ta viază-mă, şi voi păzi mărturiile gurii Tale.

89. În veac, Doamne, cuvântul Tău rămâne în cer.

90. În neam şi în neam adevărul Tău; întemeiat-ai pământul şi rămâne.

91. Cu rânduiala Ta rămâne ziua, că toate sunt slujitoare (roabe) Ţie.

92. Că de n-ar fi fost Legea Ta cugetarea mea, atunci aş fi pierit întru smerenia mea.

93. În veac nu voi uita îndreptările Tale, că într-însele m-ai viat.

MIJLOCUL

94. Al Tău sunt eu, mântuieşte-mă, că îndreptările Tale am căutat.

95. Pe mine m-au aşteptat păcătoşii ca să mă piardă; mărturiile Tale am cunoscut.

96. A toată isprava am văzut marginea; desfătată e porunca Ta foarte.

97. Cât am iubit Legea Ta, Doamne, toată ziua cugetarea mea este.

98. Mai mult decât pe vrăjmaşii mei m-ai înţelepţit cu porunca Ta, că în veac a mea este.

99. Mai mult decât toţi cei ce mă învaţă am înţeles, că la mărturiile Tale cugetarea mea este.

100. Mai mult decât bătrânii am priceput, că poruncile Tale am căutat.

101. De la toată calea cea rea am oprit picioarele mele, ca să păzesc cuvintele Tale.

102. De la judecăţile Tale nu m-am abătut, că Tu ai pus mie lege.

103. Cât sunt de dulci gâtlejului meu cuvintele Tale, mai mult decât mierea, gurii mele.

104. Din poruncile Tale am cunoscut, pentru aceasta am urât toată calea nedreptăţii.

105. Făclie (Luminător) picioarelor mele este Legea Ta şi lumină cărărilor mele.

106. Juratu-m-am şi am pus ca să păzesc judecăţile dreptăţii Tale.

107. Smeritu-m-am până la sfârşit: Doamne, viază-mă după cuvântul Tău!

108. Cele de bună voie ale gurii mele binevoieşte-le, Doamne, şi judecăţile Tale mă învaţă.

109. Sufletul meu în mâinile Tale este pururea şi Legea Ta n-am uitat.

110. Pus-au păcătoşii cursă mie şi de la poruncile Tale n-am rătăcit.

111. Moştenit-am mărturiile Tale în veac, că bucurie inimii mele sunt.

112. Plecat-am inima mea ca să fac îndreptările Tale în veac, pentru răsplătire.

113. Pe călcătorii de lege am urât, iar Legea Ta am iubit.

114. Ajutorul meu şi sprijinitorul meu eşti Tu, întru cuvintele Tale am nădăjduit.

115. Depărtaţi-vă de la mine cei ce vicleniţi, şi voi cerceta poruncile Dumnezeului meu.

116. Apără-mă după cuvântul Tău şi mă viază, şi nu mă ruşina pe mine de la aşteptarea mea.

117. Ajută-mi, şi mă voi mântui, şi voi cugeta întru îndreptările Tale pururea.

118. Defăimat-ai pe toţi cei ce se depărtează de îndreptările Tale, că nedreaptă este gândirea lor.

119. Călcători de lege am socotit pe toţi păcătoşii pământului, pentru aceasta am iubit mărturiile Tale.

120. Pătrunde cu frica Ta cărnurile mele, că de judecăţile Tale m-am temut.

121. Făcut-am judecată şi dreptate, nu mă da pe mine celor ce-mi fac strâmbătate.

122. Primeşte pe robul Tău întru bunătate, ca să nu mă clevetească cei mândri.

123. Ochii mei s-au stins spre mântuirea Ta şi spre cuvântul dreptăţii Tale.

124. Fă cu robul Tău după mila Ta şi întru îndreptările Tale mă învaţă.

125. Robul Tău sunt eu, înţelepţeşte-mă şi voi cunoaşte mărturiile Tale.

126. Vremea este a face Domnului, stricat-au Legea Ta.

127. Pentru aceasta am iubit poruncile Tale mai mult decât aurul şi topazul.

128. Pentru aceasta spre toate poruncile Tale m-am îndreptat, toată calea nedreaptă am urât.

129. Minunate sunt mărturiile Tale, pentru aceasta le-a cercetat pe ele sufletul meu.

130. Arătarea cuvintelor Tale luminează şi înţelepţeşte pe prunci.

131. Gura mea am deschis şi am tras duh, că de poruncile Tale am dorit.

Slavă…

STAREA A TREIA

132. Caută spre mine şi mă miluieşte, după judecata celor ce iubesc numele Tău.

133. Paşii mei îndreptează-i după cuvântul Tău, şi să nu mă stăpânească toată fărădelegea.

134. Izbăveşte-mă de clevetirea oamenilor, şi voi păzi poruncile Tale.

135. Faţa Ta arat-o peste robul Tău şi mă învaţă îndreptările Tale.

136. Pâraie de apă au izvorât ochii mei, pentru că n-am păzit Legea Ta.

137. Drept eşti, Doamne, şi drepte sunt judecăţile Tale.

138. Poruncit-ai dreptatea (a fi) mărturiile Tale şi adevărul foarte.

139. Topitu-m-a râvna Ta, că au uitat cuvintele Tale vrăjmaşii mei.

140. Cu foc lămurit este cuvântul Tău foarte, şi robul Tău l-a iubit pe el.

141. Mai tânăr sunt eu şi defăimat, iar îndreptările Tale nu le-am uitat.

142. Dreptatea Ta este dreptate în veac şi Legea Ta adevărul.

143. Necazuri şi nevoi m-au aflat; poruncile Tale sunt cugetarea (grija) mea.

144. Dreptate sunt mărturiile Tale în veac; înţelepţeşte-mă şi voi fi viu.

145. Strigat-am cu toată inima mea: Auzi-mă, Doamne, îndreptările Tale voi căuta.

146. Strigat-am către Tine, mântuieşte-mă, şi voi păzi mărturiile Tale.

147. Apucat-am înainte fără de vreme, şi am strigat; întru cuvintele Tale am nădăjduit.

148. Apucat-au ochii mei către dimineaţă, ca să cuget la cuvintele Tale.

149. Glasul meu auzi-l, Doamne, după mila Ta, după judecata Ta mă viază.

150. Apropiatu-s-au cei ce mă goneau pe nedrept, şi (iar) de la Legea Ta s-au depărtat.

151. Aproape eşti Tu, Doamne, şi toate căile Tale sunt adevărul.

152. Din început am cunoscut din mărturiile Tale, că în veac le-ai întemeiat pe ele.

153. Vezi smerenia mea şi mă scoate, că Legea Ta n-am uitat.

154. Judecă judecata mea şi mă izbăveşte; pentru cuvântul Tău mă viază.

155. Departe este de la cei păcătoşi mântuirea, că îndreptările Tale n-au căutat.

156. Îndurările Tale multe sunt, Doamne; după judecata Ta mă viază.

157. Mulţi sunt cei ce mă gonesc şi mă necăjesc; de la mărturiile Tale nu m-am abătut.

158. Văzut-am pe cei neînţelegători şi mă topeam, că cuvintele Tale nu le-au păzit.

159. Vezi că poruncile Tale le-am iubit; Doamne, întru mila Ta mă viază.

160. Începătura cuvintelor Tale este adevărul,

şi în veac toate judecăţile dreptăţii Tale.

161. Boierii (începătorii) m-au gonit în zadar şi de cuvintele Tale s-a înfricoşat (temut) inima mea.

162. Bucura-mă-voi eu de cuvintele Tale, ca cel ce a aflat prăzi multe.

163. Nedreptatea am urât şi m-am scârbit; iar Legea Ta am iubit.

164. De şapte ori pe zi Te-am lăudat, pentru judecăţile dreptăţii Tale.

165. Pace multă este celor ce iubesc Legea Ta, şi nu este lor (întru ei) sminteală.

166. Aşteptat-am mântuirea Ta, Doamne, şi poruncile Tale am iubit.

167. Păzit-a sufletul meu mărturiile Tale şi le-a iubit foarte.

168. Păzit-am poruncile Tale şi mărturiile Tale, că toate căile mele înaintea Ta sunt, Doamne.

169. Să se apropie rugăciunea mea înaintea Ta, Doamne, după cuvântul Tău mă înţelepţeşte.

170. Să intre rugăciunea mea înaintea Ta; Doamne, după cuvântul Tău mă izbăveşte.

171. Izbucni-vor buzele mele laudă, când mă vei învăţa îndreptările Tale.

172. Spune-va limba mea cuvintele Tale, că toate poruncile Tale sunt dreptate.

173. Fie mâna Ta să mă mântuiască, că poruncile Tale am ales.

174. Dorit-am de mântuirea Ta, Doamne, şi Legea Ta cugetarea mea

175. Viu va fi sufletul meu şi Te va lăuda; şi judecăţile Tale vor ajuta mie.

176. Rătăcit-am ca o oaie pierdută, caută pe robul Tău, că poruncile Tale nu le-am uitat.

Slavă…

CATISMA A OPTSPREZECEA

*PSALMUL 119*

*Cântarea treptelor.*

1. Către Domnul am strigat când m-am necăjit, şi m-a auzit.

2. Doamne, izbăveşte sufletul meu de buze nedrepte şi de limba vicleană.

3. Ce se va da ţie și ce se va adăuga ţie către limba vicleană?

4. Săgeţile celui puternic sunt ascuţite cu cărbuni pustiitori.

5. Vai mie! Că pribegia mea s-a îndelungat; sălăşluitu-m-am în sălaşele lui Chedar; mult a pribegit sufletul meu.

6. Cu cei ce urau pacea, făcător de pace eram; când grăiam lor, se luptau cu mine în zadar.

*PSALMUL 120*

*Cântarea treptelor.*

1. Ridicat-am ochii mei la munţi, de unde va veni ajutorul meu.

2. Ajutorul meu de la Domnul, Cel ce a făcut cerul şi pământul.

3. Să nu dai întru clătinare piciorul tău, nici să dormiteze Cel ce te păzeşte.

4. Iată, nu va dormita, nici nu va adormi Cel ce păzeşte pe Israel.

5. Domnul Te va păzi pe tine, Domnul este acoperământul tău peste mâna ta cea dreaptă.

6. Ziua soarele nu te va arde, nici luna noaptea.

7. Domnul te va păzi pe tine de tot răul, păzi-va Domnul sufletul tău.

8. Domnul va păzi intrarea ta şi ieşirea ta, de acum şi până în veac.

*PSALMUL 121*

*Cântarea treptelor.*

1. Veselitu-m-am de cei ce mi-au zis mie: În casa Domnului vom merge.

2. Stând erau picioarele noastre în curţile tale, Ierusalime.

3. Ierusalimul, cel zidit ca o cetate, a cărui împărtăşire e împreună.

4. Că acolo s-au suit seminţiile, seminţiile Domnului, mărturia lui Israel, ca să se mărturisească numelui Domnului.

5. Că acolo au şezut scaunele la judecată, scaunele din casa lui David.

6. Întrebaţi dar cele ce sunt spre pacea Ierusalimului, şi îndestulare celor ce te iubesc pe tine.

7. Fie pace întru puterea ta şi îndestulare întru zidurile (turnurile) tale.

8. Pentru fraţii mei şi pentru aproapele meu, am grăit adică pace pentru tine.

9. Pentru casa Domnului Dumnezeului nostru, am căutat cele bune ţie.

*PSALMUL 122*

*Cântarea treptelor.*

1. Către Tine am ridicat ochii mei, Cel ce locuieşti în cer.

2. Iată, precum sunt ochii slugilor (robilor) în mâinile stăpânilor (domnilor) lor, precum sunt ochii slujnicei în mâinile stăpânei (doamnei) sale, aşa sunt ochii noştri către Domnul Dumnezeul nostru, până ce Se va milostivi (îndura) spre noi.

3. Miluieşte-ne pe noi, Doamne, miluieşte-ne pe noi; că prea mult ne-am umplut de defăimare.

4. Prea mult s-a umplut sufletul nostru; ocară celor ce se îndestulează şi defăimare celor mândri.

*PSALMUL 123*

*Cântarea treptelor.*

1. De n-ar fi că Domnul era întru noi, zică dar Israel; de n-ar fi că Domnul era întru noi,

2. când s-au ridicat oamenii asupra noastră, iată, de vii ne-ar fi înghiţit pe noi.

3. Când s-a iuţit mânia lor asupra noastră, iată, apa ne-ar fi înecat pe noi.

4. Pârâu a trecut sufletul nostru; iată, sufletul nostru a trecut apa cea fără de stare.

5. Binecuvântat este Domnul, Care nu ne-a dat pe noi spre vânarea dinţilor lor.

6. Sufletul nostru ca o pasăre s-a izbăvit din cursa vânătorilor; cursa s-a sfărâmat şi noi ne-am izbăvit.

7. Ajutorul nostru întru numele Domnului, Cel ce a făcut cerul şi pământul.

Slavă…

*PSALMUL 124*

*Cântarea treptelor.*

1. Cei ce nădăjduiesc (se încred) în Domnul, ca muntele Sion; nu se va clătina în veac cel ce locuieşte în Ierusalim.

2. Munţi împrejurul lui, şi Domnul împrejurul poporului Său, de acum şi până în veac.

3. Că nu va lăsa Domnul toiagul păcătoşilor peste soarta drepţilor; ca să nu-şi întindă drepţii întru fărădelegi mâinile lor.

4. Fă bine, Doamne, celor buni şi celor drepţi cu inima.

5. Iar pe cei ce se abat la îndărătnicii, duce-i-va Domnul cu cei ce lucrează fărădelege. Pace peste Israel.

*PSALMUL 125*

*Cântarea treptelor.*

1. Când a întors Domnul robia Sionului, făcutu-ne-am ca nişte mângâiaţi.

2. Atunci s-a umplut de bucurie gura noastră şi limba noastră de veselie.

3. Atunci vor grăi întru neamuri: Mărit-a Domnul a face cu dânşii.

4. Mărit-a Domnul a face cu noi, ne-am făcut veselindu-ne.

5. Întoarce, Doamne, robia noastră, ca pâraiele în austru.

6. Cei ce seamănă cu lacrimi, cu bucurie vor secera.

7. Mergând, mergeau şi plângeau, aruncând seminţele lor.

8. Şi (Iar) venind, vor veni cu bucurie, luându-şi mănunchii lor.

*PSALMUL 126*

*Cântarea treptelor.*

1. De n-ar zidi Domnul casa, în zadar s-ar osteni cei ce zidesc.

2. De n-ar păzi Domnul cetatea, în zadar ar priveghea cel ce o păzeşte.

3. În deşert este vouă a mâneca, sculaţi-vă după ce aţi şezut, voi, cei ce mâncaţi pâinea durerii, când va da iubiţilor Săi somn.

4. Iată moştenirea Domnului, fiii, plata rodului pântecelui.

5. Ca nişte săgeţi în mâna celui puternic, aşa fiii celor scuturaţi (proscriși).

6. Fericit cel care-şi va împlini pofta sa dintr-înșii; nu se vor ruşina când vor grăi vrăjmaşilor lor în porţi.

*PSALMUL 127*

*Cântarea treptelor.*

1. Fericiţi toţi cei ce se tem de Domnul, care umblă în căile Lui.

2. Ostenelile roadelor tale vei mânca; fericit eşti, și bine-ţi va fi.

3. Femeia ta ca o vie bine-roditoare în laturile casei tale; fiii tăi ca nişte tinere odrasle de măslin împrejurul mesei tale.

4. Iată, aşa se va binecuvânta omul cel ce se teme de Domnul.

5. Binecuvânta-te-va Domnul din Sion şi vei vedea bunătăţile Ierusalimului în toate zilele vieţii tale.

6. Şi vei vedea pe fiii fiilor tăi. Pace peste Israel.

*PSALMUL 128*

*Cântarea treptelor.*

1. De multe ori s-au luptat cu mine din tinereţile mele, să zică dar Israel.

2. De multe ori s-au luptat cu mine din tinereţile mele şi nu m-au biruit (nu au putut asupra mea).

3. Pe spatele meu au lucrat păcătoşii, îndelungat-au fărădelegea lor.

4. Domnul cel drept a tăiat grumajii păcătoşilor.

5. Să se ruşineze şi să se întoarcă înapoi toţi cei ce urăsc Sionul.

6. Facă-se ca iarba de pe casă, care mai-nainte de smulgere s-a uscat.

7. De care nu şi-a umplut mâna sa cel ce seceră şi sânul său cel ce adună mănunchii.

8. Şi cei ce treceau n-au zis: „Binecuvântarea Domnului peste voi, binecuvântatu-v-am pe voi întru numele Domnului”.

Slavă…

*PSALMUL 129*

*Cântarea treptelor.*

1. Dintru adâncuri am strigat către Tine, Doamne: Doamne, auzi glasul meu.

2. Fie urechile Tale luând aminte spre glasul rugăciunii mele.

3. De Te vei uita la fărădelegi, Doamne, Doamne, cine va suferi? Că la Tine este milostivirea (curățirea).

4. Pentru numele Tău Te-am aşteptat (cu răbdare), Doamne; aşteptat-a (cu răbdare) sufletul meu spre (în) cuvântul Tău, nădăjduit-a sufletul meu spre Domnul.

5. Din straja dimineţii până în noapte, din straja dimineţii să nădăjduiască Israel spre Domnul.

6. Că la Domnul este mila şi multă izbăvire la El, şi El va izbăvi pe Israel de toate fărădelegile lui.

*PSALMUL 130*

*Cântarea treptelor.*

1. Doamne, nu s-a înălţat inima mea, nici ochii mei nu s-au înălţat.

2. Nici n-am umblat întru cele mari, nici întru cei mai minunaţi decât mine.

3. De nu m-aș (m-am) smerit (în cuget), ci aş fi (am) înălţat sufletul meu, ca cel înţărcat spre maica lui, aşa vei răsplăti spre sufletul meu.

4. Să nădăjduiască Israel spre Domnul de acum şi până în veac!

*PSALMUL 131*

*Cântarea treptelor.*

1. Adu-Ţi aminte, Doamne, de David şi de toată blândeţea lui,

2. cum s-a jurat Domnului, a făgăduit Dumnezeului lui Iacov:

3. De voi intra în locașurile casei mele, de mă voi sui pe patul aşternutului meu,

4. de voi da somn ochilor mei şi genelor mele dormitare, și odihnă tâmplelor mele,

5. până ce voi afla loc Domnului, locaş Dumnezeului lui Iacov.

6. Iată, am auzit pe el (ea) în Efrata; aflatu-l-am pe el (am aflat-o pe ea) în câmpiile dumbrăvii.

7. Intra-vom în locaşurile Lui, închina-ne-vom în locul unde au stătut picioarele Lui.

8. Scoală-Te, Doamne, întru odihna Ta, Tu şi Chivotul sfinţirii Tale.

9. Preoţii Tăi se vor îmbrăca cu dreptate şi cuvioşii Tăi se vor bucura.

10. Pentru David, sluga Ta, să nu întorci faţa unsului Tău.

11. Juratu-S-a Domnul lui David adevărul (cu adeverință), şi nu Se va lepăda de dânsa: Din rodul pântecelui tău voi pune pe scaunul tău.

12. De vor păzi fiii tăi aşezământul de Lege al Meu şi mărturiile Mele acestea, pe care îi voi învăţa pe ei,

13. şi fiii lor până în veac vor şedea pe scaunul tău.

14. Că a ales Domnul Sionul, osebitu-l-a pe dânsul (a osebit-o pe ea[[1]](#footnote-2)) spre locaş Luişi.

15. Acesta (Aceasta) e odihna Mea în veacul veacului; aici voi locui, că l-am ales pe el (am ales-o pe ea).

16. Vânatul lui (ei), binecuvântându-l îl voi binecuvânta, pe săracii lui (ei) îi voi sătura de pâine.

17. Pe preoţii lui (ei) îi voi îmbrăca cu mântuire, şi cuvioşii lui (ei) cu bucurie se vor bucura.

18. Acolo voi răsări cornul lui David, gătit-am luminător unsului Meu.

19. Pe vrăjmaşii Lui îi voi îmbrăca cu ruşine, iar peste Dânsul va înflori sfinţenia Mea.

*PSALMUL 132*

*Cântarea treptelor.*

1. Iată acum ce este bun ori ce este veselitor, fără numai a locui fraţii împreună?

2. Ca mirul pe cap, ce se pogoară pe barbă, pe barba lui Aaron, care se pogoară pe marginea îmbrăcămintei lui.

3. Ca roua Ermonului, ce se pogoară pe munţii Sionului.

4. Că acolo a poruncit Domnul binecuvântarea şi viaţa până în veac.

*PSALMUL 133*

*Cântarea treptelor.*

1. Iată acum binecuvântaţi pe Domnul toate slugile Domnului, cei ce staţi în casa Domnului, în curţile casei Dumnezeului nostru.

2. În nopţi ridicaţi mâinile voastre la cele sfinte şi binecuvântaţi pe Domnul.

3. Binecuvânta-te-va Domnul din Sion, Cel ce a făcut cerul şi pământul.

Slavă…

CATISMA A NOUĂSPREZECEA

*PSALMUL 134*

*Aliluia.*

1. Lăudaţi numele Domnului, lăudaţi slugi (robi) pe Domnul,

2. cei ce staţi în casa Domnului, în curţile casei Dumnezeului nostru.

3. Lăudaţi pe Domnul, că e bun Domnul; cântaţi numele Lui, că este bun.

4. Că pe Iacov a ales Luişi Domnul, pe Israel spre moştenirea Lui.

5. Că eu am cunoscut că este mare Domnul, și Domnul nostru peste toţi dumnezeii.

6. Toate, câte a vrut Domnul, a făcut în cer şi pe pământ, în mări şi întru toate adâncurile.

7. Ridicând nori de la marginea pământului, fulgerele spre ploaie le-a făcut; Cel ce scoate vânturile din vistieriile Sale.

8. Care a bătut pe cei întâi născuţi ai Egiptului, de la om până la dobitoc.

9. Trimis-a semne şi minuni (înfricoșătoare) în mijlocul tău, Egipte, întru Faraon şi întru toate slugile lui.

10. Care a bătut neamuri multe, și a ucis împăraţi tari.

11. Pe Sion, împăratul Amoreilor și pe Og, împăratul Vasanului și toate împărăţiile lui Hanaan.

12. Şi a dat pământul lor moştenire, moştenire lui Israel, poporului Său.

13. Doamne, numele Tău este în veac, și pomenirea Ta în neam şi în neam.

14. Că va judeca Domnul pe poporul Său, și spre (pe) slugile Sale se va milostivi (le va mângâia).

15. Idolii neamurilor, argint şi aur, lucruri de mâini omeneşti.

16. Gură au şi nu vor grăi, ochi au şi nu vor vedea.

17. Urechi au şi nu vor auzi, că nici nu este duh în gura lor.

18. Asemenea lor să fie cei ce fac acestea, și toţi cei ce nădăjduiesc (se încred) într-înşii.

19. Casa lui Israel, binecuvântaţi pe Domnul; casa lui Aaron, binecuvântaţi pe Domnul; casa lui Levi, binecuvântaţi pe Domnul.

20. Cei ce vă temeţi de Domnul, binecuvântaţi pe Domnul.

21. Bine este cuvântat Domnul din Sion, Cel ce locuieşte în Ierusalim.

*PSALMUL 135*

*Aliluia.*

1. Mărturisiţi-vă Domnului, că este bun, că în veac este mila Lui.

2. Mărturisiţi-vă Dumnezeului dumnezei-lor, că în veac e mila Lui.

3. Mărturisiţi-vă Domnului domnilor, că în veac e mila Lui.

4. Celui ce a făcut minuni mari, Unuia, că în veac e mila Lui.

5. Celui ce a făcut cerurile cu pricepere, că în veac e mila Lui.

6. Celui ce a întărit pământul peste ape, că în veac e mila Lui.

7. Celui ce a făcut luminători mari, Unuia, că în veac e mila Lui;

8. Soarele spre stăpânirea zilei, că în veac e mila Lui.

9. Luna şi stelele spre stăpânirea nopţii, că în veac e mila Lui.

10. Celui ce a bătut Egiptul cu cei întâi-născuţi ai lor, că în veac e mila Lui.

11. Şi a scos pe Israel din mijlocul lor, că în veac e mila Lui.

12. Cu mână tare şi cu braţ înalt, că în veac e mila Lui.

13. Celui ce a despărţit Marea Roşie în despărţituri, că în veac e mila Lui.

14. Şi a trecut pe Israel prin mijlocul ei, că în veac e mila Lui.

15. Şi a scuturat pe Faraon şi puterea lui în Marea Roşie, că în veac e mila Lui.

16. Celui ce a trecut pe poporul Său prin pustie, că în veac e mila Lui.

17. Celui ce a bătut împăraţi mari, că în veac e mila Lui.

18. Şi a omorât împăraţi tari, că în veac e mila Lui.

19. Pe Sion, împăratul Amoreilor, că în veac e mila Lui.

20. Şi pe Og, împăratul Vasanului, că în veac e mila Lui.

21. Şi le-a dat pământul lor moştenire; că în veac e mila Lui.

22. Moştenire lui Israel, slugii Sale; că în veac e mila Lui.

23. Că întru smerenia noastră ne-a pomenit pe noi Domnul, că în veac e mila Lui.

24. Şi ne-a izbăvit pe noi de vrăjmaşii noştri, că în veac e mila Lui.

25. Cel ce dă hrană la tot trupul, că în veac e mila Lui.

26. Mărturisiţi-vă Dumnezeului ceresc (cerului), că în veac e mila Lui.

*PSALMUL 136*

*A lui David pentru Ieremia.*

1. La râurile Babilonului, acolo am şezut şi am plâns, când ne-am adus aminte de Sion.

2. În sălcii, în mijlocul lor, am spânzurat organele noastre.

3. Că acolo ne-au întrebat pe noi, cei ce ne-au robit pe noi, cuvinte de cântări, și cei ce ne-au dus (depărtat) pe noi: Cântare cântaţi nouă din cântările Sionului.

4. Cum vom cânta cântarea Domnului în pământ străin?

5. De te voi uita, Ierusalime, uitată să fie dreapta mea.

6. Să se lipească limba mea de grumazul meu de nu-mi voi aduce aminte de tine, de nu voi punea înainte Ierusalimul, ca întru începutul veseliei mele.

7. Adu-Ţi aminte, Doamne, de fiii lui Edom, în ziua Ierusalimului, care ziceau: Stricaţi-l, stricaţi-l, până la temeliile lui!

8. Fiica Babilonului, ticăloasa, fericit cel ce va răsplăti ţie răsplătirea ta, cu care ai răsplătit nouă.

9. Fericit care va apuca şi va lovi pruncii tăi de piatră.

Slavă…

*PSALMUL 137*

*Psalm a lui David, Agheu și Zaharia.*

1. Mărturisi-mă-voi Ţie, Doamne, cu toată inima mea, şi înaintea îngerilor voi cânta Ţie, că ai auzit toate graiurile gurii mele.

2. Închina-mă-voi către Biserica Ta cea sfântă şi mă voi mărturisi numelui Tău, întru (pe) mila Ta şi adevărul Tău, că ai mărit peste tot numele cel sfânt al Tău.

3. În orice zi Te voi chema, degrab mă auzi; înmulţi-mă-vei în sufletul meu cu puterea Ta.

4. Mărturisească-se Ţie, Doamne, toţi împăraţii pământului, că au auzit toate graiurile gurii Tale.

5. Şi să cânte întru cântările Domnului, că mare este slava Domnului.

6. Că înalt este Domnul şi la cele smerite priveşte, şi cele înalte de departe le cunoaşte.

7. De voi merge în mijlocul necazului, mă vei via; pes­te mânia vrăjmaşilor mei ai întins mâinile Tale, şi m-a mântuit dreapta Ta.

8. Domnul va răsplăti pentru mine. Doamne, mila Ta este în veac, lucrurile mâinilor Tale nu le trece cu vederea.

*PSALMUL 138*

*Întru sfârșit; a lui David, psalm lui Zaharia întru risipire.*

1. Doamne, cercatu-m-ai şi m-ai cunoscut, Tu ai cunoscut şederea şi scularea mea, Tu ai priceput gândurile mele de departe.

2. Cărarea mea şi funia mea Tu le-ai cercetat, și toate căile mele mai-nainte le-ai văzut, că nu este vicleşug în limba mea.

3. Iată, Doamne, Tu ai cunoscut toate cele de pe urmă şi cele de demult (din început), Tu m-ai zidit şi ai pus peste mine mâna Ta.

4. Minunată s-a făcut cunoştinţa Ta din mine, întăritu-s-a, nu voi putea spre dânsa.

5. Unde mă voi duce de la Duhul Tău? Şi de la Faţa Ta unde voi fugi?

6. De mă voi sui în cer, Tu acolo eşti; de mă voi pogorî în iad, de faţă eşti.

7. De voi lua aripile mele de dimineaţă şi mă voi sălăşlui la marginile mării,

8. că şi acolo mâna Ta mă va povăţui, şi mă va ţine dreapta Ta.

9. Şi am zis: Așa dar întunericul mă va acoperi, și noaptea este luminare întru desfătarea mea.

10. Că întunericul nu se va întuneca pentru (de) Tine, şi noaptea ca ziua se va lumina; precum este întunericul ei, aşa este şi lumina ei.

11. Că Tu ai zidit rărunchii mei, Doamne, sprijinitu-m-ai din pântecele maicii mele.

12. Mărturisi-mă-voi Ţie, căci cu înfricoşare Te-ai minunat; minunate sunt lucrurile Tale, şi sufletul meu le cunoaşte foarte.

13. Nu s-a ascuns osul meu de la Tine, pe care l-ai făcut în ascuns, şi statul (ipostasul) meu întru cele mai de jos ale pământului.

14. Cel nelucrat al meu l-a văzut ochii Tăi, şi în cartea Ta toţi se vor scrie; zile se vor zidi, şi niciuna întru dânşii.

15. Iar mie foarte îmi sunt cinstiţi prietenii Tăi, Dumnezeule, foarte s-au întărit începătoriile lor.

16. Număra-voi pe dânşii, şi mai mult decât nisipul se vor înmulţi; sculatu-m-am şi încă sunt cu Tine.

17. De ai omorî pe păcătoşi, Dumnezeule; bărbaţi ai sângiurilor, abateţi-vă de la mine.

18. Că pricitori (gâlcevitori) sunteţi întru gânduri; lua-vor întru deşertăciuni cetăţile Tale.

19. Au nu pe cei ce Te urăsc pe Tine, Doamne, am urât? Şi asupra vrăjmaşilor Tăi m-am topit?

20. Cu ură desăvârşită îi uram pe ei, neprieteni (vrăjmași) mi s-au făcut mie.

21. Încearcă-mă, Dumnezeule, şi cunoaşte inima mea, cearcă-mă şi cunoaşte cărările mele.

22. Şi vezi de este calea fărădelegii întru mine, şi mă îndreptează în calea cea veşnică.

*PSALMUL 139*

*Întru sfârșit; psalm al lui David.*

1. Scoate-mă, Doamne, de la omul viclean, de bărbatul nedrept mă izbăveşte,

2. care cugetau nedreptate în inimă, toată ziua rânduiau războaie.

3. Ascuţit-au limba lor ca de şarpe, otravă de aspidă sub buzele lor.

4. Păzeşte-mă, Doamne, de mâna păcătosului, de la oamenii nedrepţi mă scoate, care au gândit să împiedice paşii mei.

5. Ascuns-au mândrii, cursă mie, și cu funii au întins cursă picioarelor mele, pe lângă cărare sminteli mi-au pus mie.

6. Zis-am Domnului: Dumnezeul meu eşti Tu; ascultă, Doamne, glasul rugăciunii mele.

7. Doamne, Doamne, puterea mântuirii mele, umbrit-ai peste capul meu în ziua de război.

8. Să nu mă dai, Doamne, de la dorirea mea celui păcătos; gândit-a împotriva mea, să nu mă părăseşti, ca nu cândva să se înalţe.

9. Capul înconjurării lor, osteneala buzelor lor îi va acoperi pe dânşii.

10. Cădea-vor peste dânşii cărbuni aprinși, în foc surpa-voi pe ei, în ticăloşie nu vor putea răbda.

11. Omul limbut nu se va îndrepta pe pământ, pe bărbatul nedrept relele îl vor vâna spre stricăciune.

12. Cunoscut-am, că va face Domnul judecată săracilor şi izbândă (dreptate) lipsiţilor.

13. Însă drepţii se vor mărturisi numelui Tău, şi vor locui drepţii împreună cu Faţa Ta.

Slavă…

*PSALMUL 140*

*Psalm a lui David.*

1. Doamne, strigat-am către Tine, auzi-mă; ia aminte glasul rugăciunii mele când strig către Tine.

2. Să se îndrepteze rugăciunea mea, ca tămâia înaintea Ta, ridicarea mâinilor mele, jertfă de seară.

3. Pune, Doamne, strajă gurii mele şi uşă de îngrădire împrejurul buzelor mele.

4. Să nu abaţi (pleci) inima mea spre cuvinte de vicleşug, ca să aduc pricinile cele din păcate (pretextându-Ți pricini în păcate),

5. cu oameni cei ce lucrează fărădelegea, şi nu mă voi însoţi cu aleşii lor.

6. Certa-mă-va dreptul cu milă şi mă va mustra; iar untdelemnul păcătosului să nu ungă capul meu.

7. Că încă şi rugăciunea mea este întru bune-vrerile lor; înghiţitu-s-au lângă piatră judecătorii lor.

8. Auzi-se-vor graiurile mele, că s-au îndulcit; ca o brazdă de pământ s-au rupt pe pământ, risipitu-s-au oasele lor lângă iad.

9. Căci către Tine, Doamne, Doamne, ochii mei, spre Tine au nădăjduit, să nu iei sufletul meu.

10. Păzeşte-mă de cursa care mi-au pus mie şi de smintelile celor ce fac fărădelege (lucrătorilor fărădelegii).

11. Cădea-vor în mreaja lor păcătoşii; deosebi sunt eu până ce voi trece.

*PSALMUL 141*

*De pricepere, lui David, când era el în peşteră rugându-se.*

1. Cu glasul meu către Domnul am strigat, cu glasul meu către Domnul m-am rugat.

2. Vărsa-voi înaintea Lui rugăciunea mea, necazul meu înaintea Lui voi spune.

3. Când lipsea dintru mine duhul meu, și Tu ai cunoscut cărările mele.

4. În calea aceasta, în care am umblat, ascuns-au cursă mie.

5. Luat-am seama de-a dreapta şi am privit şi nu era cine să mă cunoască.

6. Pierit-a fuga de la mine şi nu este cel ce caută sufletul meu.

7. Strigat-am către Tine, Doamne; zis-am: „Tu eşti nădejdea mea, partea mea eşti în pământul celor vii”.

8. Ia aminte la rugăciunea mea, că m-am smerit foarte.

9. Izbăveşte-mă de cei ce mă prigonesc, că s-au întărit mai vârtos (mult) decât mine.

10. Scoate din temniţă sufletul meu, ca să se mărturisească numelui Tău.

11. Pe mine mă aşteaptă drepţii, până ce-mi vei răsplăti mie.

*PSALMUL 142*

*Psalm lui David, când îl gonea pe el Abesalom, fiul lui.*

1. Doamne, auzi rugăciunea mea, ia în urechi (ascultă) cererea mea, întru adevărul Tău, auzi-mă întru dreptatea Ta.

2. Şi să nu intri la judecată cu robul Tău, că nu se va îndrepta înaintea Ta tot cel viu.

3. Că a prigonit vrăjmaşul sufletul meu, smerit-a la pământ viaţa mea.

4. Aşezatu-m-a întru cele întunecate, ca pe morţii veacului, și s-a mâhnit întru mine duhul meu, întru mine s-a tulburat inima mea.

5. Adusu-mi-am aminte de zilele cele din început, cugetat-am la toate lucrurile Tale, la faptele mâinilor Tale m-am gândit.

6. Tins-am către Tine mâinile mele, sufletul meu ca un pământ fără de apă Ţie.

7. Degrab auzi-mă, Doamne, slăbit-a duhul meu.

8. Să nu întorci faţa Ta de la mine, şi mă voi asemăna celor ce se pogoară în groapă.

9. Auzită fă mie dimineaţa mila Ta, că spre Tine am nădăjduit.

10. Arată-mi mie, Doamne, calea în care voi merge, că la Tine am ridicat sufletul meu.

11. Scoate-mă de la vrăjmaşii mei, Doamne, la Tine am scăpat, învaţă-mă să fac voia Ta, că Tu eşti Dumnezeul meu.

12. Duhul Tău Cel bun mă va povăţui la pământul cel drept; pentru numele Tău, Doamne, mă vei via.

13. Întru dreptatea Ta vei scoate din necaz sufletul meu şi întru mila Ta vei sfârşi (prăpădi) pe vrăjmaşii mei.

14. Şi vei pierde pe toţi cei ce necăjesc sufletul meu, că eu sunt robul Tău.

Slavă…

CATISMA A DOUĂZECEA

*PSALMUL 143*

*Α lui David, către Goliat.*

1. Bine este cuvântat Domnul Dumnezeul meu Cel ce învaţă mâinile mele spre oștire, şi degetele mele la război.

2. Mila mea şi scăparea mea, sprijinitorul meu şi izbăvitorul meu.

3. Scutitorul (Apărătorul) meu şi întru El am nădăjduit, Cel ce supune pe poporul meu sub mine.

4. Doamne, ce este omul, că Te-ai (făcut) cunoscut lui, sau fiul omului, că-l socoteşti pe el?

5. Omul deşertăciunii s-a asemănat, zilele lui ca umbra trec.

6. Doamne, pleacă cerurile şi Te pogoară; atinge-Te de munţi, şi vor fumega.

7. Fulgeră fulger şi-i vei risipi pe ei, trimite săgeţile Tale şi-i vei tulbura pe ei.

8. Trimite mâna Ta dintru înălţime; scoate-mă şi mă izbăveşte din ape multe, din mâna fiilor celor străini.

9. A căror gură a grăit deşertăciune, şi dreapta lor este dreapta nedreptăţii.

10. Dumnezeule, cântare nouă voi cânta Ţie, în psaltire cu zece strune voi cânta Ţie,

11. Celui ce dai mântuire împăraţilor; Celui ce izbăveşte pe David, robul Său, de sabie cumplită (vicleană).

12. Izbăveşte-mă şi mă scoate din mâna fiilor străini, a căror gură a grăit deşertăciune şi dreapta lor este dreapta nedreptăţii.

13. Ai căror fii ca nişte saduri tinere, înfipte (întărite) întru tinereţile lor.

14. Fiicele lor înfrumuseţate, împodobite ca asemănarea templului.

15. Cămările lor pline, vărsându-se din aceasta în aceea.

16. Oile lor mult-fătătoare, înmulţindu-se întru ieşirile lor; boii lor graşi.

17. Nu este cădere de gard, nici trecătoare, nici strigare în uliţele lor.

18. Fericit-au pe poporul, căruia sunt acestea; fericit poporul căruia Domnul e Dumnezeul lui!

*PSALMUL 144*

*Laudei lui David.*

1. Înalţa-Te-voi, Dumnezeul meu, Împăratul meu, şi voi binecuvânta numele Tău în veac şi în veacul veacului.

2. În toate zilele Te voi binecuvânta şi voi lăuda numele Tău în veac şi în veacul veacului.

3. Mare este Domnul şi lăudat foarte şi măririi Lui nu este sfârşit (margini).

4. Neamul şi neamul vor lăuda lucrurile Tale şi puterea Ta o vor vesti.

5. Mare-cuviinţa slavei sfinţeniei Tale vor grăi şi minunile Tale vor povesti.

6. Şi puterea celor înfricoşate ale Tale o vor spune, şi mărirea Ta vor povesti.

7. Pomenirea mulţimii bunătăţii Tale vor vesti şi de dreptatea Ta se vor bucura.

8. Îndurat şi milostiv este Domnul, îndelung-răbdător şi mult-milostiv.

9. Bun este Domnul tuturor şi îndurările Lui peste toate lucrurile Lui.

10. Mărturisească-se Ţie, Doamne, toate lucrurile Tale, şi cuvioşii Tăi să Te binecuvânteze.

11. Slava împărăţiei Tale vor spune şi puterea Ta vor grăi,

12. ca să facă cunoscute fiilor omeneşti stăpânirea Ta şi slava marii-cuviinţe a împărăţiei Tale.

13. Împărăţia Ta este Împărăţia tuturor veacuri-lor şi stăpânirea Ta întru tot neamul şi neamul.

14. Credincios este Domnul întru toate cuvintele Sale şi cuvios întru toate lucrările Sale.

15. Aproape este (Sprijinește) Domnul de toţi cei ce cad şi îndreaptă pe cei surpaţi.

16. Ochii tuturor spre Tine nădăjduiesc şi Tu le dai lor hrană la bună-vreme.

17. Deschizi Tu mâna Ta şi saturi pe tot cel viu de bunăvoinţă.

18. Drept este Domnul întru toate căile Sale şi cuvios întru toate lucrurile Sale.

19. Aproape este Domnul de toţi cei ce-L cheamă pe El, de toţi cei ce-L cheamă pe El întru adevăr.

20. Voia celor ce se tem de El va face şi rugăciunea lor va auzi şi-i va mântui pe dânşii.

21. Păzeşte Domnul pe toţi cei ce-L iubesc pe El şi pe toţi păcătoşii îi va pierde.

22. Lauda Domnului va grăi gura mea şi să binecuvânteze tot trupul numele cel sfânt al Lui, în veac şi în veacul veacului.

Slavă…

*PSALMUL 145*

*Aliluia; lui Agheu și Zahariei.*

1. Laudă, suflete al meu, pe Domnul; lăuda-voi pe Domnul în viaţa mea, cânta-voi Dumnezeului meu până ce voi fi.

2. Nu vă încredeți spre boieri (începători), spre fiii oamenilor, întru care nu este mântuire.

3. Ieşi-va duhul lui şi se va întoarce în pământul lui.

4. În ziua aceea vor pieri toate gândurile lui.

5. Fericit este căruia Dumnezeul lui Iacov este ajutorul lui, nădejdea lui spre Domnul Dumnezeul lui,

6. spre Cel ce a făcut cerul şi pământul, marea şi cele ce sunt într-însele,

7. spre Cel ce păzeşte adevărul în veac, spre Cel ce face judecată celor năpăstuiţi, spre Cel ce dă hrană celor flămânzi.

8. Domnul dezleagă pe cei ferecaţi în obezi, Domnul înţelepţeşte orbii, Domnul ridică pe cei surpaţi, Domnul iubeşte pe cei drepţi, Domnul păzeşte pe cei nemernici.

9. Pe orfan şi pe văduvă va primi şi calea păcătoşilor o va pierde.

10. Împărăţia-va Domnul în veac, Dumnezeul Tău, Sioane, în neam şi în neam.

*PSALMUL 146*

*Aliluia; lui Agheu și Zahariei.*

1. Lăudaţi pe Domnul, că e bun psalmul; Dumnezeului nostru să I se îndulcească lauda.

2. Zidind Domnul Ierusalimul, risipirile lui Israel le va aduna.

3. Cel ce vindecă pe cei zdrobiţi la inimă şi leagă zdrobirile lor.

4. Cel ce numără mulţimea stelelor şi pe toate le cheamă pe nume (numește bine).

5. Mare este Domnul nostru, şi mare tăria Lui şi priceperii Lui nu este număr.

6. Cel ce primeşte pe cei blânzi, Domnul, şi smereşte pe cei păcătoşi la pământ.

7. Începeţi a cânta Domnului întru mărturisire, cântaţi Dumnezeului nostru în alăută,

8. Celui ce îmbracă cerul cu nori, Celui ce găteşte pământului ploaie,

9. Celui ce răsare în munţi iarbă şi verdeață spre slujba oamenilor,

10. Celui ce dă dobitoacelor hrana lor, şi puilor de corb ce-L cheamă pe El.

11. Nu întru tăria calului va voi, nici în pulpele bărbatului binevoieşte.

12. Binevoieşte Domnul întru cei ce se tem de El şi în cei ce nădăjduiesc spre mila Lui.

*PSALMUL 147*

*Aliluia; lui Agheu și Zahariei.*

1. Laudă, Ierusalime, pe Domnul, laudă pe Dumnezeul tău, Sioane.

2. Că a întărit zăvoarele porţilor tale, binecuvântat-a pe fiii tăi întru tine.

3. Cel ce pune la hotarele Tale pace, şi cu grăsime de grâu te satură.

4. Cel ce trimite cuvântul Său pământului, degrab aleargă cuvântul Lui.

5. Cel ce dă zăpada Sa ca lâna, Cel ce presară negura ca cenuşa.

6. Cel ce pune gheaţa Sa ca pâinile, împotriva feţei gerului Lui cine va suferi?

7. Trimite-va cuvântul Său şi le va topi pe ele; sufla-va Duhul Lui şi vor curge apele.

8. Cel ce vesteşte cuvântul Său lui Iacov, îndreptările şi judecăţile Sale lui Israel.

9. Nu a făcut aşa la tot neamul, şi judecăţile Sale nu le-a arătat lor.

Slavă…

*PSALMUL 148*

*Aliluia; lui Agheu și Zahariei.*

1. Lăudaţi pe Domnul din ceruri, lăudaţi pe El întru cele înalte.

2. Lăudaţi pe El toţi îngerii Lui; lăudaţi pe El toate puterile Lui.

3. Lăudaţi pe El soarele şi luna; lăudaţi pe El toate stelele şi lumina.

4. Lăudaţi pe El cerurile cerurilor şi apa cea mai presus de ceruri.

5. Să laude numele Domnului, că El a zis şi s-au făcut, El a poruncit şi s-au zidit.

6. Pusu-le-a pe ele în veac şi în veacul veacului; poruncă a pus, şi nu va trece.

7. Lăudaţi pe Domnul de pe pământ, balaurii şi toate adâncurile.

8. Focul, grindina, zăpada, gheaţa, duhul cel de vifor, cele ce fac cuvântul Lui;

9. munţii şi toate dealuri-le, pomii roditori (lemnele roditoare) şi toţi cedrii;

10. fiarele şi toate dobitoacele, cele ce se târăsc şi păsările cele zburătoare;

11. împăraţii pământului şi toate popoarele, domnii (începătorii) şi toţi judecătorii pământului;

12. tinerii şi fecioarele, bătrânii cu cei mai tineri; să laude numele Domnului, că s-a înălţat numele Lui al Unuia.

13. Mărturisirea Lui pe pământ şi în cer, şi va înălţa cornul poporului Său.

14. Cântare tuturor cuvioşilor Lui, fiilor lui Israel, poporului ce se apropie de El.

*PSALMUL 149*

*Aliluia.*

1. Cântaţi Domnului cântare nouă, lauda Lui în Biserica cuvioşilor.

2. Să se veselească Israel de Cel ce l-a făcut pe el; şi fiii Sionului să se bucure de Împăratul lor.

3. Să laude numele Lui în horă; în timpane şi în psaltire să-I cânte Lui.

4. Că binevoieşte Domnul întru poporul Său şi va înălţa pe cei blânzi întru mântuire.

5. Lăuda-se-vor cuvioşii întru slavă şi se vor bucura întru aşternuturile lor.

6. Înălțările lui Dumnezeu în gâtlejul lor şi săbii de amândouă părţile ascuţite în mâinile lor;

7. ca să facă izbândă întru neamuri, mustrări întru popoare,

8. ca să lege pe împăraţii lor în obezi şi pe slăviţii lor cu cătuşe de fier,

9. ca să facă întru dânşii judecată scrisă; slava aceasta este a tuturor cuvioşilor Lui.

*PSALMUL 150*

*Aliluia.*

1. Lăudaţi pe Dumnezeu întru Sfinţii Lui, lăudaţi pe El întru tăria puterii Lui.

2. Lăudaţi pe El întru puterile Lui, lăudaţi pe El după mulţimea măririi Lui.

3. Lăudaţi pe El în glas de trâmbiţă, lăudaţi pe El în psaltire şi în alăută.

4. Lăudaţi pe El în timpane şi în horă, lăudaţi pe El în strune şi în organe.

5. Lăudaţi pe El în chimvale bine-răsunătoare, lăudaţi pe El în chimvale de strigare. Toată suflarea să laude pe Domnul.

Slavă Tatălui și Fiului și Sfântului Duh.

Și acum și pururi și în vecii vecilor. Amin!

Aliluia, Aliluia, Aliluia, Slavă Ție Dumnezeule *(de trei ori)*.

Nădejdea noastră, Doamne, slavă Ție.

1. Αὐτὴν se traduce *ea*, Sionul însemnează pe Maica Domnului și Biserica, vezi Psaltirea în tâlcuirile Sfinților Părinți, vol. II, p. 684, Nota 102. [↑](#footnote-ref-2)